REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Peta vanredna sednica **(neredigovane i neautorizovane)**

Narodne skupštine Republike Srbije

U Četrnaestom sazivu

(Drugi dan rada)

03 Broj 06-2/82-25

11. jun 2025. godine

B e o g r a d

(Sednica je počela u 10.00 časova. Predsedava Ana Brnabić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, dobar dan, nastavljamo rad sednice.

Na osnovu službene evidencije o prisutnosti narodnih poslanika, konstatujem da sednici prisustvuju 102 narodna poslanika.

Radi utvrđivanja broja narodnih poslanika prisutnih u sali, molim vas da ubacite svoje identifikacione kartice u poslaničke jedinice elektronskog sistema za glasanje.

Konstatujem da je primenom elektronskog sistema za glasanje utvrđeno da je u sali prisutno 112 narodnih poslanika, tj. da imamo uslove za rad.

Obaveštavam vas da je sprečen da sednici prisustvuje narodni poslanik Slobodan Nikolić.

Nastavljamo zajednički načelni i jedinstveni pretres o predlozima akata iz tačaka od 1. do 46. dnevnog reda.

Krećemo po listi.

Dajem reč narodnom poslaniku Miliji Miletiću.

Izvolite.

MILIJA MILETIĆ: Zahvaljujem se predsednice Skupštine.

Uvaženi potpredsednici Vlade, uvaženi ministri, članovi Vlade, poštovane kolege poslanici, građani Srbije, ja sam Milija Miletić. Dolazim iz Svrljiga. To je najlepša opština u Srbiji koja se nalazi pored grada Niša, a to je najlepši grad u Srbiji. Inače, izabran sam sa liste Aleksandar Vučić i ovde u Skupštini predstavljam Ujedinjenu seljačku stranku.

Kao i moje kolege koje su govorile jučerašnjeg dana, ja ću govoriti, staviti akcenat na Alimentacioni fond, jer mislim da svi oni koji su normalni znaju šta je to i šta to treba da znači, za sve one ljude koji su imali bračnu zajednicu, izrodili decu i posle se razveli. Jedan od tih supružnika, sada da se ne ponavljamo, znamo sve u procentima koliko je to ljudi, koliko je to potreba, jedan od tih supružnika ne plaća alimentaciju i zbog toga smo mi sada ovde tu da ovaj zakon koji je predložen da donesemo, da izglasamo da bi sutra ti ljudi, ta deca imala mogućnost da žive, da se ponašaju normalno i da sutra njima bude mnogo lakše. Inače, taj drugi koji ne plaća tu alimentaciju njemu će država naplatiti na najbolji način, sa kamatom.

Imamo veliki broj i u seoskim područjima. Ovde kažem velika potreba jeste da se kroz nešto, kroz neki amandman da se obezbede uslovi da se još brže odradi za one žene, za onu decu koja žive u seoskim područjima. Verujte mi, ženama, majkama u seoskim područjima je mnogo teže. Kada se desi takva situacija da se razvedu u seoskim područjima, ali to je retko, tamo ta žena nikada neće tužiti tog supružnika koji je bio sa njom i ona će trpeti i mučiti se za svoje dete. Na taj način mislim da ćemo ovim načinom, Alimentacionim fondom, iznaći mogućnost da to rešimo, s tim što takvim ljudima, koji žive u seoskim područjima, moramo naći rešenja da to bude još brže i bolje i već isplaćeno.

Kad neko kaže selo, poljoprivreda, male opštine, jugoistok Srbije odmah se zna da je tamo mnogo teže da se živi. Tamo se manje rađaju deca. Stimulacija koju daje država za svaki bračni par za prvo, za drugo, za treće dete je velika stvar. Potencirao sam da ta sredstva budu veća za takva područja gde je manji broj rođene dece unazad 20, 30 godina, da tamo budu veća izdvajanja, jer ćemo na taj način možda stimulisati da se neko vrati u ta područja, da u tom području živi, da rađa svoju porodicu.

Jedna od bitnih stvari – ovde imamo zakon o vazduhu. Jeste, to je nešto što možemo povezati za te zdrave sredine, jer smo svedoci… Blagodet je da sada čovek udiše zdrav i svež vazduh, gde sutra nema zagađenja, da nema zagađivača. Zato ovaj zakon koji je sada ovde kod nas na dnevnom redu, to je za nas isto veoma bitno zato što imamo mogućnost da se povećaju kazne za zagađivače, da se stavi akcenat na veći broj tih inspektora. Normalno, takva sredina iz koje ja dolazim, to je Svrljig, to je Bela Palanka, Soko Banja, tu je koleginica pored mene, neće mi zameriti. Veliki je broj takvih opština u brdsko-planinskim predelima na jugoistoku Srbije su Bogom dati za zdrav vazduh, za zdravu sredinu, da tamo ljudi mogu da ostanu da žive.

S druge strane, ministre Mali, moramo iznaći mogućnost da se za one projekte za koje te opštine konkurišu prema Vladi, prema ministarstvima da se takvim opštinama lakše odobre ti projekti, da se tamo ti projekti realizuju jer, verujte mi, svaki dinar koji tamo kod nas uđe, dobiju te opštine. To je velika stvar za svakog od nas zato što su nam budžeti mali, zato što su nam budžeti skoro isti od 2013. godine, a manji broj je rođene dece, manji broj bračnih parova i manji broj ljudi. Jedna velika potreba za sve nas, da svi projekti za koje takve opštine konkurišu, devastirane opštine, četvrta grupa, peta grupa nerazvijenosti, da na te opštine stavite veći akcenat da bismo mogli lakše tamo da obezbeđujemo uslove za bolji život svih naših građana.

Još jednom, ja ću glasati za predložene zakone jer mislim da je to potrebno i još jednom pozivam sve kolege da se glasa za zakon o Alimentacionom fondu i ostale zakone zato što je to potrebno za našu Srbiju. Hvala još jednom.

PREDSEDNIK: Hvala vam, narodni poslanice.

Idemo dalje.

Reč ima dr Milica Marušić Jablanović.

Izvolite.

MILICA MARUŠIĆ JABLANOVIĆ: Zahvaljujem se.

Poštovana predsedavajuća, poštovane koleginice i kolege, govoriću o Zakonu o zaštiti vazduha, pošto smatram da je ovo zapravo najvažnija tema današnje sednice i uopšte jedna od najvažnijih tema za naše društvo i za naše zdravlje.

Vazduh predstavlja opasnog i tihog ubicu zbog kojeg umire oko 16.000 ljudi pre vremena, 20.000 dece oboli od bronhitisa, recimo, u toku jedne godine, prema nekim procenama. To je previše i to zahteva hitne mere i odavno je zahtevalo da se stvari realizuju u praksi, a ne samo da se donose nove regulative.

Ja želim da podsetim na ovaj Zakon o integrisanom sprečavanju i kontroli zagađenja i na Registar velikih zagađivača koji zahtevaju izdavanje tih objedinjenih dozvola. Njih ima oko 220, a do sada je izdata jedna četvrtina dozvola, što znači da njihovo izdavanje ide nedopustivo usporeno, previše sporo, s obzirom na efekte koje ima zagađen vazduh. Sticajem okolnosti upućeni smo u činjenicu da fabrika „Knauf“ koja proizvodi znatno zagađenje na opštini Surdulica, nakon 12 godina i dalje nije dobila objedinjenu dozvolu, a rok je bio 120 dana da se ova dozvola izda nakon pribavljanja sve potrebne dokumentacije. Ovo je ozbiljan problem koji se tiče svih nas i smatram da nema mesta donošenju novih zakona i pravljenju novih registara ako još uvek nismo ispunili zahteve postojećeg zakona koji je izuzetno važan.

Što se tiče predloženog zakona koji danas imamo na dnevnom redu, recimo, moje je pitanje – zbog čega su fabrike oružja i ostale koje se bave poslovima odbrane zemlje izuzete iz ovog zakona? Zašto su one pošteđene, recimo, u mirnodopskim uslovima? To mi nije jasno.

Znamo da je „Krušik“ u Valjevu jedan od najvećih zagađivača te sredine, koja je inače visoko zagađena.

Takođe, imamo propisano šta sve treba lokalna samouprava da dostavi. Ona treba da napravi planove da podnese izveštaje, ali nigde nije definisano koje su reperkusije nepridržavanja donetih mere.

Dakle, nema smisla donositi zakone i akcione planove i programe zaštite vazduha ako se mi njih ne pridržavamo.

Volela bih da vidim i neke mere koje se odnose i na lokalnu samoupravu, a takođe i na ministarstvo koje se smo nije pridržavalo sopstvenih zakona.

Takođe, što se tiče informisanja, imamo problem u pogledu toga kako je ono definisano ovim zakonom i ispostavlja se da ima jako puno vremena, jako je velika tolerancija od momenta kada se podnese izveštaj inspektora, pa kada lokalna samouprava odredi koji su nam podaci potrebni i koje merenje treba da se vrši, može da prođe nedelju dana, deset dana. Pošto je u pitanju vazduh mi zapravo kasnimo sa tim podacima. Nećemo nikada saznati šta se desilo prilikom požara u Vinči i ostalih požara koje imamo nažalost na deponijama širom Srbije.

To je nešto što smo mi obuhvatili svojim amandmanima.

Samo bih da skrenem pažnju da uprkos planovima mi imamo zapravo na terenu zapravo potpunu drugačiju sliku i da naša Termoelektrana „Nikola Tesla“ recimo je od 2019. godine je trošila 32.000 tona mazuta, 2020. godine 29.000 mazuta, da je nakon toga usledilo 80.000 tona mazuta, a naredne godine 96.000 tona mazuta. Znači, da koristimo ugalj lošeg kvaliteta, da se trujemo, da obolevamo, a da paralelno sa tim donosimo programe koji se zapravo ne realizuju i to je osnovni problem. Zahvaljujem se.

PREDSEDNIK: Hvala vam.

Reč ima narodni poslanik Đorđe Komlenski.

Izvolite.

ĐORĐE KOMLENSKI: Zahvaljujem predsedniče Skupštine, gospođo Brnabić.

Drugarice i drugovi, dame i gospodo, naravno, kada se govori o Alimentacionom fondu i zakonu jasno je da će se reći da. To jeste jedan ozbiljan novitet u Srpskoj istoriji koji treba da reši sve one probleme o kojima su svi moji prethodnici govorili.

Neću posebno trošiti vreme na obrazlaganje ovog zakona, osim što ću podsetiti na jednu stvar, a to je da bi ovaj zakon bio efikasniji i primenljiviji i da bi se budžet Republike Srbije kao izvor obezbeđivanja prihoda za Alimentacioni fond zaštitio u celosti, potrebno je izvršiti i izmene i dopune Zakona o izvršenju o obezbeđenju.

Da je neko uradio ozbiljnu analizu efekata zadnjih izmena, u stvari predzadnjih izmena, kada smo mi pokušavali da amandmanski utičemo i da se zadrži mogućnost zabrane do dve trećine na zaradi lica koje je obavezano da plaća izdržavanje maloletnim licima, verovatno bi danas bilo manje potrebe za Alimentacionim fondom. Ali, u svakom slučaju da bi ovaj Alimentacioni fond funkcionisao kako treba, uskoro bi morao i taj zakon da se izmeni, jer nedopustivo je da zbog zakonske regulative do sada gomila dece nisu naplatila ono što im po sudskim presudama pripada.

Možda je i višak u ovom zakonu to što stoji posebno naglašena odgovornost naslednika za dugove lica koje je bilo dužno da daje izdržavanje do visine nasleđenog udela, jer to je opšti institut u našem zakonodavstvu. Ne remeti ništa i hajde od viška u ovoj situaciji glava neće da boli.

Ono o čega glava može da boli i od kog viška glava može da boli je u Zakonu o izmenama i dopunama Zakona o javnom medijskom servisu.

Naime, uvođenje u zakon pojma - civilno društvo koji nijednim jedinim zakonom nije definisan je nešto što je apsolutno nedopustivo raditi sa zakonodavnim sistemom i sa propisima u Republici Srbiji.

Ako je neko mislio na udruženja građana, onda je taj termin trebao i da upotrebi. Sem na Vikipediji, razno raznim tumačenjima, nigde pojam – civilnog društva ne postoji i kao takav ne bi smeo ni slučajno da se nađe u ovom zakonu, jer upravo takvi propusti koji nastaju pod pritiscima EU su nam napravili probleme sa primenom mnogih zakona u praksi.

Ali, o tome detaljnije kada bude došao na red amandman koji je podnet ovde upravo vezano za ovaj deo.

Pozdravljamo i donošenje Zakona o zaštiti vazduha i to nije sporno, ali očekujemo od Vlade da uskoro ili podrži naš predlog za usvajanje zakona o posebnom registru agenata stranog uticaja ili barem da sačini Predlog zakona o zaštiti prekograničnog zagađenja medijskog prostora u Srbiji.

Složiću se ja sa mnogima, ali ću reći da i naše televizije koje su registrovane ovde imaju svojih propusta, ali u odnosu na njih mi kao građani Republike Srbije imamo jasan zakonski prostor i mogućnost da zaštitimo i svoj integritet i svoj interes.

Što se tiče ovih kvazi medija prekograničnih, koji su u stvari sada pokazali svoje pravo lice, a to je da su u stvari podstrekači, instruktori, usmerivači obojene revolucije, mora da se nađe efikasan metod zaštite, da budu prinuđeni da registruju se u Republici Srbiji, da podležu zakonodavstvu Republike Srbije, da plaćaju porez Republici Srbiji, a onda da vidimo za čije interese oni to radi što rade.

Stvarno moram da konstatujem još jednu stvar, da su juče i danas uslovi za rad u parlamentu gotovo normalni i ako je to posledica održanih lokalnih izbora prošle nedelje, onda bi možda bilo efikasno da se i lokalni izbori održavaju na nekom bližem periodičnom ciklusu kako bi jednostavno mi shvatili koliko više računa moramo da vodimo o građanima, a druga strana shvatila koliko je građani vole i koliko je podržavaju i razbili neke svoje iluzije i zablude ili je ovo možda posledica dejstva dobrog pčelinjeg saća, jer kažu da pčele lekovito deluju.

Šalu na stranu, ja vam stvarno molim da se više ne igrate sa srpskim domaćinima. Znajući mentalitet ljudi iz Kosjerića, koji su domaćini, drže do tradicije, drže do obraza, drže do časti, drže do samopoštovanja, ja verujem da je incident kada ste upali čoveku u njegovo domaćinstvo na dan kada slavi, samo to što je poštovao svoju slavu i što se u srpskoj tradiciji zna kada dođe nezvan gost da ga zovete za sofru je sprečilo nastanak nekog incidenta.

Posledice vašeg ponašanja, gospodo, su i ovo da nam učenik u Osnovnu školu „Jovan Sterija Popović“ dolazi, sedmog razreda osnovne škole, ako je ovo istina, sa nožem i spiskom za likvidaciju, ovo što radite podstičući da se u obdaništu prave performansi sa decom koja nose majce sa krvavom šakom je zlo, ako većina studenata nije svesna da oni koji vas instruišu, da oni koji su nekima od njih, koji su nekima od studenata, nekima od profesora dali novac, ruše državu, ne vlast, ruše državu…

(Predsednik: Vreme. Privodite kraju.)

…završavam, onda zaista vam nije mesto da se bavite politikom.

Uostalom, čujem od studenata da čekaju kada ćete ispuniti obećanje, jer ste rekli da su sposobniji i pametniji od vas, da im ustupite svoja mesta.

(Predsednik: Hvala vam.)

Niste do sada učinili, zato verovatno i nemate više njihovo poverenje. Hvala vam.

PREDSEDNIK: Hvala vam.

Idemo dalje.

Reč ima narodna poslanica dr Ana Oreg.

Izvolite.

ANA OREG: Hvala vam.

Poštovane koleginice, poštovane kolege, dragi građani, ja bih ovog puta želela da malo raspravimo oko ovog zaduživanja.

Naime, juče je bilo zaista inspirativno slušati ministra Malog i njegovo izlaganje kada smo pričali oko zaduživanja kako nama cvetaju ruže, kako se u Srbiji dobro živi. Prosto čovek da pomisli da nešto sa ovim narodom koji se buni ne valja i da narod treba menjati, a ne vlast.

Kao dokaz tome govorim i o tome da se Srbija gradi, da napreduje itd. Evo i sada se zadužujemo zbog izgradnje auto-puta Beograd-Zrenjanin-Novi Sad, a pomenut je i završetak Fruškogorskog koridora.

Gospodine Mali, ja bih htela da vas pitam ovog puta šta mislite, ko će hteti da prođe kroz taj tunel na Fruškoj Gori, kada znamo da su izvođači radova isti oni koji su radili i na rekonstrukciji nadstrešnice, tj. železničke stanice u Novom Sadu, koja je postala svetski poznata po tome da nakon što ste je vi drugi put svečano otvorili, njena nadstrešnica je pala i ubila 16 ljudi? Mene zaista zanima ko još ovde u ovoj zemlji veruje u bezbednost i kvalitet izvedenih radova kada govorimo o vašim projektima?

Za vreme vaše vlasti ste rekonstruisali jedan običan bazen u Novom Sadu, koji samo dan nakon što je pušten u upotrebu je pukao i morao je ponovo da se radi, a da ne govorimo o tome da sva ta naša zaduživanja zapravo služe za punjenje vaših džepova. Vi se u sve te projekte ugrađujete, preplaćujete ih i nameštate tendere. I dok vi punite vaše džepove, nas ovde i građane u ovoj zemlji ubeđujete kako se dobro živi, kako u Srbiji cvetaju ruže. Sve to da biste dokazali, govorite o povećanju nekih prosečnih plata, kao da se mi svi kopčamo na leđa i ne znamo da rast cena pojede rast te plate. Dakle, 50 hiljada dinara, koliko iznosi minimalac danas, ne vredi isto kao 50 hiljada dinara pre 10 godina. To je pod broj jedan.

Pod broj dva, ako pričamo o standardu i o kvalitetu života, gospodine Mali, to nisu samo brojke koje možete prikazati. Tu se radi o resorima koje možda ne mogu kroz te brojke jasno da se pokažu. Jedan od takvih resora koji značajno utiče na kvalitet života ljudi u ovoj zemlji jeste obrazovanje. Vi nakon što ste uspeli da uništite i osnovno i srednje obrazovanje, sa niskim platama, sa lošim uslovima za rad, sada se obračunavate sa fakultetima, pretite im, ucenjujete ih, pregovarate, evo, danas vidimo, hapsite i dekane i profesore fakulteta, kao da govorimo o džaku krompira na pijaci, a ne o nečemu što se tiče naše budućnosti, budućnosti ove zemlje.

Ako vam to nije dovoljan primer, drugi resorni primer koji je zaista bitan za kvalitet života je zdravstvo, gde treba mnogo više da se ulaže. Ja ne znam da li vi znate da, na primer, u Novom Sadu za pregled na magnetnoj rezonanci se čeka više od šest meseci? Jel ste svesni da onkološki pacijenti nemaju taj luksuz da čekaju? Džabe nama putevi, koridori, EKSPO, nacionalni stadion, kada nam ljudi bukvalno umiru čekajući to vaše zlatno doba koje obećavate sad već bezmalo 13 godina.

I da se složim sa vama da je infrastruktura bitna, da kažem da je važno da se gradi, ja ne kažem da to nije tako, ali je važan način. Evo, navešću konkretan primer. Vi ste vratili novac iz fondova za EU koji je bio namenjen za izgradnju pruge do Subotice, tj. da se ta pruga završi, jer ste svesni da u tom novcu koji potiče iz EU nema mogućnosti ugrađivanja, nema mogućnosti korupcije. Dakle, vi ste to vratili da biste digli kineske kredite da se ta pruga završi. Ona se završila i sad nemate nikog ko hoće da vam potpiše da je ta pruga bezbedna, zato što nije građena po evropskim standardima. Ona je sad praktično neupotrebljiva. To je sve što građani treba da znaju o vama, o vašim investicijama, a o našim zaduživanjima.

Za kraj, hajde da govorimo o nečemu lepome, u duhu ovoga Alimentacionog fonda, oko čega smo se svi složili da je dobra stvar. Ja hoću javno da vas zamolim, gospođo Brnabić, kada već hoćemo nešto dobro da radimo zajedno za Srbiju, kao što je taj zakon, koji ćemo mi podržati, ja vas molim da i ostale zakone koji dolaze od strane opozicije stavite i uvrstite na dnevni red na sledećoj sednici, kao što je zakon roditelj-negovatelj, koji je koleginica podnela, ili dopuna zakona oko porodičnog nasilja, koji sam ja podnela ovom domu već više od godinu dana. Dakle, nemojte da ne stavite na dnevni red samo zato što dolaze od strane opozicije. Hvala vam puno.

PREDSEDNIK: Hvala vama.

Reč ima narodni poslanik prof. dr Slobodan Cvejić.

SLOBODAN CVEJIĆ: Zahvaljujem, predsedavajuća.

Poštovani građani Srbije, uvažene koleginice i kolege poslanici, kao i u ranijoj prilici kad sam govorio, počeću sa tim da stavim primedbu na to što o nekoliko važnih zakona raspravljamo u ovako objedinjenoj raspravi, nemamo priliku da se posvetimo zakonodavnom poslu zbog kojeg sedimo ovde. S druge strane, teme su toliko raznovrsne da šta god da čovek priča u svom izlaganju, neće odstupiti značajno od tema. Ali, ja nemam nameru da širim previše fokus i svoje izlaganje ću posvetiti ovim tzv. medijskim zakonima.

Hoću pre svega građanima Srbije da skrenem pažnju zašto je značajno da ovi zakoni budu napravljeni kako treba. Najčešće je u fokusu građana pojam nacionalnih frekvencija, oko toga se vodi bitka i raspravlja se oko toga kako to treba da izgleda, ko sme da raspolaže time, pošto vrlo često, pogotovo iz ovog neoliberalnog bloka koji je sada na vlasti dolazi komentar da privatna televizija je nečije vlasništvo pa ima prava da radi šta hoće.

Još jednom treba građanima skrenuti pažnju da, bez obzira što je to tačno da je privatna televizija nečije vlasništvo i on sa svojim vlasništvom može da radi šta hoće, to što zovemo nacionalna frekvencija odnosno taj prostor kroz koji se plasira program nije privatni, njima upravlja država Srbija na dobrobit svih građana. To je jako važno. Dakle, taj prostor je uređen i u njemu ne može da radi ko šta hoće. To vam je isto kao kada bi neko vozio skupoceni auto, recimo Meklaren i udario njime neko drugo vozilo, povredio nekoga, ili, recimo, vozio po auto-putu 300 na sat i on kaže - ja imam Meklaren, to je moj auto i ja mogu da ga vozim kako hoću. Možeš, ali ne možeš tu. Napravi svoj privatni posed i stazu za auto-trke pa tamo vozi tako, a na putu postoje pravila i moraš da voziš tako kako je propisano.

E, to je ono što se u Srbiji u domenu nacionalnih frekvencija ne dešava, jer nema saobraćajnog policajca koji bi vodio red o tome kako se vozi po tom terenu. Taj policajac, nazvaću ga slobodno tako, iako će mi neko zalepiti etiketu, u ovom slučaju jeste REM, ono određuje pravila, ono govori o tome kako tu treba da se upravlja, ali ono samo sprovodi one propise koje mi u ovoj Skupštini usvojimo.

Potrudili smo se da napišemo Zakon o elektronskim medijima i sada imamo malo doterivanje da se to potpuno uklopi sa evropskim zakonima, ali ću podsetiti građane da je prethodna verzija Zakona o elektronskim medijima takođe gotovo prepisana Uredba o funkcionisanju elektronskih medija EU, u tom smislu ona je bila vrlo napredna u odnosu na ranija zakonska rešenja i po mom ličnom iskustvu iz deset meseci rada u regulatornom telu, sasvim dobro je moglo na osnovu verzije, prethodne verzije zakona da se upravlja ovom oblašću.

Dakle, u redu je da mi doteramo zakone i da ih uskladimo sa nekim širim okvirom, ali to očigledno nije naš osnovni problem je kako se taj zakon primenjuje. Hoću da vam ukažem na to da još uvek postoje i u ovom zakonu određene odredbe koje zapravo Savet REM-a koje je nezavisno, naglašavam, nezavisno regulatorno telo dovodi u zavistan položaj. Neke stvari koje sam ja iskusio radeći u tom savetu. Dakle, ako dođe neka problematična situacija u kojoj treba interpretirati, odnosno dati procenu za nešto što se desilo u nekom programu, to je osetljivo politički, recimo vlasti ne odgovara da se taj program kazni, suspenduje, da se na osnovu toga u sledećem koraku možda oduzme dozvola televiziji i tako dalje, kaže se da moramo pitati za mišljenje Ministarstvo kulture.

Otkud sada odjednom Ministarstvo kulture kada je REM nezavisno regulatorno telo? Tumačenje je da su svi članovi Saveta REM-a državni službenici i da su oni dužni po Zakonu o državnim službenicima da dobiju jedno takvo mišljenje ili tumačenje. Istina je, o Zakonu o državnim službenicima piše da svako ko je biran u Skupštini, koje je birano lice na neku poziciju, njemu je poslodavac zapravo država Srbija. To je potpuno apsurdno, taj član ne bi smeo da važi ni za jedno regulatorno telo. Ne mora da bude država poslodavac, naravno, Skupština treba da bira ta lica. Naravno, ta lica treba da odgovaraju pred Skupštinom za ono što rade, ali da vi dođete u poziciju da za nešto što je osetljivo morate da pitate Ministarstvo kulture. Odjednom izvršna vlast ima nadležnost nad nečim što je regulatorno telo. To je potpuno apsurdno i besmisleno.

Kada vidite takvu stvar, vi zapravo shvatite da postoji jedna osovina oko koje se konstituiše nešto što ja zovem duboki REM. Mi se mnogo bavimo ovim predlozima za članove Saveta REM-a, odmeravamo ko su kandidati, kako će to funkcionisati i tako dalje, ali građani Srbije treba da budu svesni da postoje i službe u REM-u.

Prvo, postoji direktorka. Evo, ponovo ste zaposlili istu osobu, žena je ispunila uslove za penziju. Ne znam da li je to kod vas već neki obrazac, ali imate direktora RTS-a koji je odavno ispunio uslove za penziju, imate glavnog urednika informativnog programa na RTS-u koji je ispunio uslove za penziju, direktorku Saveta REM-a, koja je ispunila uslove za penziju. Ljudi, da li je moguće da se niko od bar malo mlađih ljudi nije do sada kvalifikovao da može da preuzme te funkcije?

Ali, ova direktorka je dobro umrežena, ona zna kako i gde da prenosi informacije, odakle da uzme informacije i zapravo može da daje tumačenja raznih propisa koji odgovaraju režimu koji je trenutno na vlasti. Nije samo to, dakle, vrlo pažljivo se bira ko će biti postavljen na koju funkciju u službama REM-a. Onaj ko vodi službu za pravna pitanja često daje pravna tumačenja za razna dešavanja u programima koji bi mogli biti kvalifikovani i većina članova Saveta REM-a nisu pravnici, pa su pozvani da poslušaju to što im kaže neko ko vodi pravnu službu.

Opet, u vreme dok sam ja bio u Savetu REM-a bila je srećna okolnost da smo imali vrsnu pravnicu Juditu Popović, koja je znala s tim da izađe na kraj, tako da smo u više navrata prisustvovali zapravo sukobu mišljenja između šefice pravne službe koja nije uspela argumentima da odbrani neke stavove i mišljenja. To je još jeda način na koji u stvari taj duboki REM funkcioniše.

Onda imate šefa službe za nadzor, čoveka koji se pojavio kao kandidat za člana Saveta REM-a. To je nelegitimno, možda je legalno, ali je nelegitimno i mislim da je nemoralno da osoba koja tolio dugo radi u REM-u na odgovornoj funkciji se uopšte prijavi da bude kandidat za Savet REM-a. Neka ima period od pet godina pauze, pa onda neka se prijavi, to bi bilo regularnije. Inače, koji može da određuje opet šta će biti praćeno u nekim programima, kako će to biti interpretirano.

Čak sam ja imao jednu diskusiju o jednom tumačenju koje je bilo potpuno pristrasno, nečega što je bilo emitovano na Pinku, koje se završilo time što je meni jedan od zaposlenih u službi za nadzor u REM-u rekao – pa, dobro, ali ovo je moje mišljenje. On svoje mišljenje iznosi kao službeno tumačenje sa kojim izlazi pred Savet REM-a. Tako to funkcioniše, da znate, i po ovom zakonu to će funkcionisati na taj način.

Plus, bilo bi lepo kada bi neko konačno odgovorio Zoranu Gavriloviću, koji je javno već dva puta pitao da li je tačno da je 1. novembra 2024. godine, nažalost ili slučajnom koincidencijom na dan kada se srušila nadstrešnica u Novom Sadu, da su Olivera Zekić i Stevica Smederevac, pomenuti šef službe za nadzor, bili kod predsednika Vučića na dogovoru oko toga ko će biti novi predsednik Saveta REM-a. Bar da neko odgovori da li je tačno ili nije tačno.

Još jedna stvar, zašto stalno pričamo pet frekvencija i postavlja se to pitanje kada će se dodeliti peta frekvencija? Ja imam drugo pitanje, opet iz iskustva i onoga što sam video sa elaboratima, kao što ste videli na poslednjem konkursu, mi očigledno nismo imali druge kandidate nego one koji već emituju programe, a među kojima svi imaju negativne izveštaje samog Saveta REM-a iz nadzora da ne ispunjavaju uslove iz elaborata. Jednom skandaloznom odlukom koja krši čitav niz zakona je prosto rečeno - nećemo uzimati u obzir njihov prethodni rad kada budemo ocenjivali da li mogu da dobiju frekvencije.

Moje pitanje je šta će Srbiji pet nacionalnih frekvencija? Srbija zemlja sa ovoliko stanovnika nema potrebu za više od dve, tri nacionalne frekvencije. Ove televizije ne mogu da ispune ni tehničke uslove da pružaju kvalitetan program koji zaslužuje da koristi taj autoput kojem smo dozvolili da voze neka vozila. Znači, mora prvo da se uradi analiza i studija, da se napravi dobra procena šta nama treba i onda da se dodele frekvencije.

Ako dozvolite, vidim da je vreme isteklo, imam samo još dve rečenice.

Još jedna mera, način na koji se Savet REM-a dovodi u zavisan položaj jeste upravljanje budžetom REM-a. Po zakonu Savet REM-a ima obavezu da ako ostvari veće prihode nego što je u planu koji mi u Skupštini usvajamo da to vrati u budžet, a ako ima manje ima pravo da dobije iz budžeta. Direktorka se trudi da svake godine može bar malo nešto da ubaci u budžet. To je potpuno neprimereno. Ona treba da se stara da REM radi svoj posao, da upravlja ovim prostorom i treba promeniti, ali to ću reći u amandmanu kad bude kasnije diskusija, to se čak odnosi na ovaj član zakona o kojem sad diskutujemo, treba da se promeni nešto da REM ne bi morao da bude u poziciji finansijske zavisnosti kada obavlja svoj posao. Zahvaljujem.

PREDSEDNIK: Hvala vam, profesore.

Što se tiče ovoga da li je tačno, ne, nije tačno. Predsednik Republike Srbije se ne bavi time ko je predsednik Saveta REM-a, a svakako rekla-kazala vama ne priliči, poštovani profesore.

Idemo dalje. Reč ima dr Muamer Bačevac.

Izvolite.

MUAMER BAČEVAC: Uvažene koleginice i kolege narodne poslanice i narodni poslanici, uvaženi ministri, gosti, život je širi od bilo kog propisa. To je čuvena sentenca i velika istina Meše Selimovića koja je i danas aktuelna. Krajnji sud o kvalitetu jednog zakona u stvari donosi život i koji je stepen njegove primenjivosti i koliko se o njega mogu okoristiti naši građani.

Zakon o povoljnim stambenim kreditima za mlade u osnovi je jedan odličan zakon i konkretna pomoć mladima i njihovim porodicama da dođu do svoje prve nekretnine. To je verovatno i najplemenitiji i najsolidarniji zakon za koji sam ja glasao u ovoj Skupštini. Međutim, mi smo ga usvojili 6. marta ove godine i, evo, ovo kratko vreme, bezmalo dva meseca, pokazalo nam je da ima dosta falinki i mana. Mi danas ispravljamo jednu od tih mana.

Naime, u samom obrazloženju se navodi, koje ste nam vi dali, da u dosadašnjoj primeni i razumevanju pojedinih odredbi zakona su se pojavili određeni problemi. Iako ovi problemi nisu suštinski, oni u potpunosti mogu blokirati sprovođenje ovog zakona. Odlična je stvar što menjamo ovaj zakon. Ove izmene koje se odnose na garantnu šemu su fenomenalna stvar.

Bilo je jako nelogično u samom zakonu postojanje te odredbe da jamac mora biti mlađi od 40 godina. Na primer, ja imam 47 godina i ako bi moj sin imao 19 ne bih mogao da mu budem jamac. Ovo je odlična odredba koju menjamo, kojom ćemo omogućiti da ne bude isti jamac za jedan kredit u toku celog tog otplatnog perioda. To je odlično.

Međutim, ovo nije jedina, što mi kažemo u mojem kraju mahana ovog zakona. On ima još mnogo mana i žao mi je što nije ministar tu, jer sam hteo da skrenem pažnju da postoji zaista potreba da ponovo ovaj zakon dođe na izmenu i dopunu.

Pre svega, ima jedna manjkavost ovog zakona koja ga čini potpuno neupotrebljivim za sve južnije krajeve od Vojvodine u našoj državi. Naime, moram da vam kažem da u Novom Pazaru nije apsolutno nijedan ovaj kredit plasiran, a slično je stanje i u gradovima Kraljevu, Nišu, Čačku i drugim gradovima.

Zbog čega? Da bi se po ovom zakonu dobila mogućnost da se uzme zajam nekretnina koja se želi kupiti mora biti uknjižena. Ja vam kažem da u Srbiji ima više od 5000 neuknjiženih objekata, uglavnom su svi noviji objekti neuknjiženi. Tako u Novom Pazaru imamo jako malo uknjiženih objekata, čak i oni objekti iz pedesetih i šezdesetih godina, tada pravljeni, nisu uknjiženi.

Tako da, ljudi nemaju apsolutno mogućnost da apliciraju, jer ovaj uslov koji vi navodite u zakonu je apsolutno učinio da je zakon neprimenljiv južno od Vojvodine u ovoj državi. Čak i u Beogradu postoje problemi, jer i tu postoji jako malo uknjiženih objekata.

Druga stvar koju ovaj zakon traži, druga mogućnost jeste da se barem delimično zgrada finansira iz banaka. Kod nas ne postoje takve zgrade. Uglavnom pojedinci ili više ljudi, investitora uđe u izgradnju te zgrade. Vi znate da mi u mojim krajevima imamo taj nekakav odnos prema kreditu, pogotovo prema kamati jako loš, to je zabranjeno islamski, uglavnom ljudi ne žele da imaju posla sa bankama.

Da stvar bude gora, da bi čovek uzeo neki običan kredit i javi se banci, niko od banaka u našoj zemlji mu neće tražiti da taj objekat koji pokušava da kupi, za koji mu banka daje kredit, ne mora da bude uopšte uknjižen.

Oni traže završenost radova 60%, većina banaka, neke i 80%, ali niko i apsolutno nijedna banka ne traži ovaj kriterijum. Stoga želim da pozovem Ministarstvo da u što kraćem roku uradi predlog zakona i da dobijemo izmene i dopune ovog zakona i da ljudi koji žive južno od Vojvodine mogu praktično da apliciraju za ovaj kredit. Ovo je izuzetno dobra stvar. To je, reći ću još jednom, možda i najsolidarnija stvar koju smo učinili i verovatno da nema bitnije stvari za mlade ljude nego da dođu do svog domaćinstva, do svoje kuće, gde će podizati svoju porodicu.

Na kraju, ako želimo da razvijamo i druge krajeve van Beograda i Vojvodine, onda jedan ovakav zakon bi morao da bude dostupan svima na celoj teritoriji i moramo da uvažimo i da naši zakoni preslikavaju sliku na terenu i odražavaju stanje u našoj državi. Ovaj zakon kao da je donet za Dansku ili Švedsku. Stoga ova jedna mala izmena bi mogla da zaista poboljša zakon i da ga učini upotrebljivim za sve građane, jer još jednom ponavljam, naša koalicija je ovaj zakon predložila i usvojila ga kao jedan od najsolidarnijih zakona kojim želimo izaći mladim ljudima u susret.

Sa druge strane, imamo i reći ću samo par rečenica, pošto vreme ističe, o Alimentacionom fondu, koji je od suštinskog značaja za 1.000 ljudi, pre svega dece i samohranih roditelja širom naše zemlje. Ovaj zakon proističe iz načela socijaldemokratije, pravde, solidarnosti, dostojanstva svakog građanina i omogućiće da majke i u ređim slučajevima očevi ne vode iscrpljujuće bitke i troše novac koji nemaju, da bi ostvarili deci minimum nekog dostojanstvenog života.

Fenomenalna je stvar, fenomenalan predlog, predlog koji postoji u razvijenim zemljama, za primer. Ovakav jedan zakon postoji u Švedskoj još od 1936. godine. Znači, postoji dobra praksa u ozbiljnim socijalnim državama i drago mi je što se i mi ovim jednim zakonom, ovakvim zakonom približavamo i praktično postajemo deo razvijenog, socijalno odgovornog sveta, kojem i pripadamo.

Socijaldemokratska partija Rasima Ljajića će zdušno podržati jedan ovakav zakon, kao i sve druge predloge koje imamo na današnjem dnevnom redu. Hvala.

PREDSEDNIK: Hvala vam, poslaniče.

Idemo dalje.

Reč ima narodna poslanica Marina Mijatović.

Izvolite.

MARINA MIJATOVIĆ: Poštovane građanke i građani, pred nama je zakon koji nosi naziv Zakon o ostvarivanju prava iz Alimentacionog fonda.

Međutim, kada pogledamo članove ovog zakona i njihovu sadržinu, mi u stvari vidimo, možemo da zaključimo da je skoro pa nemoguće ostvariti ovo pravo iz samog naziva zakona.

Mi smo podneli nekoliko amandmana, a ti amandmani se odnose kako na sredstva, tako i na postupak i na onaj deo koji se odnosi i na refundaciju od dužnika.

Što se tiče sredstava za finansiranje, nije nam jasno ovo što ste opredelili, dakle, što ste izdvojili 500.000.000 dinara za pola godine, a rekli ste, i to su zvanični statistički podaci, da je oko 200.000 dece koja ne dobijaju alimentaciju. A onda ste opredelili da je taj iznos mesečni maksimalni 25.000 dinara. Kada sad sve to pomnožimo, mi vidimo da su ta sredstva koja su odvojena za pola godine u stvari samo 10% potreba dece za jedan mesec.

Mi iz ovog zakona takođe ne vidimo na koji način će Alimentacioni fond odbijati ili usvajati zahteve ove dece. Dakle, koji su to kriterijumi, kako ste vi opredelili, ako ispunjava sve uslove, koje dete će biti odbijeno ili možda su ovi iznosi od 25.000 dinara u stvari maksimalni, a da će deca dobijati po dve-tri hiljade dinara.

Što se tiče postupka, potpuno je neprihvatljiv postupak koji ste predvideli ovim zakonom, a juče smo čuli od ministarke Macure da je rekla da deca ne treba da idu na sud. To apsolutno nije tačno. Dakle, mi ovom izjavom vidimo da je ministarka dovela u zabludu porodice. Kako ne moraju da idu u sudski postupak, kad je sudski postupak i odluka suda osnov da bi dete dobilo iznose iz Alimentacionog fonda? Dakle, mora da postoji sudska presuda kojom se određuje iznos i pravo na alimentaciju od roditelja koji treba da plaća. Takođe, ona misli da izvršitelj ima jedan čarobni štapić i, kako je rekla, da treba da zamoli roditelja koji ne plaća alimentaciju. Ne, ne treba da zamoli roditelja uopšte, već to sud šalje rešenje o izvršenju. Dakle, to je obaveza, ne treba da bude nikakva molba i izvršitelj svakako znamo da ne moli.

Ono što se zaboravilo potpuno ovim zakonom, a tiče se takođe postupka su deca koja su živela u vanbračnim zajednicama ili uopšte ako nije postojala zajednica između partnera, dakle, mora opet da postoji sudska odluka kojom se utvrđuje pravo dece. Dakle, kompletno smo zaboravili u ovom zakonu jednu kategoriju dece, pa je pitanje kako će ona ostvariti ovo pravo, ako ne moraju u sudski postupak.

Zatim, ministarka je takođe juče rekla da je dovoljno da nema transfera dva meseca. I to isto nije tačno. Dakle, nije tačno da ne treba da bude transfera dva meseca, nego ste vi u ovom zakonu opredelili da ukoliko od donošenja rešenja o izvršenju ne postoji izvršenje dva meseca, tek onda se dete pita da li je saglasno da se izvršitelj obrati Alimentacionom fondu. Dakle, ta dva meseca koja vi pominjete nisu tačna. Taj period je mnogo duži.

Takođe, juče je narodna poslanica Ana Brnabić, koja je i podnela ovaj predlog zakona, rekla sledeće – da se sredstva isplaćuju isto tako nakon dva meseca, dakle, najkasnije nakon dva meseca od pokretanja izvršnog postupka. Evo, ja sam računala sve rokove i uzela sam čak i u obzir da, na primer, izvršni dužnik ne želi da primi rešenje o izvršenju i to možemo da dođemo do nekih par meseci od pokretanja samog postupka. Dakle, vašim izjavama juče doveli ste u zabludu decu i roditelje koji čekaju na ovu alimentaciju.

Zatim, odluka Fonda, čeka se 15 dana da Fond donese odluku i to što je najporaznije, za buduće vreme. Dakle, od trenutka kada se donese odluka, tek od tada dete stiče pravo na naknadu iz Alimentacionog fonda. Dakle, neka daleka budućnost, a s obzirom na to da ne znamo koji su kriterijumi kako ćete odlučivati da li neko dete ispunjava uslove, da li će dobiti ta sredstva, možemo da kažemo da je to neka buduća neizvesna radnja, i to nešto daleko, daleko u budućnosti.

Kada je u pitanju iznos, takođe, rekli ste da je maksimalan iznos 25.000 dinara, a to znači da se zanemaruje apsolutno presuda, i to pravosnažna presuda koja je osnov za pokretanje ovog postupka. Nema nijednog kriterijuma kako će Alimentacioni fond da odlučuje koje dete treba da dobije 25.000 dinara, koje će da dobije 12.000 dinara, koje će da dobije tri hiljade dinara. Dakle, vi ste rekli da je to maksimalno 25.000 dinara, a nismo dobili informaciju kako ćete takođe da usklađujete visine koje odredi Alimentacioni fond, s obzirom na to da ministarstvo koje je nadležno za brigu o porodici može da menja one minimalne iznose za hraniteljske porodice. Dakle, trenutno je 25.000 dinara minimalno po roditelju. A šta ćemo da radimo ako se u međuvremenu taj iznos poveća? Kako će dete da ostvari to povećanje u odnosu na Alimentacioni fond, ako roditelj ne plaća i dalje tu alimentaciju? Dakle, za to u ovom zakonu apsolutno ne postoji nikakva procedura.

I konačno, što se tiče refundacije za alimentaciju, vi ste ovde predvideli da dug koji Alimentacioni fond ima u odnosu na izvršnog dužnika, odnosno na roditelja koji ne plaća alimentaciju, snosi naslednik. Naslednik može da bude i dete koje je dobijalo alimentaciju. Dakle, prosto je neprihvatljiva ovakva odredba da dete koje nije dobijalo alimentaciju u nekom budućem postupku bude kažnjeno i da ne dobije svoj nasledni deo.

Takođe, treba izračunati kamatu. Dakle, ako se to desi posle 10 godina, kamata može da bude veća i od osnovnog duga, tako da apsolutno je dete kažnjeno zato što mu roditelj nije davao alimentaciju. Ovaj zakon ne predstavlja nikakvu zaštitu dece i zaštitu njihovih prava.

Mi smo predložili amandmane o kojima ćemo kasnije govoriti detaljnije. Hvala.

PREDSEDNIK: Hvala vam.

Reč ima predsednik Vlade ministar Siniša Mali.

SINIŠA MALI: Hvala puno.

Poštovani narodni poslanici, uvaženi građani Srbije, samo da se osvrnem kratko na izlaganje uvažene narodne poslanice oko jednog elementa Zakona o Alimentacionom fondu, a to iznos novca u budžetu.

Dakle, mi smo na osnovu analize koje je nadležno Ministarstvo uradilo opredelili 500 miliona dinara koje bi po njihovoj analizi, predviđanjima trebalo da pokrije trošak do kraja godine. Ako uzmete u obzir da osmog dana od dana usvajanja i objavljivanja u Službenom glasniku ovaj zakon stupa na snagu, računamo da će za narednih šest meseci, za polovinu godine ovaj iznos biti dovoljan. Ukoliko ne bude dovoljan, mi ćemo izdvojiti više novca, tako da bez sumnje neće niko ostati uskraćen za svoja prava, a shodno ovom izuzetno važnom zakonu koji donosimo.

Dakle, 500 miliona dinara do kraja godine. Očekujemo da će biti dovoljno. Ako kojim slučajem ne bude, da bude svima jasno Vlada Republike Srbije izdvojiće dodatni novac kako bi sva prava i sve obaveze iz tog Fonda pokrila na vreme i kako smo i obećali. Hvala puno.

PREDSEDNIK: Hvala vama.

Molim posebno Vladu da pogledaju ove amandmane koje imaju smisla i koga zadužujemo mi posle za vraćanje toga.

Reč ima narodni poslanik mr Akoš Ujhelji.

Izvolite.

AKOŠ UJHELjI: Zahvaljujem se.

Poštovana predsednice, poštovano predsedništvo, poštovani ministri, dame i gospodo narodni poslanici, poslanička grupa SVM će podržati Predlog izmena i dopuna Zakona o utvrđivanju garantne šeme i subvencionisanju dela kamate, kao mera podrške mladima u kupovini prve stambene nepokretnosti.

Za našu poslaničku grupu pomoć mladima u kupovini prve stambene nepokretnosti je deo sistemskih napora koji predstavljaju ekonomsku, socijalnu, demografsku i populacionu meru, a iznad svega meru koja će osigurati ostanak mladih u zavičaju.

Zahvaljujući detaljnom i preciznom predstavljanju uslova i procedure u medijima za svega dva meseca registrovano je više od 5.000 upita i skoro 1.500 zahteva koje su banke uzele u proceduru. Od toga preko 710 zahteva je već odobreno, a oko 524 kredita su potpisana ili isplaćena korisnicima.

Poslanička grupa SVM, posebno vodi računa da svaki zakonski predlog sadrži odredbe koje sprečavaju neravnopravan tretman. Zaštita od diskriminacije je vidljiva i u odredbama koje propisuju uslove za apliciranje za kredite. Zahtev mogu podneti mladi od 20 do 35 godina starosti, zaposleni na neodređeno vreme, poljoprivrednici, obveznici poreza na prihode od samostalne delatnosti i samostalni umetnici, dok su zaposleni na određeno vreme dužni da na zahtev obezbede jemstvo člana porodice ili trećeg lica.

Nema ograničenja kada je reč o visini primanja, a kada je reč o nezaposlenima oni su dužni da obezbede solidarno jemstvo kreditno sposobnog člana porodice ili trećeg lica.

Moram naglasiti da je kod ovih vrsta kredita sopstveno učešće je samo 1%, a kod komercijalnih kredita bez državne garancije najmanje 10% što npr. u jednom konkretnom slučaju znači, ako je vrednost nekretnine 50.000 evra onda sopstveno učešće iznosi svega 500 evra, dok je kod komercijalnih kredita najmanje 5.000 evra.

U ime poslaničke grupe SVM, nedelju dana nakon početka primene zakona postavio sam poslaničko pitanje Ministarstvu finansija. Ukazao sam i drago mi da je Ministarstvo finansija prihvatilo našu argumentaciju da je važno solidarna pomoć svih članova porodice, dakle, ne samo roditelja nego i ostalih članova porodice da bi što veći broj mladih ljudi mogao da podnese zahtev za kredit i reši stambeni problem i svoj i stambeni problem buduće porodice.

Na osnovu prvih iskustava u praksi ukazao sam da je važno da se objasni značenje pojma član porodice i shodno tome kriterijumi po kojima će poslovne banke prihvatiti kreditno jemstvo šireg kruga članova porodice.

Nemogućnost drugih članova porodice da obezbede kreditno jemstvo unucima i rođacima, predstavljaju prepreku mnogim mladima da dođu do prvog stana. I zato poslanička grupa SVM pozdravlja predložene izmene i dopune kojim se utvrđuje da će osim članova porodice i treća lica koje korisnik ponudi moći da budu jemci.

Treće lice se odnosi kako na članove šire porodice, tako i na bilo koje treće lice, različite suživotne situacije.

Takođe od posebnog značaj je da se izmenama zakona omogućava i finansiranje stambene nepokretnosti koju grad i podnosilac zahteva na zemljištu sa građevinskom dozvolom, a to su npr. individualna izgradnja ili izgradnja montažne kuće. I dodatno, dopunjena je i definicija stambene nepokretnosti pa i pomoćni objekti postaju podobni za kreditnu podršku.

Usvajanjem izmena i dopuna zakona krediti će biti dostupni većem broju mladih uz dodatno smanjenje troškova, ne plaćaju se takse za upis hipoteke, izdavanje lista nepokretnosti. U ovom zakonu javni beležnici ne naplaćuju korisnicima kredita nagrade i naknade troškova za sačinjavanje založne izjave, potvrđivanje ugovora itd.

Želim da vam skrenem pažnju na to da je SVM preko svoje strategije za ekonomski razvoj Vojvodine i zahvaljujući finansijskoj podršci Vlade Mađarske omogućio mladim ljudima kupovinu 1.341 seoske kuće u Vojvodini i na taj način uspeo da ih zadrži u svom zavičaju.

Dozvolite mi da citiram Ištvana Pastora, koji je u leto 2016. godine izjavio – Uobičajeno je da se kaže da su Mađari u Vojvodini nemotivisana i ostarela zajednica, koja se ne zauzima za sebe i da su oni koji nešto vrede pobegli iz Vojvodine ili se spremaju da pobegnu. Međutim, iskustvo u proteklih 6 meseci, pokazuje nešto sasvim drugo, u ovom trenutku radimo na tome da se otvore nove mogućnosti za konkurse u jesen i nadamo se zajedno sa dostupnom kreditnom linijom. Ponosan sam što sam predsednik SVM, jer bez njega od ove priče ne bi bilo ništa. Navedeni citat jasno govori o tome kako SVM, bori se već dugo vreme za ostanak mladih u domovini. Moram da napomenem da je sadašnji predsednik SVM, dr Balint Pastor najavio u januaru ove godine izradu nove verzije navedene strategije SVM.

Jedan od ciljeva te strategije da se obezbede uslovi za prosperitet u zavičaju. Rečima predsednika Balinta Pastora veliki akcenat stavljamo i na pripadnike naše zajednice, koji su otišli u inostranstvu u nadi za boljom egzistencijom, a hteli bi da se vrate. Stav predsednika Pastora, aktivna smo zajednica koja gradi svoju budućnost jasno govori o tome da prosperitet zajednice predstavlja sigurnu perspektivu.

Ovo znači da će SVM kroz svoje nove strategije i dalje podržavati kupovinu seoskih kuća i pružati podršku razvoju različitih ekonomskih aktivnosti, da bi što veći broj ljudi ostao ili se vratio i gradio svoju budućnost ovde.

Stav SVM je da se izmenama i dopunama Zakona o utvrđivanju garantne šeme i subvencionisanju dela kamate kao mera podrške mladima, da pod povoljnim uslovima steknu svoju prvu stambenu nepokretnost i time zadovolje jednu od svojih osnovnih potreba, a to je stanovanje.

Dalje, poseban podsticaj mladima, kao nosiocima budućeg razvoja Republike Srbije da grade svoju budućnost ovde u svom zavičaju.

Iz tih razloga, poslanička grupa SVM, će glasati za predložene zakone.

Hvala vam.

PREDSEDNIK: Hvala vam.

Sada reč ima narodni poslanik Miloš Parandilović.

Izvolite.

MILOŠ PARANDILOVIĆ: Pomaže Bog, napredni dželati Srbije.

Završili se izbori u Kosjeriću i Zaječaru, pa samo da vas pitam kako se osećate sada? Prpa, jel da?

I treba da bude prpa. Uz svu mašineriju, uz milione uložene u asfalt, uz milione uložene u kupovinu glasova, uz pegle, frižidere, mikrotalasne, šta je kome trebalo delili ste po Kosjeriću i Zaječaru i opet ste morali da kradete da biste došli do 50%, i opet se tamo koljete za jedna mandat. Batinaše ste izveli. Automobila u Kosjeriću je bilo bez tablica više nego što ima u Kosjeriću automobila.

Bandu ste poslali da brani vašu izbornu krađu. Policiju, žandarmeriju, šta ste sve niste izveli u malenu varošicu Kosjerić. Kažu da nikad u istoriji te opštine nije bilo toliko ljudi tamo. Sve ste to poslali i opet ste doživeli poraz i opet prebrojavate, opet ažurirate listiće ne bi li napabirčili taj jedan mandat više. Ali, šta god tamo da se desi Srbija je 8. juna poslala jasnu poruku – da su taj dan bili parlamentarni lokalni izbori u Srbiji vi i kriminalna organizacija Aleksandra Vučića bili bi počišćeni sa političke scene. To je poruka koju su vam poslali građani Kosjerića i Zaječara. Bili bi zbrisani i poslati u istoriju.

Džaba Zvonko Veselinović, džaba Milan Radojičić, džaba vile koje gradi Siniša Mali, sve vam je džaba. Doveli ste bezimene junake ovde i postavili za ministre koji služe samo zato kad ih pozove Mali da im kaže koliko finansija treba da izvuku iz svog ministarstva. Za to služe ministri. Oni pojma nemaju gde su i šta rade, niti što sede ovde. Ništa ne znaju.

Evo, pogledajte njihova lica, građani Srbije, oni veze sa životom nemaju. Niti znaju što sede ovde, niti šta rade, niti čime se njihovo ministarstvo bavi, samo kako da izvuku novac za braću Vučić, Sinišu Malog i Anu Brnabić. I, oni se keze, njima je odlično. Smeškaju se.

Pojeli ste budućnost Srbije i sad radite šta? Pa, vi ste, bre, u Zaječaru pokrali vaše koalicione partnere iz SPS-a. Vi ste i naprednjacima, žale se dole po medijima, niste isplatili dnevnice za glasanje. Vi ste Srbiju doveli u inverziju stvarnosti. Mi više ne znamo u kom matriksu živimo. Vi kradete sami sebe. Po kontejnerima nalaze birački materijal. To je Srbija o kojoj vi pričate.

Sve vam je džaba. I, sve vam je džaba, na kolenima ste, Srbija vas više neće. To mora da vam bude jasno. Džaba vam i asfalt i putevi i kupovina i mahinacije, pojeli ste Srbiju da bi ojačali vaše pozicije. U vašim džepovima ima ko zna koliko budžeta Srbije unazad. Sve ste to strpali tamo. Šta će vam više, kleptomani jedni? Za šta će vam to? Da se bogatite do besvesti, a Srbiju da gurate u grob? To je vaša politička misija.

Vi pričate o nekom patriotizmu. Svima ste sve dali. Kinezima ste dali rudnike za bagatelu. Jel znate da postoji, maltene, grad između Bora i Zaječara u koji srpska policija ne sme da uđe? Ne sme da zaustavi Kineza, ne sme da mu traži ličnu kartu. Jel to normalna država?

Rudnike delite belosvetskim kompanijama ovde, ko šta god ponišani, Trampu Generalštab. Šta god ko tražio od Srbije vi mu dajete da bi opstali na vlasti i da bi mučili svoj narod. Vi ste porobili svoj narod gore nego bilo kakav osvajač. Vi ste srpski Mongoli koji su upali u ovu zemlju i gledaju šta će da ostane posle vas.

Svi mi gledamo šta će posle vas da ostane jer ste sve razorili i došli ste u situaciju da predsednik države postane predsednik ćacilenda i brani onog mediokriteta iz Doboja. Koliko god neverovatno zvučalo vi više niste u stanju da nađete ni mediokritete u svojim redovima i u državi Srbiji nego i to morate da uvozite, ni manje, ni više, nego iz Doboja. Ni mediokriteti, ni beskičmenjaci više neće sa vama. p

Pozivam i poštene birače SNS da na sledećim izborima zakucamo mafijašku hobotnicu, jer ste i njih ponizili. Oni vam služe da ih vozite autobusima od mesta do mesta a da se par porodica u Beogradu bogati. Za to vam služe.

Tako da će baš ti naprednjaci koji su poniženi, kojima niste isplatili dnevnice, koje magarčite po ko zna koji put u izbornom procesu, oni će biti ti koji će vas poslati na smetlište istorije zajedno sa slobodarskom Srbijom.

Vodite rat protiv koga? Protiv srpske mladosti i srpske budućnosti. Pa, vi ste jedini režim na svetu kome smeta kompletna omladina, kome smetaju kompletni studenti, koji izmišlja svoje paralelne studente. Vi ste ti, jedini na svetu. Takva Srbija, takva zemlja na svetu nije zabeležena, koje vodi rat sa svojom budućnošću i njoj preti i njih naziva fašistima i nacistima.

E, pa mi ćemo svi zajedno, zajedno sa tim naprednjacima koje tlačite, poštenim članovima kojih ima i te kako tamo, srušiti kriminalnu hobotnicu na prvim narednim izborima, a vi ćete odgovarati, to vam obećavam. I Aleksandar Vučić i Mali i Andrej. Od robije se spasiti nećete.

Hvala.

PREDSEDNIK: Imali ste, narodni poslaniče, još vremena. Što niste…

Spremila sam se da slušam 15 minuta ovu inteligentnu raspravu.

Od 46 tačaka dnevnog reda ni jednu jedinu pogodili niste. Ali, ni jednu. Ni slučajnu. Ni približili još se niste.

Za ovo mediokritet iz Doboja, što ste uputili najboljem studentu Medicinskog fakulteta Univerziteta u Beogradu, sa prosekom 10.0, i to je vaš mediokritet i to je vama mediokritet, dobijate opomenu.

Tako da, takve studente u ovom parlamentu vređati nećete, a verujem da ljudi kada više vaše lice vide suštu inteligenciju.

Izvolite, reč ima Milenko Jovanov.

MILENKO JOVANOV: Nije njemu problem što je on mediokritet, on se inače obračunava sa mediokritetima zato što je genije pa mu to smeta. Njemu smeta što je on iz Doboja, to je ono što je problem. I, to je odnos prema Republici Srpskoj, odnos prema ljudima koji žive u BiH, u Republici Srpskoj, to je odnos koji smo imali prilike da vidimo i na beogradskim izborima. Mržnja prema ljudima koji žive, našoj braći i sestrama dakle, koji žive sa one strane Drine, ali dobro. Pokazao je još jednom šta misli.

Ima jedna druga stvar koja je ovde bitna, na to hoću da se osvrnem. Dakle, dve važne uporišne tačke opozicije su doživele debakl u nedelju. Prva je – ako izlaznost bude veća SNS ne može da pobedi.

Dakle, u tom Kosjeriću, u koji su doveli svoje naci blokadere i bajkere i Kurtu i Murtu, upadali ljudima po dvorištima, haos pravili ceo dan, maltretirali ljude od biračkog mesta do kuće i nazad, bacali balvane na put, itd., tukli novinarke, nema šta nisu radili, u tom Kosjeriću, dakle, je izlaznost bila, bezmalo, 100%.

Dakle, samo onaj ko se tog dana nije našao u Kosjeriću, zato što je otišao poslom vamo ili tamo, nije izašao. Na toj izlaznosti od gotovo 100% mi smo pobedili, a oni su izgubili.

Druga teza koja je pala u vodu jeste da jedna lista opozicije sigurno pobeđuje. Jedna lista opozicije u Kosjeriću je izgubila. Jedna jedina. Dakle, referendumska atmosfera – za i protiv, i opet mi dobili većinu.

Alternativa tome je bio Zaječar, gde su pokušali sa dve liste. To je ona, takođe, njihova ideja da kopiraju Crnu Goru. I tu su doživeli debakl, gde naša lista ima duplo više glasova od njihove dve liste. E otuda nervoza, otuda ovaj bes, otuda ovo urlanje, otuda vika, otuda ne mogu da saslušaju ništa, nego jednostavno pokušavaju sada… Do juče su bili pobednici, a danas već pričaju o krađi. Sutra će ko zna šta treće i tako u krug.

Sve u svemu, ja još jednom pozivam građane. Neka ne veruju ni meni, ni njima. Neka sami pogledaju rezultate izbore, ko ima više glasova i više mandata, a onda neka sami sebi odgovore da li je više glasova i više mandata pobeda, a manje glasova i manje mandata poraz ili obrnuto. Ako je to obrnuto, onda su oni u pravu.

Hvala.

PREDSEDNIK: Hvala vam.

Reč ima narodni poslanik Nebojša Bakarec.

Izvolite.

NEBOJŠA BAKAREC: Hvala vam.

Poštovana predsednice Narodne skupštine, samo da obavestim građane, pošto oni ne znaju, da je prethodni govornik iz opozicije. On je do nedavno obožavao Vučića. Bio je član taj preletač SPO-a. Bio je član i SNS, pa onda POKS1, pa POKS2 i onda je napravio svoju stranku, kako se ono zove – nova guza Srbije.

Sve što ima od imovine može da zahvali SNS. U Priboju je kao deo SNS govorio hvalospeve na račun Vučića. Kada je osnovao svoju grupu građana, to smo imali ovde prilike da vidimo u plenumu, očigledno je skrenuo pameću i ovde u plenumu je počeo sam sebi da preti autokastracijom. Ja to ne podržavam. Međutim, po njegovom ponašanju, izgleda je pretnje ostvario. Meni je zbog toga žao i, koliko sam obavešten iz MUP-a, podneo je zahtev da promeni prezime u Kastratović, i to ne podržavam.

Dakle, na početku mi dozvolite da čestitam veličanstvenu pobedu SNS u Zaječaru i Kosjeriću i u obe opštine SNS će samostalno formirati vlast. Brojevi su fantastični, ne zaboravimo to, to je retko gde u svetu. U Zaječaru lista SNS ima 47%, a u Kosjeriću na prvom mestu ima neverovatnih 49%. Srpska napredna stranka je u Zaječaru i Kosjeriću ostvarila rast i u apsolutnim brojevima i u procentima u odnosu na izbore 2023. godine i SNS je pokazala da su je sedmomesečne blokade i pokušaji izazivanja krvave obojene revolucije samo ojačali.

Usvajanjem predloga izmena i dopuna, to su tri važna evropska zakona o javnom informisanju i medijima, medijskim servisima, elektronskim medijima, ispuniće se deo uslova za otvaranje Klastera 3 u pregovorima Srbije sa EU. Predlog izmena i dopuna ovih zakona sadrži, naravno, predloge Evropske komisije sa kojom smo sedam meseci radili na ovome. Ceo zakonodavni proces je sproveden u skladu sa demokratskim procedurama. Sve je bilo inkluzivno, transparentno, legalno, legitimno, i predlozi izmena i dopuna ova tri medijska zakona šire slobodu medija, izražavanje, unapređuju slobodu medija i uređivačku nezavisnost.

Da, bilo je kašnjenja. To je jedna od kritika opozicije. Kašnjenje je uzrokovano sedmomesečnim pokušajima izazivanja krvave obojene revolucije, pokušajima rušenja ustavnog poretka, blokadama, nasilje nad nama pripadnicima vlasti i većine. Kašnjenje je, naravno, setimo se, uzrokovano onim petomesečnim protestima još u 2023. godini, pa onda izborima u 2023. godini, pa onda izborima u 2024. godini, tako da je bilo kašnjenja.

Ono što izmene ova tri medijska zakona ne predviđaju je da država finansira Šolakove medije, nije predviđeno da država naloži REM-u da dodeli nacionalne frekvencije televizijama N1 i Nova S. Nije predviđeno da država privatizuje REM u korist „Junajted grupe“, niti je predviđeno da bilo koja politička stranka upravlja REM-om i javnim servisima. I bez izmena ova tri medijska zakona u Srbiji postoje, ja vam to garantujem, veće medijske slobode nego bilo gde u Evropi, a dokazi za to su brojni, naravno i ovi Šolakovi, i svi ostali opozicioni mediji. Toga nema nigde u Evropi, da oni tako divljaju.

Sada Zakon o Alimentacionom fondu. To je posebno plemenito i pored humanosti i brige o svim samohranim roditeljima doprinosi porodičnim vrednostima. To je doprinos većoj demografskoj poletnosti Srbije i Ustav, podsećam vas, kaže u članu 63. - Republika Srbija podstiče roditelje da se odluče na rađanje dece i pomaže im u tome.

Porodica, roditeljstvo, potomstvo i pojmovi dete, majka, otac jesu tradicionalne neprevaziđene i plemenite vrednosti koje obezbeđuju zdravo društvo, demografsku vitalnost naroda i vrednosti koje pokazuju poštovanje prema predačkom nasleđu i omogućavaju zdravu i neometanu smenu generacija u Srbiji. U tom pogledu i Zakon o Alimentacionom fondu i izmene Zakona o tzv. jeftinim kreditima stambenim za mlade i suštinski oni poštuju ova dva zakona, sve ono što je tradicija.

Društvo tradicionalno štiti interese dece, majki kao važnu društvenu vrednost. Setimo se s tim u vezi, i kada govorimo o alimentaciji, da je predsednik jedne opozicione stranke, suprotno svemu tome, bio vinovnik strašnog porodičnog nasilja, da je ucenjivao bivšu suprugu, ukidanjem alimentacije, ukoliko ne porekne da ga je prijavila za porodično nasilje, a za porodično nasilje ga nije prijavila samo ona, već i njena majka i njen otac i o tome imate izveštaje u MUP Vračar.

Izmene zakona o tzv. stambenim kreditima za naše mlade pokazuju brigu o mladima i brzo reagovanje na stvarnost. Ova inicijativa je jedna od najvećih uspeha Vlade u poslednjih 13 godina. Imamo više od 5.550 onih koji su pokazali interesovanje. Više od hiljadu je potpisalo ugovore, a veliki broj mladih koji se prijavio su studenti od tih 5.500. Moramo da znamo da je danas 99% studenata ugroženo, jer im 1% blokadera ne dozvoljava da uđu na fakultete, kao što nacisti 30-ih godina nisu Jevrejima dozvoljavali da studiraju i pre 10 dana smo imali masovni izliv tog fašizma kada studentima koji žele da studiraju nije dozvoljeno da uđu na fakultete, a pre pet dana smo imali grozan fašistički linč blokadera nad trojicom studenata koji žele da uče, a koje blokaderi pogrdno nazivaju ćaci. Pre dva dana smo imali napad nožem jedne poslanice iz opozicije na studente ispred Skupštine. Da se zna, ćaci i mi iz SNS smo postali novi Jevreji.

Izmene Zakona o kreditima za mlade uvažavaju zahteve i sugestije za unapređenje procedura i, takođe, što je važno, mlade majke će lakše moći da dođu do prve stambene jedinice. Kažu nešto da se ponosim. Da, ponosim se što sam član SNS. Do sada je ukupno 1.035 majki u proteklih par godina dobilo ovu pomoć od države, a ukupan iznos novca koji smo uložili za ovo iznosi 12,3 miliona evra da bi mlade majke mogle prvi put da dođu do neke stambene jedinice.

Setimo se onih stihova čuvene grupe „Indeksi“ – „Da sam ja neko“. Citiram – svim majkama bih izbrisao bore, učinio da očevi ih vole, davno ljubav da im vrate i da mirno žive svoje sate, da sam ja neko. Da, mi smo neko, mi smo narodni poslanici i glasaćemo za Zakon o Alimentacionom fondu i majkama ćemo izbrisati bore.

Setimo se, jer je to potrebno zbog dece, one čuvene „Pesme detinjstva“ od našeg velikog prijatelja Petera Handkea koja kaže – kad je dete bilo dete hodalo je mašući rukama, želelo je da je potok reka, kada je dete bilo dete nije znalo da je dete, sve je imalo dušu i sve duše su bile jedna, kada je dete bilo dete postavljalo je ova pitanja – ako znam da postoji zlo, postoje li zaista zli ljudi, kada je dete bilo dete jasnu je sliku raja u sebi imalo, kada je dete bilo dete igralo se sa oduševljenjem. Kada usvojimo Zakon o Alimentacionom fondu, deca će se radovati detinjstvu kao što se i do sada raduju u Srbiji i znaće da postoje dobri ljudi iz SNS i da postoji dobri Aleksandar Vučić i da oni donose još jedan zakon koji pomaže i deci, i majkama, i roditeljima. Znaće deca da postoje i zli ljudi koji napadaju Zakon o Alimentacionom fondu. Znaće deca da postoje i ljudi iz opozicije koji kada su bili na vlasti nisu hteli da donesu Zakon o Alimentacionom fondu.

Setimo se, pri kraju sam, ovde u Skupštini Srbije godinama imamo zakon o izmenama i dopunama Zakona o finansijskoj pomoći porodicama sa decom i taj osnovni zakon SNS i vlast menja svake godine. Zašto? Zbog toga što SNS svake godine povećava iznos finansijske pomoći porodicama sa decom tj. roditeljima dece, a iznosi te pomoći su sada 10 puta veći od onih koje je davala opozicija dok je bila na vlasti.

Opoziciji vrlo kratko i fino poručujem – kada biste mogli ono što ne možete, vi biste to sjajno radili, a kada već to ne možete ne zanima vas ni to što možete. To je rekao Duško Radović. Bolje ćaci, nego naci. Živela Srbija.

PREDSEDNIK: Poslaniče Bakarec, moram da vam izreknem opomenu zbog ovog - Nova guza Srbije. Stvarno nije korektno.

NEBOJŠA BAKAREC: Prihvatam i priznajem.

PREDSEDNIK: Ne daj bože da je Parandilović nova guza Srbije.

Replika, Ivana Rokvić. Ne samo da se ona prepoznala, svi smo, ne postoji drugi narodni poslanik koji je vitlao nožem ispred Skupštine.

Poslovnik, izvolite Sonja.

SONjA PERNAT: Član 107.

Ja nemam ništa protiv da vi sebe poistovećujete sa ćacijem, a već drugi dan u Skupštini ovde slušamo kako političke protivnike nazivate nacistima. Podsetiću vas, gospođo Brnabić, u ovoj zemlji od nacista je stradalo preko 350 hiljada ljudi. Nemojte najcrnji deo naše istorije da koristite da bi vi trijumfovali. U najmanju ruku, politički je bedno.

PREDSEDNIK: Hvala vam mnogo.

Znate, pre četiri dana zamalo da stradaju još četiri studenta. Igrom slučaja nisu poginuli. Znate zašto? Zato što se nisu slagali sa stavom blokadera. To je u svojoj biti nacistička ideologija. I bilo šta je bolje nego biti naci.

Gospođo Rokvić, imate pravo na repliku.

IVANA ROKVIĆ: Hvala, predsedavajuća.

Nikakvog nasilja nije bilo. Nasilje je obično od strane SNS-a. Počinje ovako političkim dedom kada vadi pištolj na studente, zatim kada se politički tata obraća na način da ćete pobiti 100 muslimana za jednog Srbina sa kojima sada sedite u koaliciji.

Što se tiče noža i da sam ja nožem krenula na mladost, decu i slično, je apsolutna laž. Ja sam nožem krenula na transparent koji vređa moj grad i vređa moj narod. Ja vam neću dozvoliti da moj narod nazivate nacistima. Znači, nema više podela na kontu kojih vladate.

Nož izgleda ovako i ovako izgleda kada neko krene na studente i na mladost nožem. Takođe izgleda kada nožem krenete ovako na profesorku odnosno dekanku fakulteta.

Što se tiče tzv. noža koji sam ja konkretno imala u rukama, on izgleda ovako, ribolovački je pribor, dostupan u slobodnoj prodaji, što stoji u zapisniku vaše policije. Imam zapisnik šta mi je tačno oduzeto, kako izgleda. Kupila sam ga na aerodromu i manji je od moje šake. Hvala lepo, prijatno.

PREDSEDNIK: Reč ima Branko Miljuš, narodni poslanik.

BRANKO MILjUŠ: Poštovani građani Srbije, juče ste tokom predstavljanja tri medijska zakona ministra Bratine čuli kako on insistira na njihovim usklađenostima sa zakonima EU.

Nekada je svoj odnos prema evropskim vrednostima ministar Bratina pokazivao spaljivanjem zastave EU, ko to ne veruje, evo, imaju i fotografije. Uz put je govorio i citiram - Ili ste Srbi i protiv ulaska u EU ili ste protiv Srbije.

Važno je da građani Srbije danas znaju da li se ministar Bratina odrekao svojih uverenja zbog ministarske fotelje ili u Vladi Đura Macuta, koga ni danas nema ovde, nema Srba jer su svi ministri, barem deklarativno, za Evropsku uniju.

Inače, ministar Bratina koji je juče predstavljao ova tri važna zakona je svoj mandat počeo tako što je tražio ideološku diferencijaciju na RTS-u. Pošto svi znamo šta to znači, bilo bi dobro da znamo da li je to stav Vlade ili je to stav samo ministra Bratine? Ako je stav ministra Bratine, on u ovoj Vladi više ne bi mogao da bude.

Bilo bi lepo da je on danas tu pa da nam to razjasni. Bilo bi lepo i da je premijer tu, pa da nam to razjasni. Ali, evo, tu je potpredsednik Vlade, gospodin Mali, pa bi bilo dobro da to od njega saznamo, kad već nikog drugog nema.

Od juče ministar Bratina je zaslužio i novi nadimak. On više nije ministar informisanja, nego ministar dezinformisanja. Taj nadimak je zaslužio kada je mrtav hladan rekao da je sprovedena javna rasprava o sva tri ova medijska zakona, a svi znamo da nije.

Brojni su dokazi za to. Šta se zaista desilo najbolje se vidi iz dopisa reprezentativnog novinarskog udruženja, Nezavisnog udruženja novinara Srbije, u kom se kaže, pročitaću – Nacrt Zakona o javnom informisanju i medijima uprkos formiranoj Radnoj grupi nikada nije bio distribuiran njenim članovima. Nakon što je 16. maja ministarstvo dostavilo nacrte zakona, a 19. maja održalo sastanak na kojem su prezentovani, usledio je poziv od ministarstva da se u roku od 48 sati dostave komentari na nacrte uz obrazloženje da bi dalja diskusija usporila evropske integracije.

I pored insistiranja i novinarskih i medijskih udruženja da se raspiše javna rasprava za izmene ova dva zakona, ministarstvo je odbilo taj predlog.

Znači, potpuno je jasno da nikakve javne rasprave nije bilo za dva zakona, dok je javna rasprava oko jednog od ova tri medijska zakona zapravo fingirana.

Na taj način prekršeni su članovi 77. i 78. Zakona o državnoj upravi, kao i Uredba o načinu, postupku i načelima za sprovođenje javne rasprave.

Neko bi sada mogao da kaže da za Bratinu zakoni nisu važni, da on radi po diktatu iz Brisela. Ali, nije ovde tema Bratina. Tema su zakoni u Srbiji koji su mrtvo slovo na papiru i koji ne važe za naprednjake. Zbog toga niko živ danas ne zna da li, ko i kako plaća prenose skupova Vučićevog novog pokreta koji imamo priliku da gledamo na svim televizijama, a trebalo bi svi to da znamo, jer se radi o nekoj vrsti političkog oglašavanja.

Zbog toga što ovde niko ne poštuje zakone, mi smo suočeni sa situacijom u kojoj nas na televiziji „Informer“ nas iz opozicije nazivaju ustašama, studente strazbuljašima, a rektora Beogradskog univerziteta Đokicom, pa da ne dodam još kako.

Koliko je tužna medijska slika Srbije najbolje se vidi u indeksu medijskih sloboda koji mere Reporteri bez granica. Nikada u istoriji Srbija nije bila lošije ocenjena. Nikada. Na istorijskom smo minimumu i tu nema ništa smešno i možete da dobacujete koliko god hoćete, to ne možete da sakrijete. Ne možete da sakrijete da na toj rang listi medijskih sloboda Srbija je najgore plasirana u regionu, a da u Evropi iza nje je samo Belorusija.

U objašnjenju se vidi da je to posledica političkih pritisaka i zarobljenih institucija.

Izmenama i dopunama koje smo juče mogli da čujemo, njihovo predstavljanje, ništa od toga se promeniti neće. To i nije vaša intencija. Svima je jasno da vi pokušavate da prevarite one kojima ste u Briselu obećali da ćete doneti te zakone. Ovde vam ionako više niko ne veruje. Toga su svesni izgleda i ministri pa ih ovde ima jako malo, a kada dođu onda uglavnom gledaju u svoje telefone i skrivaju poglede. Hvala.

PREDSEDNIK: Hvala vam.

Idemo dalje.

Reč ima narodni poslanik Hadži Milorad Stošić.

Izvolite.

HADžI MILORAD STOŠIĆ: Zahvaljujem.

Poštovana predsedavajuća, uvaženi članovi Vlade sa saradnicima, dame i gospodo narodni poslanici, poštovani građani Srbije, na početku bih istakao da će Poslanička grupa Partija ujedinjenih penzionera, poljoprivrednika i proletera Srbije, PUPS - Solidarnost i pravda u danu za glasanje glasati za sve tačke dnevnog reda, koje razmatramo na ovoj sednici.

S obzirom na obimnost dnevnog reda današnje sednice, osvrnuću se na nekoliko oblasti koje obrađuju predlozi zakona koji su danas na dnevnom redu.

Prva tačka dnevnog reda, koju je predložila predsednica Narodne skupštine, predstavlja još jedno praktično ostvarenje načela brige o deci koju je kao jedan od programskim ciljeva postavila Vlada Republike Srbije.

Mislim da smo svi svedoci koliko je institucija braka ugrožena u poslednje vreme i koliko je sve više razvoda koji sami po sebi nisu srećan događaj ni za koga, a pogotovo ne za decu iz takvih brakova koja neretko ne dobiju zakonsku obavezu izdržavanja od strane roditelja kojima je to naloženo sudskim odlukama.

Donošenjem ovog zakona stvoriće se mogućnost da se takvoj deci odmah isplati bar deo sredstava koji im pripada, dok država preko svojih organa nastojati da se naknadno refundira od strane nesavesnih pojedinaca koji su dužnici ove obaveze.

Nije potrebno isticati koliko će ova mera poboljšati položaj te dece, jer i predlagač i prethodni govornici su u tom pravcu istakli dosta argumenata. Ja bih uputio jednu sugestiju u vezi ovog zakona. Jasna je i plemenita namera naše koleginice da se deci olakša materijalni položaj putem donošenja ovog zakona koji je i samim zakonskim tekstom njima posvećen.

Međutim, ja bih podsetio da naš Porodični zakon, pored obaveze izdržavanja dece od strane roditelja kao osnovne kategorije, prepoznaje i druge zakonske kategorije izdržavanja, kao što su izdržavanje supružnika ili bračnog partnera, izdržavanje majke deteta, izdržavanje roditelja, izdržavanje brata i sestre, izdržavanje tazbinskih srodnika i slično.

Iako je namera da se Predlogom ovog zakona zaštite pre svega maloletna deca od nesavesnih dužnika davalaca izdržavanja, trebalo bi razmisliti da se Predlog zakona postavi na široj osnovi i da se s njim omogući zaštita i svim ostalim kategorijama pomenutih potencijalnih poverilaca izdržavanja.

Iako je takvih slučajeva u praksi pretpostavljam znatno manje, ipak smo svedoci da ima sve više slučajeva starih ljudi, penzionera koji umiru u bedi, samoći i zaboravljeni od strane svoje sada već odrasle dece koju su prethodno savesno podizali i negovali, što takođe predstavlja veliku nepravdu i socijalni problem koji bi trebalo imati u vidu za rešavanje i iskorenjivanje.

Druga tačka dnevnog reda posvećena je mladim ljudima, kroz dopune nedavno usvojenog Zakonu o garancijama za stambene kredite. Dobro je što smo ipak relativno brzo uočili neke slabosti i nedoumice i za par meseci praktično primenom ovog zakona rešili da ih odmah otklonimo.

Odlično je što će dopunom u članom 6. stav 3. biti predviđeno da će se povoljni krediti ubuduće moći uzimati i za izgradnju individualnih zidanih ili montažnih kuća, kao što su i u članu 2. prepoznati i pomoćni objekti kao deo neraskidive celine uz kuće.

Ovim dopunama, preciziranjem mi ćemo otvoriti mogućnost da za povoljne kredite mogu da konkurišu i mladi u seoskim sredinama i da tako dođu do svoje zasebne nekretnine ili da obnove staru kuću, ali i pomoćne objekte koji su im neophodni za bavljenje poljoprivredom.

Ova mera se sjajno uklapa sa već postojećim programom kupovine seoskih kuća sa okućnicom koju sprovodi Ministarstvo za brigu o selu. Možemo dati dodatni snažni impuls za opstanak mladih na selu, bez kojih neće biti ni sela, ali ni Srbije.

Radi podsećanja, ovim projektom Ministarstva za brigu o selu kupljeno je preko 3620 seoskih kuća sa okućnicom u koje se uselilo preko 16.000 lica, među kojima je mnogo dece. Ono što je posebno interesantno, prosek godina mladih ljudi koji su se na ovaj način skućili i vratili na selo je ispod 30 godina.

U paketu predloženih zakona iz oblasti elektronskih medija usvojena su i rešenja koja su sugerisana i koja su dogovorena u direktnom kontaktu i diskusijama sa predstavnicima eksperata EU i domaćih poslanika struke. Tu bih pre svega pozdravio uvođenje novog instituta Poverenika za zaštitu prava slušalaca, gledalaca i čitalaca, koji će razmatrati pritužbe građana na programsku sadržinu javnog medijskog servisa.

U velikoj grupi međunarodnih sporazuma koji se ovaj put nalaze na dnevnom redu pretežno su sporazumi o međusobnom ukidanju viza za diplomatske i službene pasoše sa većim brojem vanevropskih država. To možda nije od većeg značaja za najveći broj naših građana koji ne poseduju ovakve putne isprave, ali je svakako pouzdan znak razvijanja međusobno prijateljskih odnosa i uvažavanja. Trebalo bi raditi na tome da se vize sa ovim državama ukinu i za nosioce običnih pasoša.

Na posletku u skupštinsku proceduru usvajanja nakon što su nadležni odbori razmotrili i uputili više izveštaja o radu koje su podneli nezavisni organi i institucije u zadnje tri godine, iako smo usled burnih dešavanja u ovoj zgradi i oko njega u poslednje tri godine propustili da ih ažurnije usvajamo.

Pošto nemam puno vremena, skrenuću pažnju da je diskriminacija po osnovu starosti i dalje jedno od najčešćih osnova pritužbi Povereniku za zaštitu ravnopravnosti. Iako je u zadnjoj 2024. godini pala sa neslavnog prvog na treće mesto po broju pritužbi u odnosu na dve godine ranije, njihov broj je i dalje previsok i mi kao društvo moramo mnogo više da učinimo da stari ljudi povrate svoje nekadašnje dostojanstvo, poštovanje i mesto u društvu.

Poštovani narodni poslanici, naša Poslanička grupa PUPS - Solidarnost i pravda će u Danu za glasanje dati svoju podršku za usvajanje svih zakonskih predloga sa dnevnog reda današnje sednice.

Takođe, daće pozitivne ocene i na izveštaje nezavisnih institucija i podržaćemo izbor naše drage koleginice Dunje Simonović Bratić na mesto potpredsednice Narodne skupštine.

Poštovani prijatelji, uvaženi građani Srbije, zahvaljujem na pažnji i želim vam svako dobro. Hvala vam.

PREDSEDNIK: Hvala vam, poslaniče.

Reč ima narodni poslanik Dragan Jonić.

Izvolite.

DRAGAN JONIĆ: Poštovani građani Srbije, u kratkom vremenu koje nam je ostavljeno na raspolaganju od dostavljanja Predloga zakona, dakle, od 6. juna do danas, stigli smo da obradimo ne ono što smo hteli, nego ono što smo mogli. To se, pre svega, odnosi na Zakon o Alimentacionom fondu i na Zakon o zaštiti vazduha, za koga moram reći da je izuzetno manjkav i da se njime apsolutno ne menja skoro ništa u odnosu velikih zagađivača prema problemu zaštite vazduha.

Nije problem samo manjkav zakon prepun rupa, problem je i to što se takav manjkav zakon ne poštuje. Problem je što tako manjkave zakone ne poštuju i gaze upravo oni koji su dužni da ih sprovode, to što je država zarobljena i naterana da bude sluškinja vladajuće stranke i njima podobnih i prijateljskih tajkuna i zagađivača.

Dakle, građani moraju da znaju da niko do sada u Srbiji nije kažnjen zbog velikog akcidenta i zagađenja vazduha. Voleo bih da pitam šta se desilo i ko je kažnjen, ko je snosio odgovornost zbog požara u ulici Despota Stefana koji se dva puta ponovio u Beogradu, kada se nije sastao čak ni Gradski štab za vanredne situacije i obavestio ljude u neposrednoj blizini pogona da je došlo do paljenja medicinskog opasnog otpada. Da li je iko za to položio bilo koji račun?

Šta se dešava i šta se dešavalo sa silnim eksplozijama u fabrikama oružja, kojom prilikom se takođe u vazduh emituje ogromna količina opasnih materija? Da li su zbog toga oni u Predlogu zakona izuzeti od njegovih odredbi?

Treći slučaj, šta se desilo sa izlivanjem amonijaka u okolini Pirota decembra 2022. godine? Da vas podsetim, tom prilikom je dvoje ljudi izgubilo život. Tadašnja ministarka Irena Vujović nije uradila apsolutno ništa. Zahtevam odgovor na ta pitanja, jer bez toga ne možemo usvajati bilo kakve predloge zakona koji ostaju mrtvo slovo na papiru i predlažu se samo zato da bi se zadovoljili nekakvi formalni uslovi za dobijanje novca i otvaranje Klastera 3.

Nas cilj mora biti Srbija u kojoj će se zakoni koje usvojimo i sprovoditi i postojati sankcije za njihovo nesprovođenje, a ne da usvajamo zakone koji su mrtvorođenče i koji uopšte ne zažive u praksi. Hvala vam lepo.

PREDSEDNIK: Hvala vam.

Sada reč ima narodna poslanica Dunja Simonović Bratić.

Dunja, izvolite.

DUNjA SIMONOVIĆ BRATIĆ: Hvala, predsednice.

U svom obraćanju fokusiraću se na ovaj set medijskih zakona, tj. na izmene i dopune seta ova tri medijska zakona, budući da je to postalo u suštini glavni politički poligon, ima veze sa svim, samo ne sa medijima, kao i proces koji se prati od faktički donošenja ovog zakona iz 2023. godine. Tu je predstavnica Ministarstva Katarina Tomašević, koja je nama i tada rekla da ćemo svakako imati dopune i da će one biti minimalne, budući da je Evropska komisija tada imala zamerki. To je još 2023. godine najavljeno. Budući da smo posle toga imali izbore, a onda smo posle toga imali i ove blokade, a paralelno sa tim se radilo sa Evropskom komisijom, sada dobijamo znači tri seta zakona – Zakon o elektronskim medijima, Zakon o javnim medijskim servisima, Zakon o javnom informisanju i medijima, znači, izmene i dopune. Ovo je sve usaglašeno sa Evropskom komisijom, OEBS-om, Savetom Evrope.

Priča da nije bilo javne rasprave je besmislena, budući da javna rasprava bila 2023. godine i da za tri člana, po tri člana po ovim zakonima praviti javnu raspravu je potpuno nebulozno, ali naravno to je bio dobar spin da bi se osujetilo da mi donesemo ove zakone na vreme kada je rečeno, budući da već dugo kasnimo i da bi se, naravno, osujetio pokušaj da otvorimo Klaster 3 u julu ove godine, iako je trebalo sve ovo da radimo još 20. januara, da vas podsetim, ali tada je bilo u ovom parlamentu svega i svačega i moglo je samo da se divlja od strane opozicije, a ne da se radi, kao što smo mi želeli.

Što se tiče zamerki koje su bile i na Odboru, da ovo nije usklađeno sa Medija fridom aktom Evropske unije, to je isto besmisleno, budući da taj Medija fridom akt stupa na snagu u avgustu ove godine u Evropskoj uniji. Tako da, ne znam zašto bismo mi sad tu trčali pred rudu, a pretpostavljam da i oni ne znaju šta je u tome.

Takođe, postoji priča i o medijskoj strategiji, koja tek treba da se izradi, naravno, biće inkluzivna sa svima, što se i očekuje, i ta strategija treba da bude od 2026. do 2030. godine.

Ono što je bitno, što smo ovde imali, i danas smo slušali, iako je proces izbora novih članova Saveta REM-a u toku i ne bi trebalo na taj način govoriti ni o kandidatima, niti ulaziti u pojedinosti. Mi smo imali prilike na Odboru za kulturu i informisanje svega da se naslušamo i da vidimo, i uglavnom su to bili obični spinovi i performansi i pokušaji diskreditacije i dehumanizacije kandidata, recimo, Bojana Bilbije, samo zato što politički ne odgovara Građanskim inicijativama, koje su inače Sveto pismo za pripadnike opozicije, i to onim retkim koji su dolazili na Odbor za kulturu i medije, da podsetim, zato što, recimo, na prošlom Odboru je bio samo jedan predstavnik opozicije, od šest članova i šest zamenika. Toliko o tome da je neko posvećen u ovom pristupu i da ne koristi ovo samo kao političku platformu.

Što se tiče REM-a, znamo i sami šta je bilo sa onim prvim konkursom, znamo da je taj konkurs sproveden od početka do kraja po svim procedurama, znamo da su kandidati koji su napustili nakon procesa došli na javno slušanje, verifikovali ceo proces, izneli nam svoje viđenje, uloge sopstvene ako budu izabrani. Šta su onda uradili? Kada je krenula atmosfera pumpanja i pokušaji privođenja atmosfere do vrhunca, koji se desio 15. marta, i na sreću nije im uspeo, e, onda su i oni odlučili da daju svoj doprinos tako što su podneli ostavke. Ali, šta se desilo? Na njihovu veliku nesreću, tadašnji premijer Miloš Vučević ih nije obavestio da će on taj dan podneti ostavku. Onda je ta stvar pala u vodu i, zamislite, glavna vest je bio Miloš Vučević, a nisu bili ti genijalni kandidati. Neki od njih su ponovo kandidati. Pa kako sad kad je proces isti i biramo ih po novom zakonu im to nije problem? Znači, sve je bilo u skladu sa pumpanjem atmosfere.

Ja se nadam da sada, pošto od te atmosfere više nema ništa, da će oni biti toliko dostojni da neće ponovo da nam oduzimaju vreme i da dolaze na javno slušanje koje ćemo danas oglasiti na Odboru za kulturu i informisanje u četiri popodne i da će biti toliko fer, kada su se ponovo prihvatili, da to i završe. Znači, proces je u toku, predlagači će u petak i ponedeljak da svedu listu na 18 kandidata, od 47, i ja se nadam da ćemo posle 6. jula biti ovde u parlamentu i da ćemo izabrati novi Savet REM-a.

Želim da poručim svima da im zaista želim da se izaberu najbolji među njima, a da onda mi na kraju u postupku ovde odlučivanja od njih 18 izaberemo devet najboljih, jer naravno Srbija to zaslužuje. Ne samo što Srbija zaslužuje, zaslužujemo i svi mi koji smo pretrpeli bukvalno maltretiranje u tom procesu i spinovanje koje traje toliko dugo, a svakom je jasno čemu je služilo.

Sad mi samo dozvolite da kažem par reči, budući da juče naš ovlašćeni, nažalost, zbog državničkih obaveza, nije mogao da bude u sali, Dušan Bajatović, i naš predsednik poslaničke grupe, tu je bio Uglješa, on je odgovorio na pokušaj Zeleno-levog fronta da sahrani SPS i da proglasi smrt naše partije, zato što u Zaječaru nismo prešli cenzus, želela bih samo da ih obavestim da budu toliko fer pa da izađu sami negde, pa nek onda nama nešto pričaju.

S druge strane, da uputim javnost, pogotovo moje drugove i drugarice socijaliste koji to nisu ispratili, zato što jeste bilo nebitno, ali sada postaje bitno. Znači, pre dve godine, 17. jula, na dan SPS-a, ova ekipica Zeleno-levog fronta, koji su tada bili još uvek držači žute patke, da vas podsetim, odlučili su da postanu partija. Onda su otišli ispred Ministarstva za državnu upravu i lokalnu samoupravu, a ja to, naravno, ne bih ni znala da nisam gledala tada emisiju „Šta radite, bre“, na RTS-u, koja je pratila, između ostalog, i proslavu SPS-a, naravno, koju ćemo i ove godine slaviti, da vas podsetim, 35 godina naše partije, i pozvaćemo naše drage prijatelje i drugove iz koalicije da nam dođu da se lepo provedemo.

Elem, ja sam pratila taj prenos, kad iskače opaki Radomir Lazović i kaže: „Mi ćemo da ugasimo SPS i zato se mi danas registrujemo“. Doduše, registracija im je trajala malo duže, pa su se registrovali 23. avgusta. Ali to ne menja činjenicu da su ljudi krenuli u nastanak stranke svoje da bi preuzeli SPS.

Da vas podsetim, evo, vratite pa pogledajte, ovo govorim, ja se isključivo sada obraćam našim članovima, mojim socijalistima, da uputim takođe naše članove u tri stvari koje su se desile ovde u parlamentu od strane Zeleno-levog fronta prema SPS-u. Znači, u decembru kada su divljali ovde sa vuvuzelama i sa pištaljkama, ova lepotica profesorka Jerinićka je duvala, duvala, duvala. I šta je uradila? Dok je duvala, toliko se jadna bila uzbudila, znači, znoj, pljuvačka, šminka curi, a opaki Radomir udara takt kako da se duva. I ona kaže: „Ja ne mogu više da duvam“, pošto, naravno, došli su ovde kod mene. „Ja ne mogu više da duvam, ovi dole ne duvaju, SSP ne duva.“ A opaki Radomir kaže: „Još!“ I ona nastavlja da duva i da duva i da svoju pljuvačku prebacuje, naravno, na moju grupu. I to je bilo u redu.

Drugi put, znači, onog čuvenog marta kada su ovde palili Skupštinu, kada je delegacija Saveta Evrope bila u Parizu i, nažalost, kada smo Bilja, Kasper i ja to posmatrali preko „Jutjuba“ i nervirali se što ne možemo da budemo ovde, jer ja verujem da ja ne bih bila divna kao vi i ne poslužila se onim elementarnim sredstvima, a to se zove pravo na samoodbranu. Znači, opaki Radomir je došao iznad Dušana Bajatovića da pokuša da ga isprovocira, da dobije pesnicu spasa, ali nije uspeo, zato što je Snežana Paunović stala između njih, ne da bi zaštitila Dušana, nego da bi zaštitila, naravno, opakog Radomira, da ne dobije što bi svako normalan mu uradio.

Treća stvar koju su potom uradili, opaki Radomir je na pretprošloj sednici Odbora za medije i informisanje, kada je dobio od mene odgovor koji je dobio, pošto sve vreme spinuje i nema pojma o čemu priča, budući da čita samo što mu Građanske inicijative kažu, onda mi je šutnuo stolicu na kojoj sam sedela, iako je bilo 10 kamera tu, niko nije reagovao, niti je to slučajno bio zabeležio. Toliko o njihovom ponašanju. Znači, njihova opsesija prema SPS-u je jasna.

Molim moje drugove socijaliste i socijalistkinje da shvate ovu pretnju vrlo ozbiljno, jer opaki Radomir je u pohodu na SPS. Prema tome, molim vas, mobilišimo se svi, da nas ne bi ovi lepotani, koji su inače formirani u nemačkoj ambasadi, jer da nisu, recite mi u kom svetu jedan nesvršeni student može da bude šef poslaničke grupe trojici uglednih profesora? Ovoj duvačici, koja će biti u analima profesure.

Ta lepotica, molim vas nađite snimak dok žena ovde očajno kaže – koliko još da duvam, jel ovi ne duvaju. Znači, to je profesorka Beogradskog univerziteta koja će ući u istoriju beščašća i sramote za sve žene profesorke u našoj zemlji. I, mene je sramota od nje, zato što sam i ja nekada davno sanjala da možda budem i ja na nekom fakultetu, ali avaj, sudbina me odvela ovde.

Kada smo već kod toga, ja molim sve naše članove i druge da se stvarno uozbilje i da se zahvalim ovom jučerašnjem slavodobitnom seirenju od strane ovih naših drugara, i da vas podsetim samo uvaženi građani, kada vi gledate nas na malim ekranima sa leve strane imate prvi red koji je nekada kada je krenuo ovaj saziv, nije bilo davno, pre godinu i nešto, to je bilo puno. U međuvremenu mic po mic, doduše malo ne dolaze da rade, ali nema veze, svi ovi redovi su sada popunjeni. To su sve oni koji su se u međuvremenu posvađali i koji sada kada bi pojedinačno izašli na izbore, a naravno to ne smeju, verovatno ne bi imali ni ovu šačicu jada što smo mi osvojili u Zaječaru.

Prema tome, isto tako niste se bunili i niste recimo, govorili kada je Novica Tončev rasturao u Surdulici da smo mi sada preuzeli celu Srbiju, jer smo tamo apsolutno pobedili, recimo, to vam nije palo na pamet.

Isto tako nam se niste zahvalili što ovde predstavnik koji sedi ovde, inače gore sada sa Pavlom Grbovićem, ovaj naš Albanac u parlamentu, znači, mi smo prepustili naše mesto u Bujanovcu, 10 puta se ponavljaju i odustali smo od našeg poslanika da bismo pokazali širokogrudost, prema pristupu nacionalnim manjinama. I onda je Pavle Grbović odatle prešao sa Kamberijem da bude u savezu.

Prema tome, kada bismo sada raščivijali koliko ko od vas ovde ima, pa to bi bilo jako zanimljivo i time ćemo se svakako i baviti.

Što se tiče ovih opakih likova ih Zeleno-levog fronta ili tih bivših držača „patkica“, želim vam svu sreću, ali nemojte da mislite da ćete vi takvi nesrećnici nas da rešite. Zahvaljujem.

PREDSEDNIK: Hvala vam.

Replika, Biljana Đorđević. Izvolite.

BILjANA ĐORĐEVIĆ: Zahvaljujem.

Mislim da je prilično sramotno da ovako zvuči govor, verovatno buduće potpredsednice Narodne skupštine pošto ćete vi zato glasati, mi svakako nećemo.

Želela bih da skrenem pažnju, jako je zanimljivo, dosta vam je teško zbog ove situacije u Zaječaru, mogu da primetim, ali i neprijatno da te uvale vašoj koleginici da bude ministarka i da sada mora da sređuje birački spisak, a da vas kradu u Zaječaru, dosta je neprijatno, ne znam kako ćete sa tim nosite. Kradu vas i na izborima, kradu vas i u kampanji, taka su vas i opanjkavali, ali to vidite sa vašim koalicionim partnerima.

Što se registracije tiče, mi ne želimo da otmemo SPS, mi smo nova levica. Nažalost, moramo da radimo neki posao koji ste vi obećali da ćete raditi, mi moramo da branimo antifašizam pošto ste se vi njega odrekli. Mi vaše prostorije nećemo koje ste zadobili od Komunističke partije, ali mogli biste da ih date, da ste stvarno socijalisti, narodu, građanima Srbije za javnu stanogradnju, a ne ovde ovako da nam glumite krupnu buržoaziju i da se stidite građana Srbije koji nemaju fakultet, a da ste zapravo radili na privatizaciji obrazovanja i promovisali to svakim danom.

Dakle, prosto u tom smislu, nemojte vi nas učiti o tome šta je levica, a vi se stidite većine građana Srbije koji zapravo nemaju fakultet. Mi se naših ljudi ne stidimo, oni su časno i pošteno zaradili to što imaju, nisu krali diplome, nisu plagirali.

Za kraj, želim još nešto da vam kažem, Albanac ima ime i prezime. On je iz mog grada Bujanovca, a za vas su izgleda jedini dobri Albanci mrtvi Albanci koje ste slali u Batajnicu.

PREDSEDNIK: Sramota je ovo poslednje što ste rekli Biljana, velika je sramota. Neću vam izreći opomenu, ali vas upozoravam. Nije ništa što je Dunja Simonović Bratić rekla, nije izazvalo takvu reakciju, ništa, ali dobro.

(Narodni poslanici opozicije dobacuju.)

Ne znam o čemu vi pričate, zaista, ali nemojte mi dobacivati.

Dunja vi, replika?

Po Poslovniku Ahmedin Škrijelj.

Izvolite.

AHMEDIN ŠKRIJELj: Dakle, reklamiram povredu, u stvari javljam se za repliku po osnovu člana 104. stav 2.

PREDSEDNIK: Ne možete, za repliku niko vas pomenuo nije.

Javili ste se po Poslovniku. Da li imate povredu Poslovnika?

Da li želite povredu Poslovnika?

(Ahmedin Škrijelj: Pomenuta je moja poslanička grupa.)

Dunja Simonović Bratić je pomenula Pavla Grbovića, nije pomenula vašu poslaničku grupu. Vi, Pavle Grbović niste koliko se ja sećam, te pitam, da li želite povredu Poslovnika ili ne? Želite povredu Poslovnika? Izvolite, recite koji član?

AHMEDIN ŠKRIJELj: Član 107. stav 1.

Govornik na sednici Narodne skupštine dužan je da poštuje dostojanstvo Narodne skupštine. Ovo nije prvi put u ovom sazivu da predstavnici vladajućih stranaka u negativnom kontekstu stavljaju predstavnike manje brojnih naroda članove ovog parlamenta.

Vi ste kao predsednica Narodne skupštine bili dužni da primenite mere iz Poslovnika i da koleginici prvoj izreknete opomenu, a posle oduzmete i reč.

PREDSEDNIK: Apsolutno nijednu jedinu negativnu stvar nije izgovorila, ali nijednu negativnu stvar nije izgovorila.

Da li želite da se izjasnimo?

(Ahmedin Škrijelj: Molim vas nisam završio sa izlaganjem.)

Da li želite da se izjasnimo?

Idemo dalje.

Replika, Radomir Lazović.

RADOMIR LAZOVIĆ: Izvinjavam se, ako možemo samo da počnemo, neću dugo, ne brinite.

Pošto me je koleginica nazvala opaki Radomir Lazović, zaista moram da kažem da mi je to smešno s obzirom da nikakvu opakost ne širim, niti pozivam na nasilje i svako ko me poznaje to vrlo dobro zna, ali u državi u kojoj imamo kriminalnu hobotnicu na vlasti zajedno sa satelitima koji se predstavljaju kao socijalistička, a u stvari su kleptomanska partija, morate pružiti otpor svuda i na svakom mestu sa svime što imate.

Moj lični otpor, fizički, nije nešto veliki, ali otpor mojih kolega i partije Zeleno-levi front, kao i prijatelja, saradnika i partnera iz opozicije, zaista jeste, što se može videti na rezultatima koje ostvarujete.

Kada govorite o tome da je nekih manje, a nekih više, gde ste? Gde ste? Nestadoste, gotovo je. Doviđenja, idite barem časno, povucite se. Pojeo vas SNS. Ne postojite, nema vas ni u Zaječaru, ni u Kosjeriću. To su možda mali gradovi za grandiozne ideje velike Srbije koju ste propagirali ovde, ali za nas su važni, svaki grad u Srbiji, koji ostane bez SPS odbornika i koji ostane bez SPS. A cela Srbija je za nas je za radovanje, zato što ste unazadili ovu državu i generacije, kroz sankcije, kroz ratove, kroz međuetičku mržnju. Kako vas bre nije sramota? Dosta bre više! U političku istoriju treba da idete, tu pripadate i to vam sleduje. Hvala vam.

PREDSEDNIK: Replika, Dušan Bajatović.

DUŠAN BAJATOVIĆ: Član 27.

Vidim sad zašto je Radomir strašni. Pa, tri partije kada se skupe nemaju tih SPS-ovih 2,9% iz Zaječara.

Druga stvar, ne razumem, jel vi imate amneziju? Mi smo se borili za državu kako smo znali i umeli i sačuvali smo i tu državu i srpske nacionalne interese, ali kad je došla banda, čija ste vi izvod, na vlast, taj 5. oktobar, pa srušili ste više srpske privrede nego NATO bombe.

Malopre vaša koleginica kaže kako SPS ima otpor prema obrazovanim ljudima. Kad vidim kako je Lazović obrazovan logično je da imamo otpor.

Kad vidim to tvoje nenasilje koje prosipaš i koliko ti smeta što nisi ćaci nego si naci, onda je to stvarno jako zanimljivo.

Vi ste sad našli da kažete šta će da radi SPS. E, pustite vi SPS, vi treba da vidite šta ćete vi da radite jer vas neće ni narod, ni studenti.

Nemoj ti da brineš za nas, brini ti za sebe.

Kad vidim vaše nenasilje zbog kojeg propada, ili ima poteškoća, srpska privreda, imaju poteškoća ljudi, normalni, koji hoće da rade i da žive od svog rada, a vi idete gde, idete u Brisel. Da dođete na vlast da bi Srbija bila još manja i da bi bilo još manje.

Znaš kako? Znaš kako, majstore? Vi ste bedni, prvi i drugi i izvod, one politike koja je upropastila Srbiju, a zvala se 5. oktobar, s tim što vam ovaj put obojena revolucija neće uspeti.

PREDSEDNIK: Hvala.

Lazoviću, pa sad ste ušli u salu. Vičete ovde, ne može čovek da čuje nikoga od vas.

Šta je problem, što vičete - idemo sutra u Brisel? Pa, idite svaki dan u Brisel. Šta je problem, ljudi, idite u Brisel, bre?

I, to je velika vest.

Ajmo dalje.

Poslovnik. Uglješa, izvolite.

UGLjEŠA MARKOVIĆ: Kratko, predsednice.

Molim vas, član 107, ali možete kolege samo da upozorite i da nekako pokušamo, kolege iz Zeleno-levog fronta. I juče i danas…

Imam ja pravo da reklamiram Poslovnik. Kada je bio 107? Bio je u diskusiji malopre.

Za početak da se nauči Poslovnik, a onda…

Ako mogu da reklamiram 107…

Evo, upravo o ovome govorim.

Nije dozvoljeno dobacivanje, kolege neprestano to rade, onda se žale na to. Ajmo onda da uspostavimo ili da promenimo Poslovnik, pa da možemo onda svi u glas da pričamo, mislim da nas ima više i da ćemo biti glasniji, ili ćemo da pričamo snagom argumenata i da se bolje čujemo i razumemo. U svakom slučaju, 107.

Hteo sam i drugi član da reklamiram. Socijalisti su poznati po tome, predsednice Narodne skupštine, da su nam svi ravnopravni i niko, niko ni jednog pripadnika nacionalne manjine nije uvredio, tako da je i to bila zloupotreba Poslovnika.

Zahvaljujem.

PREDSEDNIK: Hvala.

Da li želite da se izjasnimo? (Ne.)

U redu, idemo dalje.

Reč ima narodna poslanica Minela Kalender.

Izvolite.

MINELA KALENDER: Predsednice Skupštine, koleginice i kolege narodni poslanici, Srbija je multinacionalna državna zajednica u kojoj manjinski narodi imaju značajan udeo u celokupnom njenom stanovništvu.

Zaštita prava i sloboda pripadnika manjinskih naroda propisana je Ustavom, Zakonom o zaštiti prava i sloboda nacionalnih manjina, te mnogim sistemskim zakonima u oblasti obrazovanja, informisanja, kulture, službene upotrebe jezika i pisma i drugih. Mnogi ti propisi međutim samo su proklamativnog karaktera, ne poštuju se u praksi i veoma često se zaobilaze, grubo krše i ne sprovode.

S obzirom da su pred nama izmene medijskih zakona ja ću se malo osvrnuti na tu temu.

Iako je Zakonom o javnom informisanju u medijima informisanje na maternjem jeziku i pismu pripadnika nacionalnih manjina ustanovljeno kao javni interes u praksi ne postoji ni jedan mehanizam kojim bi se ova odredba sprovela u delo van područja Vojvodine.

Vrata RTS kao javnog servisa svih građana Srbije za Bošnjake su otvorene samo kada se treba optužiti za nešto ili izložiti negiranje, nepoštovanje i asimilacija.

Pitam ovaj dom – zašto RTS više od deceniju i po neće da formira redakciju na bosanskom jeziku kako bi provodila programski sadržaj na bosanskom jeziku kao maternjem jeziku bošnjačkog naroda u Republici Srbiji?

Zašto najviši predstavnici ove medijske kuće otvoreno negiraju postojanje bosanskog jezika i zašto se osporava nacionalni identitet bošnjačkog naroda?

Pitam predsednika Skupštine i sve narodne poslanike imaju li smelosti, snage i moći da u delo sprovedu ono za šta smo se svi ratifikacijom Evropske povelje o regionalnim i manjinskim jezicima obavezali?

Možemo li u delo pretočili odredbe te Povelje i osigurati njeno sprovođenje kada su manjinski jezici u Srbiji u pitanju?

Formiranje posebne redakcije na jezicima nacionalnih manjina pri javnom servisu na republičkom i pokrajinskom nivou sa posebnim osvrtom Javni servis RTS-a mehanizam su kojim bi se omogućilo bošnjačkom i pripadnica ostalih manjinskih naroda u Republici Srbiji ostvarivanje prava na informisanje na svom maternjem jeziku na državnom nivou.

Samo posebne redakcije na manjinskim jezicima u okviru javnih servisa garancije su proizvodnje i emitovanje programskih sadržaja na manjinskim jezicima.

Ustaljena praksa medija u Srbiji, a naročito onih režimskih, je negiranje nacionalnog verskog, kulturno i jezičkog identiteta Bošnjaka, ali i drugih nesrpskih naroda i tome se treba stati na put. M eđutim, ne vidimo političku volju, bar ne kroz ove zakone u oblasti informisanja. Iz tog razloga tražimo da se uvedu konkretne sanckije uključujući i krivične sankcije za nepoštovanje manjinskih prava, sa promovisanjem mržnje i neprijateljstva prema Bošnjacima i drugim manjinskim narodima.

PREDSEDNIK: Idemo dalje, narodni poslanik Edin Đerlek.

EDIN ĐERLEK: Uvažena predsedavajuća, uvaženi članovi Vlade, dame i gospodo narodni poslanici, ja ću se osvrnuti na predlog zakona o zaštiti vazduha, budući da se tiče jedne veoma alarmantne situacije, kada je u pitanju moj narod i grad Novi Pazar.

Zamislite da živite u gradu koji je ne samo najzagađeniji u Srbiji, već nekoliko puta zagađeniji od najzagađenijeg grada u Evropi, kada su u pitanju PM čestice i te podatke sam spreman da dostavim ministarki Pavkov sa kojom sam više puta razgovarao o ovoj temi.

U gradu u kome su reke u četvrtoj i petoj kategoriji zagađene, iako nemamo nikakvu industriju, koje ima najzagađenije zemljište, ako pogledate deponiju Golo Brdo, koje predstavlja ekološku bombu iznad Novog Pazara i razne druge divlje deponije u gradu u kome ljudi žive deset godina manje u proseku od ostatka Srbije i na žalost u gradu gde mladi ljudi umiru od srčanih i moždanih udara i plućnih oboljenja, usled velike zagađenosti vazduha.

Dakle, radi se o jednoj od najugroženijih teritorija kada je u pitanju životna sredina u kojoj prema ovim podacima koje vidimo apsolutno ne postoje nikakve ozbiljne mere zaštite životne sredine.

E sada zamislite da u jednom takvom ambijentu, imate jednu novu realnost a to je da neko želi da otvori rudnik zlata na Rogozni i to svega par kilometara iznad naših glava. I to samo po sebi ne bi bio problem da se to ne radi na način da se uopšte ne konsultuje lokalno stanovništvo, kao da ne postoji tu.

U epi centru prirodnog sistema okruženog šumom i izvorima pijaće vode, koji gravitira prema Novom Pazaru i naseljenom mestu gde živi preko 120 hiljada stanovnika, dolazi vam moderni kolonizator u vidu australijske kompanije, bez ikakve javne rasprave od strane nadležnih organa na lokalnom i republičkom nivou, bez ikakvog objašnjenja kakve će se tehnologije koristiti pri istraživanju i iskopavanju rudnika zlata, bez ikakve konsultacije lokalnog stanovništva da uzmu vaše resurse, da profitiraju na tome, da odu odatle i ostave pustoš i ko zna kakve posledice za prirodno okruženje i za zdravlje ljudi.

Dame i gospodo, na takav način želim da znate da to moj narod u Novom Pazaru nikada neće dozvoliti. Nikada.

Ne želim zaista nikakve aplauze. Ja ovde govorim u ime mog naroda. Mi nismo apriori protiv bilo kog rudnika, ali protiv ovakvih uslova i ovakvog ponašanja, NATO ne može organizovati rudarenje zlata u Novom Pazaru i želim to da znate.

Kada već govorim o gaženju dostojanstva, ne mogu da ne spomenem nešto što je za moj narod veoma zabrinjavajuće, a što smo imali priliku da vidimo prethodnih dana u vidu zvanične medijske potvrde o izvozu oružja od strane Srbije u Izrael, i to u trenutku kada izraelska vojska čini genocid nad palestinskim narodom u Gazi, gde je preko 60 hiljada ljudi ubijeno i još toliko pod ruševinama, gde pretežno ubijaju nedužne i nevine civile, majke i decu, gde ih žive zakopavaju, gde ih izgladnjuju do smrti i gde ih ubijaju dok čekaju u redu. Mi sada u tom kampu smrti izvozimo oružje, uprkos očiglednom genocidu koji se čini na očigled čitavog naroda.

Naravno, mi nismo za to i nikada nećemo biti za to, i ne samo da smo kategorički protiv toga, nego ćemo kao stranka podneti rezoluciji o hitnoj obustavi izvoza oružja u Izrael. Razumem i namensku industriju, razumem i nacionalne interese, ali ovo je iznad svakog interesa, iznad svake politike, ovo je, pre svega, moralno pitanje.

Ovde sam da govorim u ime svih građana i verujem da većina građana deli moj stav, ali sam ovde da govorim u ime svog naroda, a stav mog naroda je - ne u naše ime i stop genocidu u Gazi.

PREDSEDNIK: Gospodine Đerlek, vi ste potpredsednik Narodne skupštine, ako se ne varam. Jel moguće, evo sada ćete da čujete šta… Da li je moguće da kao potpredsednik Narodne skupštine ne možete da poštujete Poslovnik. Ja nisam videla Rogoznu u dnevnom redu ove sednice, niti sam videla konflikt u Gazi. Jel moguće da niste mogli jednu tačku dnevnog reda da pomenete, ali dobro, okej. Ako će potpredsednik Narodne skupštine da da takav primer, onda šta će nam dnevni red. Šta će nama dnevni red. Hajde, idemo dalje.

PREDSEDNIK: Reč ima Milovan Drecun.

MILOVAN DRECUN: Poštovana predsednice Narodne skupštine, članovi Vlade, uvažene koleginice i kolege narodni poslanici, ako je objektivno, pravovremeno informisanje javnosti jedan od temeljnih stubova demokratije, a svakako jeste, onda je dezinformisanje javnosti jedno od oružja koje najrazornije deluje na demokratiju.

Predloženim izmenama tri medijska zakona nastojimo da unapredimo medijsku oblast, sistem informisanja, ali da bismo objektivno informisanje javnosti podigli na maksimalan nivo onda je neophodno da izgradimo i drugi deo ovog mehanizma, a to je borba protiv dezinformacija.

PREDSEDNIK: Narodni poslaniče, molim samo malo glasnije, zaista se ne čuje.

MILOVAN DRECUN: Nadam se da ćemo se sada čuti. Izvinjavam se, ako niste čuli dovoljno.

U izgradnji sistema objektivnog informisanja javnosti najteži problem sa kojim se suočavamo, između ostalog, jeste brutalna kampanja dezinformacija koje se plasira u medijima, na društvenim mrežama. Naš odgovor nije dovoljno efikasan ni kao društva ni kao države i zahteva formiranje objedinjenog inovativnog, jedinstvenog mehanizma koji bi definisao i realizovao model za borbu protiv dezinformacija, a sve u službi stvaranja uslova za nadasve objektivno informisanje javnosti.

Hibridni rat koji se sprovodi, a čiji je najvažniji deo na informacionom planu u plasiranju dezinformacija, akcenat stavlja, pre svega, na informacioni prostor radi sprovođenja kampanje dezinformisanja, na strategiju tzv. nenasilnih promena režima, upotrebu neregularnih jedinica, pri čemu su posebno interesantne tzv. privatne vojne kompanije, na onlajn prostor, kao i razne vrste subverzivnog delovanja, špijunaža, ekonomsko, kulturološko i političko devastiranje države, ekstremizam, terorizam itd.

Posebno je opasan uticaj hibridnih operacija i dezinformisanja na mlade ljude koji pretežno komuniciraju preko onlajn i prostora i na koje se veoma lako može uticati destruktivnim lažnim vestima, propagandom i raznim dezinformacijama.

Srbija je očigledno na udaru rata pete generacije kojim se prvo ubije istina da bi nakon toga virtuelna stvarnost zamenila realnost. Bez upotrebe oružja uz pomoć novih alata, virtuelna stvarnost potkopava i slama nacionalni identitet napadnutog naroda, odnosno države, uništava mu volju i ukorenjene ideje i tradiciju.

Ratnici pete generacije su stručnjaci za komunikaciju i psihološke operacije. Masovni mediji i društvene mreže su sastavni deo rata pete generacije, a cilj je, kroz dugotrajne psihološke operacije, generisati destabilizaciju društva, uticati, menjati kolektivnu svest, racionalnost i emocije, uticati na odanost građana državi i na sposobnost građana da se odupru dezinformacijama i destabilizaciji države.

Protiv Republike Srbije i slobodno mogu da kažem celokupnog srpskog naroda sprovodi se niz složenih oblika hibridnih operacija sa više strana na političkom, ekonomskom, medijskom, bezbednosnom planu, a sa ciljem da državni i nedržavni nosioci tih operacija presudno utiču na unutrašnje procese i spoljnu politiku Republike Srbije, da potkopaju politički, ekonomski i socijalni sistem i ostvare masovno ispiranje mozga populacije za destabilizaciju društva i države i nasilnu promenu vlasti.

Kritično je pojačano delovanje stranih obaveštajnih subjekata prema građanima i institucijama Republike Srbije radi stvaranja saradničkih mreža pri čemu su posebno na udaru pripadnici Vojske i policije. Formirani su i ad hok centri za obaveštajno hibridno delovanje prema Republici Srbiji. Naročito je izražen medijsko-propagandni pravac hibridnog delovanja i narastanje kapaciteta za obojenu revoluciju. Sprega spoljnih nosilaca hibridnog delovanja sa njihovim unutrašnjim osloncima je mrežasto formirana, finansirana, medijski podržana, dobro povezana sa profilisanim udarnim grupama za posebno osetljive operacije nasilnog karaktera. Tekuće hibridne operacije će, s obzirom da su deo šireg geopolitičkog sučeljavanja, biti intenzivirane po obimu i pravcima sve raznolikije, dugoročnog su karaktera i kontinuirano će se izvoditi zbog čega je neophodno identifikovati nosioce, način i metodologiju delovanja nosioca hibridnih pretnji, detaljno ih proučiti, formirati dodatni državni mehanizam za odbranu od tog kompleksnog destabilizujućeg delovanja.

Potrebni su značajni napori na izgradnji društvenog i državnog okruženja otpornog na razarajuće hibridno dezinformaciono delovanje. Nacionalna bezbednost će se sve više oslanjati na otporno informaciono okruženje i populaciju koja se neprekidno edukuje protiv tehnika društvene manipulacije.

Zato je po meni preko potrebno formirati jednu novu državnu strukturu za suočavanje sa hibridnim i dezinformacionim delovanjem. Zbog toga želim da u prisustvu ministra Bratine predložim da razmotrite formiranje, za početak, možda odseka u okviru vašeg ministarstva, a kasnije možda i formiranje kancelarije ili čak ministarstva za borbu protiv dezinformacija.

Taj centar treba da bude platforma koja će okupiti stručnjake različitih profila i praktičare kako bi izgradili sposobnost, odnosno model, testirali nove ideje i vežbali i realizovali strategiju preventivnog suprotstavljanja i odbranu od hibridnih pretnji i dezinformacija koje su prisutne ili će se pojaviti na unutrašnjem planu i koje dolaze spolja. Taj centar bi posebno pratio hibridne operacije, dezinformacije koje se izvode i plasiraju u svim strukturama medijskom prostora i kontinuirano istraživao metodologiju izvođenja obojenih revolucija, identifikovao njihove nosioce, način finansiranja, regrutovanje, obuku aktivista, radio stručne analize. Taj centar treba da definiše obrazac za pravovremeno prepoznavanje hibridnih pretnji i aktivnosti i model odbrane od hibridnih pretnji, dezinformacija i može da pripremi predlog zakona za suprotstavljanje hibridnim pretnjama i dezinformacijama. Taj centar treba da ujedini o podigne kapacitete države i društvene kapacitete i da ih unapredi, suštinski ih ojača u suprotstavljanju hibridnim pretnjama i dezinformacijama. Mislim da bi to bio izuzetno značajan doprinos objektivnom informisanju naše javnosti. Hvala.

PREDSEDNIK: Hvala vam.

Reč ima narodni poslanik Robert Kozma.

ROBERT KOZMA: Hvala vam, predsedavajuća.

Na početku, pre nego što pređem na dnevni red, želeo bih da se složim sa stavom kolege Edina Đerleka da je apsolutno nemoralno, ljudski neispravno prodavati i slati oružje Izraelu koji to oružje koristi za ubijanje i sprovođenje genocida nad Palestincima u Gazi. Sa tim se apsolutno slažem i svako kome je stalo do čovečnosti morao bi da se bori za to da se u ovom trenutku nikako ne izvozi oružje u Izrael.

O tome koliko je SNS stalo do čistog vazduha govori dovoljno to da je juče ovaj zakon predstavio ministar spoljnih poslova, ne nadležna ministarka, ne državni sekretar za zaštitu životne sredine, nego ministar spoljnih poslova. I donekle ima neke istine u tome, jer čist vazduh ne stanuje u Srbiji pa se njime bavi ministar spoljnih poslova.

Ovaj predlog zakona neće rešiti goruće probleme u Srbiji kada se radi o zagađenju vazduha, jer, govorili smo više puta o tome i treba pomenuti ponovo da u Srbiji na godišnjem nivou ranije premine između 10 do 15 hiljada građana usled zagađenja vazduha. O tome govore čak i dokumenta Vlade Srbije, kao što je na primer Izveštaj o stanju vazduha u Srbiji.

Umesto da iskoristimo ovaj zakon da na jedan sveobuhvatan sistemski način rešimo probleme, predloženim zakonom se prave rupe u zakonu i prave se izuzeća za namensku industriju. Namenska industrija po ovom zakonu biće izuzeta od toga da sprovodi mere na zaštiti kvaliteta vazduha.

Poziva se nadležno ministarstvo na razne direktive i uredbe EU, iako ni jedan pravni dokument EU ne daje trajno izuzeće za namensku industriju da ne moraju da sprovode mere na zaštiti vazduha.

Šta ovo suštinski znači? Suštinski znači da je nadležno ministarstvo reklo Valjevcima i Valjevkama - nas ne interesuje vaš problem zagađenog vazduha, vaš zagađen vazduh u Valjevu je samo vaš problem, nije i državni problem.

Ko je glavni zagađivač vazduha u Valjevu? Svi znamo - "Krušik". "Krušik" dnevno koristi 70 do 80 tona lignita i tri tone mazuta u kotlarnicama. Te kotlarnice su odgovorne za četvrtinu aerozagađenja u vazduhu i ovim zakonom oni će moći da nastave da se tako ponašaju.

Predloženim zakonom i dalje se mreža za monitoring kvaliteta vazduha zasniva isključivo na kapacitetima lokalnih samouprava. One će biti zadužene suštinski za uspostavljanje mreže za monitoring, što se svodi na to da većina opština i gradova neće imati dovoljno resursa kako bi mogli adekvatno da se bave merenjem kvaliteta odnosno zagađenosti vazduha. Jer, podsetiću, u Izveštaju o kvalitetu vazduha 60% građana živi u područjima u Srbiji u kojima je vazduh prekomerno zagađen, a oko 2,5 miliona građana živi u gradovima i opštinama gde se kvalitet vazduha uopšte ne meri.

Takođe, rok koji se ostavlja od pet dana da se izvrši vanredno merenje vazduha usled ekološkog akcidenta i incidenta je predug, prosto, predug je rok i neće se moći utvrditi, niti moći reći građanima adekvatne mere kako da zaštite sebe ukoliko dođe do vanrednog zagađenja vazduha.

Možda najjasniji primer da vi zapravo usvajate ovaj zakon a nećete ga sprovoditi jeste upravo Nacionalni plan za smanjenje emisija. Taj plan je predsednica Skupštine još dok je bila premijerka potpisala 2020. godine. Mi smo sami odredili koliko su zapravo ograničavajuće visine za zagađenje iz termoelektrana koje koriste ugalj i onda pet godina sami kršimo plan koji smo sami doneli.

Na dnevnom redu imamo i Zakon o garantnoj šemi za kupovinu stana za mlade. Međutim, mora se u startu reći, ovaj zakon i mere koje predlaže Vlada su nedovoljne i one neće omogućiti priuštivo stanovanje ni za mlade, ni za ostale građane.

Ono što bi se moralo uraditi merama jeste i da se interveniše, da se smanji cena kvadrata nekretnine, bilo da se radi o zakupu nekretnine na tržištu, bilo da se radi o kupovini. Jer, mi imamo situaciju u kojoj se nadležni ministar finansija hvali da se stan prodaje i da je cena kvadrata prodata za 10 hiljada evra. Ko to može da priušti od građana Srbije? Gotovo niko, osim možda jednog građanina koji se zove Dušan Bajatović, čija su mesečna primanja 4 miliona dinara. Hvala vam.

PREDSEDNIK: Hvala.

Reč ima narodni poslanik Dijana Radović.

DIJANA RADOVIĆ: Poštovana predsednice, uvažene kolege, uvaženi ministri, činjenica je da je zaista Socijalistička partija Srbije tema i juče i danas ovog skupštinskog zasedanja i da se kolege iz opozicionih redova više bave nama i našim rezultatom u Kosjeriću nego što se bave tačkama dnevnog reda. Oni možda jesu zaboravili, ali naši građani Republike Srbije sigurno nisu da je Socijalistička partija Srbije ona partija koja se kroz godine unazad susretala sa različitim političkim okolnostima i izazovima uspela da ih savlada, imala svoje uspone i padove, ali, sa druge strane, da je uvek ostala dosledan čuvar državotvornih vrednosti, državotvorne politike naše zemlje.

Ono što još moram da kažem jeste da je ostala i tvrd orah za mnoge dušebrižnike naše partije kojih je za ovih 35 godina zaista bilo mnogo. Nemojte da brinete za naš politički identitet, mi ćemo ga braniti kao što smo ga branili do sada, kroz one ideje koje baštinimo 35 godina, branićemo ga kroz rad posvećen u Vladi Republike Srbije za one resore koji su nam povereni, branićemo ga kroz zakonske predloge koje ćemo predlagati, ali i kroz zakone koje podržavamo.

Jedan od tih zakona sigurno jeste Zakon o Alimentacionom fondu i mi ćemo, možda jedni od retkih, da kažem, iskreno podržati vaš predlog, narodna poslanice i predsednice Narodne skupštine, gospođo Brnabić, jer smatramo da je ovo zaista dobro rešenje i da je možda ovo i prilika bila da se, koliko god ovde imali političkih razlika, ujedinimo, jer ovo jeste pitanje koje je iznad politike i iznad političkih razlika.

Verujem da ćete se složiti sa mnom da je alimentacija, iako zakonska obaveza, vrlo često ostajala mrtvo slovo na papiru, da deca, odnosno dete i roditelj koji o njemu brine, vrlo često budu prepušteni sami sebi, odnosno ostanu bez adekvatne zaštite i efikasne zaštite.

Ovim zakonom to se sigurno menja i to će pokazati primena ovog zakona, odnosno da će se ispraviti nepravda koja je zaista mučila veliki broj samohranih roditelja, ali, s druge strane, ispraviće se i ona mogućnost koju smo ranije vrlo često, da li zbog sporog pravnog sistema ili zbog toga da deca zaista budu žrtve svojih neodgovornih roditelja koji izbegavaju alimentacije.

Takođe, smatramo da je ovo izraz društvene odgovornosti, jer i jedan od načina da se sačuva dostojanstvo već razrušene porodice. govorim ovo kada kažem, jer verujem da je ovo jedan od zakonskih predloga da sprečimo neodgovorne roditelje da ne izvršavaju svoje obaveze, jer će država posredovati i uticati da se sve zakonske obaveze na vreme izmire.

Takođe, malopre kada sam govorila o rezultatima u Kosjeriću, pošto dolazim iz Zlatiborskog okruga, želim da čestitam i da pohvalim naš opštinski odbor u Kosjeriću, našu predsednicu Gordanu Josipović, kao i sve one vredne socijaliste koji su radili vredno u kampanji i doprineli zajedničkoj pobedi naše zajedničke liste.

Zahvaljujem.

PREDSEDNIK: Hvala vam.

Sledeća narodna poslanica je Ivana Rokvić.

Izvolite.

IVANA ROKVIĆ: Poštovani građani Srbije, medijski zakoni koji se tiču principa slobode izražavanja, slobode medija i širenja informacija bez učešća vlasti trebalo bi da se dopunjuju i menjaju u skladu sa zakonima i Pravilnikom Vlade koji apsolutno predviđa javnu raspravu.

Dok se evropskim institucijama hvalite kako su ova tri medijska zakona skrojena po standardima Evropske Unije, kako je njihovo usvajanje ključan korak ka evrointegraciji i kako su od izuzetnog značaja za jačanje javnog interesa u oblasti informisanja u isto vreme predlog je za ...

Da li hoćete da budete malo pristojniji? Baš bi bilo u redu. Pa trebalo bi.

Donosite ih bez transparentnosti, bez ekspertskih analiza i javnih rasprava. Iza zatvorenih vrata gurate ovu zemlju u još veći mrak cenzure, mrak političkih pritisaka, zastrašivanja i laži putem kojih vladate sve ove godine, ali Kosjerić i Zaječar vam poručuju nećete još dugo.

Tražite načine da slobodno finansirate lokalne medije da po uzoru na „Kurir“, „Pink“, „Informer“ i ostale trovačnice koje sv,akodnevno vrše intelektualni genocid, rade za vas.

Umesto da mediji ove zemlje budu kontrolori vlasti, oni su privatni PR servis vladajuće stranke i umesto da informišu, obmanjuju u vaše ime. Sve koji misle drugačije i ustanu protiv vaše diktature nazivate državnim neprijateljima, izdajnicima, nacistima, dok se upravo vaši poltroni oblače u nacističke uniforme, dok vi podižete ćaci logor usred Beograda i po našim gradovima kačite kukaste krstove.

Pa kako mi izdajnici, a vi prodajete našu zemlju deo po deo, što Albancima što Kinezima, što Arapima?

Apsurd je predlažete izmenu i dopunu Zakona od elektronskim medijima u trenutku dok smo mi u sred procesa izbora novih članova Saveta REM-a. Da vas podsetim članovi REM-a se i biraju upravo po članovima ovog zakona.

U ovom predlogu fingirate nezavisnost REM-a, formalno kao pojačavate autonomiju, ali suštinski REM ostaje politički kontrolisan, kao i zakon.

Licenciranje medija ostaje netransparentno. Nema ograničenje za politički uticaj na mediji, građani i nevladine organizacije nemaju mogućnost da efektivno utiču na odluke. Sadržaj koji se tiče dece i ranjivih grupa ostaje neregulisan. Inspekcija i nadzor su dekorativni.

I evo može recimo ministar Bratina da nam u jednom svojih gostovanja na „Hit Tvit-u“ odgovori gde je evaluacija učinka postojećih dozvola, pošto je on ekspert za sve zakone koji se tiču medija?

Vi nećete da mi glasamo za izmenu i dopunu Zakona o javnom informisanju i medijima zbog unapređivanja medijskih sloboda, jer slobodno novinarstvo je u Srbiji toliko razvijeno da se slobodni novinari uglavnom bave poljoprivredom.

Jel hoćete da izmenite Zakon o javnim medijskim servisima? Evo, Narodni pokret Srbije ima jedan predlog za vas - neka već večeras Dnevnik na RTS-u u 19.30 časova počne bilo kako drugačije sem hvalospevima o predsedniku Republike, jer kod njih i kiša sve da padne tek uz Suzaninu dozvolu iz Kabineta.

Promenite to da Javni medijski servis može da služi i građanima, a ne jednom čoveku i ne vlasti.

Zaključak je da su sve ove izmene i dopune ova tri zakona laki kozmetički tretman samo kako bi vas Evropska Unija potapšala po ramenu. Za građane Srbije sve ostaje isto, mediji su i dalje pod apsolutnom političkom kontrolom SNS-a.

Tom kontrolom vi poslednji put imate većinu u ovom domu i tom većinom ćete sada menjati ove zakone, bez obzira na to šta ćemo mi ovde reći. Ali, mi ćemo promeniti vlast, a onda i sistem i ova zemlja će konačno biti demokratska, a u ovaj dom ćemo konačno donete kulturu i počećete da budete kulturni, jer ćete to morati da budete.

Još na kraju imam samo jednu sitnicu. Koleginica nažalost nije tu, ali reći ću joj danas na Odboru za kulturu. Uzročni veznik u rečenici nije – jel, nego – jer. Jače je od mene. Mi smo ipak narodni poslanici. Ali bih zamolila kolege iz SPS da je što više puštaju da govori jer i na dvoru su imali tako neke ljude koji su malo drmali atmosferu, a i drugi razlog je da što više bude govorila vama će Kosjerić biti plafon. Hvala.

PREDSEDNIK: Dobro.

Ajmo, prvo, ovako. Izričem vam, gospođo Rokvić, opomenu zato što ste rekli ćaci logor. Možda bi i postojali u ovoj zemlji logori ukoliko bi vi bili na vlasti. Mi ćemo i sva normalna Srbija će se boriti da ne postoje nikakvi logori. Uvredili ste i žrtve logora, uvredili ste i studente koji žele da uče. Tako da imate opomenu.

Poslovnik, Života Starčević.

Opomena, da, da.

ŽIVOTA STARČEVIĆ: Poštovana predsednice Narodne skupštine, reklamiram povredu Poslovnika, član 107. koji govori i kaže – govornik na sednici Narodne skupštine dužan je da poštuje dostojanstvo Narodne skupštine.

PREDSEDNIK: Izvinite, samo malo. Imamo ovde ponovo jednu epizodu neuračunljivosti. Ajmo samo polako. Biće sve okej. Biće sve okej i sve je pod kontrolom.

(Ivana Rokvić: Zašto meni?)

Zašto vama? Zato što ste rekli ćaci logor. Zato.

(Ivana Rokvić dobacuje.)

Ajde, molim vas, sedite.

Šta je vaš problem sada?

(Borislav Novaković: Kako može da vređa? Zašto vređate?)

Šta je neuračunljivo?

Pa ovo što vi sada radite to je neuračunljivo.

(Borislav Novaković: Sve vreme je dobacivao i vi ste oćutali i umesto da nju zaštite, vi sada nju proglašavate…)

Koga da zaštitim? Pa žena može sama da se štiti. Vitla mačetama tamo, jataganima ispred Skupštine. Koga da zaštitim? Da zaštitim građane od nje?

Ajmo da se smirimo i idemo dalje.

Izvolite, Života.

Ajde, samo se smirite da idemo dalje.

Života, recite.

ŽIVOTA STARČEVIĆ: Hvala predsedavajuća.

Osim člana 107. koji sam naveo gde govornik na sednici Narodne skupštine je dužan da poštuje dostojanstvo Narodne skupštine, u međuvremenu reklamiram i član 106. jer poslanici ne smeju da dobacuju sa mesta, niti da prave ispade, incidente, kakve jeste.

Zašto se javljam za povredu Poslovnika? Naime, ne samo prethodna govornica koja je povredila dostojanstvo Narodne skupštine još pre dva dana noseći nož ispred Narodne skupštine i vitlajući nožem ispred Narodne skupštine i time je možda najdrastičnije narušila dostojanstvo svih nas ovde u Narodnoj skupštini i smatram da je to neprimereno, ona je u svom govoru pomenula i logore, pomenula je da će oni doneti kulturu, ja ne znam, kulturu hladnog oružja, čega, u ovu salu?

Mada smo i to videli. Ovde su bile i dimne bombe i suzavac, pa zašto ne i to.

Vi ste povredili Poslovnik i kod nekih prethodnih govornika koji su izrekli takve ružne stavove o državi Srbiji i o ovom parlamentu i o narodu države Srbije. Ja razumem da je njihov ideolog Joška Fišer jer su baštinici te zelene ideologije, ali da vas podsetim da je taj Joška Fišer bio jurišnik koji je sve vreme bio, kako bih rekao, vodilja NATO bombardovanja na državu Srbije 78 dana, besomučnog

bombardovanja građana i naroda države Srbije. Ti baštinici ideologije Joške Fišera danas nama drže lekcije i ponavljaju najbestijalnije i najbesramnije izjave i stavove vezane za Republiku Srbiju i njene građane. Hvala.

PREDSEDNIK: Da li želite da se izjasnimo?

(Života Starčević: Ne.)

Hvala.

Poslovnik, Radomir Lazović.

RADOMIR LAZOVIĆ: Predsedavajuća, povreda člana 107. stav 2.

Ovo je više jedna generalna molba. Dakle, da li možemo da se dogovorimo da ne koristimo izraze poput neuračunljivi, mentalno oboleli, na bilo koji način ljude koji su bolesni, ni za koga, ni u ovom domu, ni van ovog doma, znam da to neki govore i za predsednika Republike.

Dakle, ti ljudi imaju svoje probleme, zdravstvene probleme, a nastavlja se stigmatizacija i to na sednici na kojoj treba da slušamo izveštaj Poverenice za ravnopravnost. Da li možemo to da se dogovorimo ovde i napravimo jedan dobar korak svi zajedno i da ne nastavljamo stigmatizaciju ovih ljudi dalje? To bi bio mali korak za sve nas, a možda veliki za nekoga tamo ko trpi zbog ovih naših teških reči. Hvala vam.

PREDSEDNIK: Hvala vam, gospodine Lazoviću, na konstruktivnosti.

Ja se slažem da bi to bio prelep korak, ali možda jedan važniji pre toga da narodni poslanici ne vitlaju noževima ispred Narodne skupštine, a onda da prestanemo da koristimo ovakve reči. Ali, saglasna sam sa vama.

Idemo dalje. Reč ima narodna poslanica Nataša Jovanović.

Izvolite.

NATAŠA JOVANOVIĆ: Hvala vam, uvažena gospođo predsednice.

Prvo moram na početku da reagujem kao član Odbora za kulturu i informisanje. Koliko sam ja ovo sve malopre razumela, a vi me, gospođo Brnabić, ispravite ako grešim, mi treba da uvedemo u Narodnu skupštinu i uopšte u društvu kulturu nožem. Ako je neko kulturan, u redu je, a ako nije kulturan da ga nožem malo disciplinujemo, da ga bocnemo. Ja sam to tako razumela.

Želim najpre da se obratim građanima Kosjerića i Zaječara i da izrazim svoje lično zadovoljstvo što su u nedelju pokazali veliku odgovornost prema svojoj sredini, prema svom gradu, ali i prema državi Srbiji, što su svojim glasom i brilijantom pobedom liste koju je predvodio, odnosno koja je imala naziv Aleksandar Vučić – Ne damo Srbiju, pokazali da su oni posle sedam meseci terora, haosa, beznađa u koji su hteli da nas dovedu ovi opozicioni lideri preko puta, kao i njihovi prijatelji blokaderi i studenti na ulicama, izabrali normalnu i pristojnu Srbiju i da pokažu da oni u svojim sredinama i u onom selu gde je ovaj jedan dolazio da ih zastrašuje i da ih blokira, da im ne da da izađu na glasačka mesta, Božanić, jel tako, u Kosjeriću, kao i svim drugim mesnim zajednicama pokazali da su sigurni u politiku koju sprovodi Aleksandar Vučić, Vlada Republike Srbije i da oni pod ovakvom vlašću mogu samo da očekuju napredak i dobro za svoje sredine.

Od infrastrukture, od pomoći poljoprivrednicima, od izgradnje novih objekata zdravstva, novih škola, obdaništa i, dakle, ljudi koji razmišljaju o svojoj budućnosti znaju da sve ono što je pokušano propalom obojenom revolucijom bi sunovratilo Srbiju, dovelo bi nas u situaciju da moramo dugo, dugo da se oporavljamo, a sada posle sedam meseci ovoga što su uradili, a pre svega ataka na srpsku privredu, o tome je govorio i ministar Mali, kao i ministarka Mesarović i potpredsednica Vlade na nekoj od ranijih Skupština, verujem da ćemo uz aktivnost naše Vlade i ministara, ali i svih onih koji su došli u Srbiju da ulažu svoj kapital, brzo da se oporavimo.

Zbog toga, želim da izrazim, gospodine Mali, zadovoljstvo zbog seta ovih zakona. Apostrofiraću ono o čemu ste pričali, a vezano je i za grad iz kojeg dolazim, a to je Kragujevac, i višedecenijskog problema kada su u pitanju ovi stubovi elektroprivrede koji su drveni i koji će sada biti zamenjeni potpuno novim. Jer, ma koliko da elektroprivreda i podružna jedinica grada Kragujevca i Šumadije na godišnjem nivou za revitalizaciju prenosne mreže izdvaja određena sredstva, to nije dovoljno, jer mi imamo čitava naselja gde je urađena potpuna rekonstrukcija, ali sada ćemo, uz sve druge aktivnosti na čelu sa novim rukovodstvom elektroprivrede, da budemo sigurni da će pre svega naši sugrađani koji žive u udaljenim područjima, ali to je važno i zbog naše privrede koja se uveliko i industrijalizacija razvija u gradu, da imamo tu pospešenost.

Ono što je za mene veoma važno, to je ovaj sporazum koji je Srbija napravila, naravno, uz veliki autoritet i ugled koji ima predsednik Aleksandar Vučić i njegovog pre svega i odličnog državničkog odnosa i ličnog prijateljstva sa predsednikom Makronom o kupovini 12 potpuno novih rafala.

Moram kao Šumadinka da pomenem da je i naša avijacija, srpska avijacija, pre svega u toj prvoj borbi kada je avionom upravljao čuveni Šumadinac, pilot Tomić iz mesta Stragari, takođe koristila francuski avion Blerio i to je bio početak našeg vojnog vazduhoplovstva, a ovo danas je zaista jedna ozbiljna i prava investicija za svaku državu koja želi svoju sigurnost, koja želi kao Srbija svoju vojno neutralnu politiku, koja želi kao Srbija svoju spoljnu neutralnu politiku.

Bio je u pravu ministar Đurić, a dotakao se te teme juče, kada je rekao da mi imamo ono na čemu bi mnogi mogli da nam pozavide, a to je doslednost u srpskoj spoljnoj politici. Otuda i mogućnost da jačamo našu ekonomiju, kao što je guvernerka juče izjavila, rekordnih preko 50 tona u zlatu koje Srbija sada ima, a sve je to posledica jedne odgovorne i spoljne i unutrašnje politike koju ovi blokaderi i propala srpska opozicija žele da sruše zarad interesa onih koji ne žele tako modernu, jaku, stabilnu Srbiju i da imamo naš dalji ekonomski i svaki drugi razvoj.

Naravno, da bi građani Srbije znali, pošto su izuzetno ponosni na ojačanu srpsku vojsku i svaki onaj mladić koji danas odlazi u poziv profesionalnog vojnika, podoficira ili oficira, što imam u svojoj porodici, dakle u svom neposrednom okruženju, može da bude ponosan na ovakve ugovore jer oni donose na duže staze jednu novu operativnost srpske vojske i sigurnost za naše građane.

Ono drugo što želim danas posebno da istaknem je izmena i dopuna Zakona koja se tiče kupovine stambenih objekata, mi volimo da kažemo stanova za mlade, ali ja ću da govorim, gospođo Brnabić, o onom manje možda poznatom delu i da se obraćam mladim ljudima koji žive u ruralnim sredinama, gde nema stambenih zgrada, već su u pitanju kuće, u pitanju su njihova porodična domaćinstva i mogućnost, kao što me je nedavno jedan mladi čovek pitao, koji ima 25 godina i koji je počeo da pravi kuću na svom porodičnom domaćinstvu i koji će sada moći prenosom dela zemljišta ili parcele, kako god, na kojoj izgrađuju taj novi porodični objekat, da planiraju svoje porodice ili oni koji žive u zajedničkom domaćinstvu u selu, kako je to slučaj u selu Katrga odakle su moji preci, moći će da uzmu izuzetno povoljne kredite da bi napravili potpuno nove kuće i da bi zaokružili porodičnu zajednicu, da nastave da se bave onim poslom koji rade njihovi roditelji i koji su radili njihovi dedovi.

Nije suština politike Vlade Republike Srbije, a to najbolje zna i gospodin Marijan Rističević kao predsednik tog resornog odbora, da svi odlaze i da budu u toj migraciji stanovništva neki budući stanovnici velikih gradova. Mi u gradu Kragujevcu insistiramo na tome da što više mladih ljudi ostane na selu, pa pored ovih državnih subvencija i mi imamo subvencije i za traktore i za kupovinu drugih poljoprivrednih mašina. Sa druge strane, spajamo i onaj moderni deo i vama hvala jer ste kao predsednica Vlade Republike Srbije započeli taj veliki projekat, da mi budemo jedan digitalni centar u ovom delu Evrope, jugoistočne Evrope, mislim na grad Kragujevac, na Data centar. Da vas obavestim, mada vi to već bolje znate, što se tiče izgradnje Naučno-tehnološkog parka i novog mesta gde će biti zaposleno više stotina ili hiljada budućih IT stručnjaka, to je zaista na ponos našeg grada uveliko u toku i sve se odvija na najbolji mogući način.

Ali, šta smo mi mogli i kao Kragujevčani? Evo, tu mogu da mi posvedoče i uvažene kolege poslanici iz Kragujevca, naročito kolega Petrašinović koji je doživeo da se lično targetira. Aktivistkinja jedna blokaderka dođe, usni mi se i kaže – stojim ispred kuće Miroslava Petrašinovića, koji unutra živi sa svojom suprugom i sa ćerkicom od sedam godina, i da znate da taj naprednjak živi ovde, taj koji ne želi da se blokiraju fakulteti.

Pa normalno da ne želi, to niko, normalno, ne želi, pa ne želi ni Miloš Pavlović. Zato vam on smeta, zato nožem na njega, zato povicima da je ćaci, da je ovakav, da je ovakav, a mi smo na to ponosni i kažemo. I onda na to novo što se širi Srbijom i što sa pokličem izgovaraju i mladi ljudi i ljudi kojima je dosta vašeg terora: „Bolje ćaci nego naci“, oni se ljute. A vi ste lepo primetili, kao predsednica Skupštine, da ta nova neonacistička ideologija koju pokušavaju da ukorene u Srbiji je zaista najveća opasnost. Ja sam vrlo obazriva kada o tome pričam, jer dolazim iz jednog od najstradalnijih gradova pod nacistima. Ali, znate, kada se setim toga i svih onih slika o kojima su nas učili i onoga što nam je bilo kroz dokumenta dostupno da vidimo, pa samo u muzeju „21. oktobar“ da se ljudi linčuju u kućama, da se izvode iz svojih kuća, pa na šta to da me asocira u današnje vreme, kada u nedelju, u 21. veku, u Zaječaru i Kosjeriću vi kažete srpskim domaćinima: „Ne, ostani tu, daj mi svoju legitimaciju“, kao što su oni tražili da se Srbi legitimišu u Kragujevcu i u drugim gradovima, ausvajsom, ili već kako su to zvali.

Moram da pomenem i bivšeg poslanika i mog prijatelja Milorada Bojovića, on je lepo primetio u jednom svom autorskom tekstu da je jedan od najvećih antropologa 20. veka Levi Stros lepo primetio da ljudska civilizacija u ovom novom dobu mora da pokaže da se nešto promenilo od perioda kada su ljudi išli u hordama i kada su se ponašali necivilizacijski. A mi danas imamo ljude koji kažu – mi hoćemo bolje institucije, hoćemo demokratsko društvo, hoćemo da se nešto promeni, nije Vučić nadležan, Skupština ne valja ništa. Što kaže Milenko – više je manje itd. A onda dolaze sa metodama koje su tipične za to vreme o kojem je on pisao, da su ljudi razulareni, poput pojedinaca ovde, kretali da se unose u lice običnim građanima, da obaraju, sećate se, starije ljude po ulicama, da linčuju gradonačelnika Niša, da se iživljavaju nad aktivistkinjama SNS.

E, zato sam apsolutno uverena, i time završavam, da Srbija sada ulazi u jedan period kada moramo zaista potpuno da stavimo tačku na to njihovo divljanje, a to od nas građani traže, i da nastavimo da radimo i da se posvetimo onome što je naša ideja. To je dalji razvoj Srbije, to je naša ekonomija, to je naša odgovorna spoljna politika i ja volim, gospodine Mali, i u Kragujevcu na našim sednicama gradskog parlamenta da kažem da gledam na Srbiju do Ekspa i od Ekspa. Do Ekspa, sa svim ovim važnim projektima i čestitam vam na tome što je 400 predstavnika došlo iz preko 140 zemalja, i na period posle Ekspa, kada će neki od nas, neki možda više to neće, ali neki novi, naša nova mlada snaga i novi ljudi, svakako srpski naprednjaci, da se bore za ono što smo mi stvarali decenijama i godinama iza nas, a to je bolja, stabilna Srbija, Srbija budućnosti. Hvala vam.

PREDSEDNIK: Hvala vam.

Repliku na šta? Pomenula vas nije.

Reč ima narodna poslanica Jelena Spirić.

JELENA SPIRIĆ: Poštovani građani Srbije, svi u Srbiji znaju kako izgleda račun za struju. Međutim, ono što ne znaju je koje su stavke na njemu. Znači, evo na primer, šta je kod malih kupaca pristup sistemu za distribuciju? Zašto ga plaćamo i, što je najbitnije, ko uzima taj novac? I evo ja ću vam reći. Uzima ga firma bliska organizovanom kriminalu preko Elektrodistribucije i to je firma Zvonka Veselinovića. Zato sledeći put kada platite tu struju, znajte da niste samo platili ono što ste potrošili, znači, platili ste i korupciju, platili ste Zvonka, platili ste sistem koji ne služi građanima, već mafiji. I EPS i EDS su nekada bili stubovi energetske sigurnosti. Međutim, danas su stubovi korupcije.

I kao što rekoh, ta tzv. mrežarina, inače osnovni prihod EDS-a, nije za održavanje mreže, već je za zaradu koja ide u džep Veselinoviću, čoveku pod američkim sankcijama, čoveku kome je Vlada i predsednik Aleksandar Vučić još 2019. godine namenio 350 miliona evra iz naših džepova, za stubove. Da, 350 miliona evra za bandere. Jedna od koleginica ih je spominjala.

Dakle, pre dve godine EDS je uzeo kredit od 50 miliona evra za zamenu drvenih bandera betonskim u Nišu, Kraljevu i Kragujevcu. Tada su tvrdili da je to ukupna cena, tj. vrednost cele investicije. Evo, sada na dnevnom redu mi imamo opet 52,5 miliona evra. Znači, za identičnu dužinu mreže, za iste konzume i za istu namenu. Dakle, građani Srbije će dva puta platiti jednu te istu banderu. Čak im je, tj. vama, i to malo, malo vam je da samo u broju, već se ugrađujete i svakom tom komadu. Pa je tako zamena tog jednog stuba pre par godina koštala između 15 i 33 hiljade dinara, ovisno od tipa stuba. A danas sa montažom to košta hiljadu evra, samo što danas pare ne idu tim stručnjacima i radnicima EPS-a, već idu kriminalcima i kumovima.

I tako, građani Srbije, dok se oni bahate našim parama, polovina žena koje su čistile prostorije tog istog EDS-a u Kladovu, Leskovcu, Vranju i Zaječaru dobile su otkaze. Zašto? Sa obrazloženjem da nema para, da su burazerske agencije već potrošile milione koje su dobile za te iste usluge. I tim ženama su se dugovale tri plate, tim koje su dobile otkaze. Ženama koje su ostale na tim poslovima u EDS-u trenutno se duguju dve, i to ona dva minimalca, ona dva minimalca koji su niži samo u Severnoj Makedoniji.

Predsednik Vučić poslednjih meseci krajnje onako licemerno priča o čistačicama, pa kaže – divne žene, koje su strašno vredne i zaslužuju povećanje plata i pomoći. Dok ih, kao što vidimo u stvarnosti, on izbacuje na ulicu, a milione gura Zvonkovim firmama. I ne, mi nismo lideri u regionu, nismo po platama, već smo lideri po korupciji. Čisto da znate da će da se odgovara, da ćete odgovarati za svaku platu koju niste isplatili, za svaku banderu koju se preplatili i neće se više pisati bajke, pisaće se optužnice i na svakoj od njih biće imena ljudi koji ovde sede sa desne strane. Hvala.

PREDSEDNIK: Hvala.

Sada po listi reč ima narodni poslanik Edin Numanović. Nije tu.

Idemo dalje, narodna poslanica Staša Stojanović.

STAŠA STOJANOVIĆ: Predsednice Narodne skupštine, uvaženi ministri sa saradnicima, koleginice i kolege narodni poslanici i poštovani građani Republike Srbije, u proteklim godinama došlo je do značajnih promena u našem društvu. Zahvaljujući slobodi medija, različiti akteri mogu da iznose svoje stavove, čak i kada su ti stavovi u najmanju ruku neprijatni za javnost. Ovo je pitanje koje zaslužuje našu pažnju i ozbiljnu raspravu.

U Srbiji je medijska scena veoma raznovrsna i nudi bogatstvo informacija sa jedne strane, ali i gomilu dezinformacija sa druge strane. S obzirom na savremene izazove, ključno je unaprediti medijsko zakonodavstvo, kako bi se osiguralo da mediji deluju kao pravi servis javnosti.

Danas će moj fokus biti na Predlogu zakona o izmenama i dopuni Zakona o elektronskim medijima. Zakon je jako obiman, ali je sa moje strane i detaljno pročitan. Obratila sam pažnju na jednu kratku, ali jako bitnu rečenicu koja glasi: „Regulator može ograničiti slobodu prijema i reemitovanja medijske usluge nad kojom nadležnost ima država koja je članica Evropske konvencije o prekograničnoj televiziji, ali ne i Evropske unije, primenom odredbi navedene konvencije“.

Želim sada da objasnim i uprostim, za sve ljude, da nama u zakonu stoji da regulator, odnosno Regulatorno telo za elektronske medije, tzv. REM ne može da ograniči prekogranične medije u Srbiji. Da još više uprostim – trenutno niko u Srbiji ne može da kazni antisrpske medije, „N1“ i „Novu S“, koji ugrožavaju našu naciju lažnim narativom koji promovišu.

Sigurno ste, dragi građani, primetili da se sa ovih televizija konstantno iznose tvrde koje nisu samo netačne već i izuzetno opasne po naš nacionalni identitet.

Ovi mediji konstantno ismevaju sadašnjost i podstiču konflikte među ljudima. Registrovani su u Luksemburgu, ne podležu našoj regulativi, ali zato ljudi koji slušaju i gledaju izuzetno podležu manipulaciji, etiketiranju, omalovažavanju i dehumanizaciji svih onih koji ne misle kao oni.

Danas se zbog ovih medija suočavamo sa iskrivljenim prikazima svih događaja u realnom životu i važno je da svi mi, građani Republike Srbije, stanemo u odbranu istine. Zato apelujem, jasno i glasno, da se zakon promeni po pitanju prekograničnih medija.

Dakle, naš REM ne može da utiče na „N1“ i „Novu S“, medije koji su po mom mišljenju najviše zaslužni za haos, nemir i pokušaj destabilizacije naše zemlje. Olivera Zekić dok je bila predsednica Saveta REM nebrojano puta je slala primedbe na ove televizije u inostranstvo i naravno sve su uvek odbijene, a mi, naše zakonodavstvo, ćutimo i trpimo godina njihov teror i njihovo medijsko zlostavljanje.

Takođe smatram da je izbor novih članova REM-a i te kako bitan, pogotovo upravo zato što upravo taj REM može da ima ključnu ulogu u rušenju države. A, evo i kako – ukoliko antisrpska opozicija uspe u nameri da za članove REM-a postavi svoje ljude oni će automatski imati moć i kompletan nadzor nad svim medijima u našoj zemlji.

Ukoliko promeni zakon o prekograničnim medijima REM će imati uticaj i nad njima, što je dobro, a to znači ukoliko antisrpska opozicija preuzme REM neograničena tortura i bombardovanje 24/7 dezinformacijama, lažima i spin pričama.

Dok sam bila član Odbora za kulturu i informisanje „Nova S“ je još tada bez trunke srama tražila nacionalnu frekvenciju koja joj do dan danas nije dodeljena i nadam se da nikada neće ni biti.

Želim da se zahvalim Ministarstvu informisanja i telekomunikacija na trudi, ali moramo mnogo više, ozbiljnije i odgovornije da radimo ako želimo, a ja se nadam da svi želimo, da sačuvamo Srbiju od onih koji je ruše da bi je uništili.

Značajna članica EU, Nemačka, kažnjava operatora, pa možemo i to da uvedemo, da se ugledamo na Nemce kad se već usklađujemo sa evropskim zakonodavstvom.

Pozivam ovim putem sve građane Republike Srbije da se zajedno borimo za pravu i istinsku sliku naše zemlje, jer samo zajedničkim snagama možemo pobediti lažne narative a to nam je i cilj.

Kroz dijalog i saradnju do pristojnog i zdravog društva prateći i poštujući politiku predsednika, gospodina Aleksandra Vučića.

U danu za glasanje podržaću sve predloge medijskih zakona sa molbom i apelom da je neophodno menjati zakon po pitanju prekograničnih medija zbog svih građana Republike Srbije.

Hvala vam.

PREDSEDNIK: Hvala.

Reč ima narodni poslanik Bogdan Radovanović.

Morate da govorite vrlo brzo pošto imate tridesetak sekundi.

BOGDAN RADOVANOVIĆ: Da, pošto je našoj poslaničkog grupi ostalo samo četiri sekunde biću sažet.

Iz Kosjerića i Zaječara je počelo, neka se spreme Mionica i Negotin.

Hvala.

PREDSEDNIK: Impresivno.

Impresivno. Bravo.

Reč ima Milenko Jovanov.

MILENKO JOVANOV: Jako je važno da građani Srbije danas vide sa kim imaju posla.

Obratiću se pre svega onim građanima koji glasaju za opoziciju. Što bi rekao Ljuba Tadić u jednom filmu – ne volim ja vas, ne volite ni vi mene, i to je u redu, ali poslušajte samo da vidite ko vas predstavlja, koga ste izabrali i kako to izgleda u realnom životu i zašto ti ljudi nisu u stanju da ostvare ništa od onoga zašto ih vi podržavate i šta od njih očekujete, zašto su vaša očekivanja uvek izneverena i zašto ste ljuti zbog toga što nemate svoje predstavnike evo ni u ovom domu, nego vas predstavljaju oni koji predstavljaju samo sebe i eventualno te svoje grupacije.

Dakle, ovo je dokument zaveden pod brojem 013-127/25 od 9. juna, znači od juče. Naslov kaže – Opština Novi Beograd, Izborna komisija. To je naslovni organ. Zahtev koji se upućuje – Zahtev za uvid u izborni materijal za izbore za odbornike Skupštine opštine Kosjerić, održanih 8. juna 2025. godine.

Dakle, oni su Skupštini opštine, odnosno opštini Novi Beograd, Izbornoj komisiji opštine Novi Beograd tražili uvid u izborni materijal opštine Kosjerić.

E, to vam je opozicija, to su vam ljudi koji vam kažu kako će oni nekoga da promene, oni će nešto da urade, to su ljudi koji danas, juče i ovih dana moraju da lažu da pobedili jer svako normalan može da vidi kakvi su izborni rezultati, to su ljudi nesposobni da se obrate ispravnim dokumentom nadležnom organu.

Dakle, još jedno, od Izborne komisije opštine Novi Beograd tražili su na uvid materijal sa izbora za opštinu Kosjerić.

Mrštite se, ajmo još jednom.

Dakle, opštini Novi Beograd, Izbornoj komisiji uputili su Zahtev za uvid u izborno materijal sa izbora održanih u Kosjeriću, zato što je logično da se izborni materijal iz Kosjerića nalazi u opštini Novi Beograd i da Izborna komisija…

Prema tome…

Ko je to? Pa, oni koji su za to nadležni bili. Evo, imaju imena, prezimena, JMBG, da ne čitam. Ima jedan iz Užica, ostali su iz Kosjerića. Broj dokumenta 013-127/25 od 14.05 9. juna 2025. godine. Dakle, to vam je to.

Tako su vam oni bili sposobni da bi bilo šta… I ovo bi da vodi državu. Ovo bi da upravlja, ovo će da kaže kad je ko završio političku karijeru, ko nije, šta su oslobodili, gde stiže sloboda i tako dalje.

Prema tome, ta priča i ta laž i taj pokušaj da oni opstanu nekako u političkom životu, jer ova borba za goli život u političkom smislu, jer znaju da onog momenta kada dođe do novih izbora oni će Skupštinu moći da vide samo kao posetioci biblioteke, jer imaju neograničeni ulaz kao bivši poslanici i eventualno u turističkoj turi koja se organizuje s vremena na vreme, jer neće biti na listi koju najviše podržavaju i oni kojima se onako odvratno i ljigavo umiljavaju svih ovih dana, a svoju listu neće smeti da imaju, jer će ih zbog toga demolirati u medijima.

Prema tome, sve ovo se radi ne bili nekako preživeli, zbog toga slušamo kako su pobednici, a kakvi su i koliko su sposobni, imali ste sami prilike da vidite još jednom. Oni su zahtev za prebrojavanje, novo brojanje listića u Kosjeriću uputili opštinskoj izbornoj komisiji Novi Beograd, blizu je. Hvala.

PREDSEDNIK: Ono jeste zbunjujuće.

Sada reč ima narodni poslanik Đorđe Stanković, izvinite,

Doktor Ana Jakovljević.

ANA JAKOVLjEVIĆ: Uvaženi građani Srbije, temelj svakog demokratskog društva su slobodni izbori i nezavisni mediji. Godine 2023. smo shvatili da mi ne živimo u demokratskom društvu jer su postojali brojni dokazi o izbornoj krađi koja se tada desila.

Dok je vlast govorila da su to izbori čisti kao suza, u međuvremenu je paralelno formirala radne grupe koje su trebalo da se bave zakonima koji se tiču medija i zakonima koji se tiču izbornog procesa. Da, skratimo, radne grupe nisu ispunile svoje zahteve, svoje zadatke, jer su se sve vreme suočavale sa opstrukcijama i izigravanjem procedura od strane vlasti i nametanje rešenja bez ikakve želje da se procesi zaista unaprede.

Tragični pad nadstrešnice je nažalost, ogolio do kraja u kakvoj državi živimo, i to je država u kojoj vlast pljačka i maltretira građane, dok sa javnih servisa sa nacionalnih frekvencija ubeđuje građane da žive sjajno. Zbog toga je došlo do opšte društvene pobune i zahteva studenata, pa je ova vlast, s obzirom na to da je bez obrazno pokazala da je ne vode baš inteligentni ljudi, jer umesto da je ispunila zahteve studenata, ona je rešila da se bavi spinovanjem i plagiranjem studentskih ideja okupivši one koji ih podržavaju, pa, je tako niko nama ćaćiclend u kome imamo šest studenata koji žele da uče, imamo tužioce koji žele da tuže, imamo lopove koji žele da kradu, batinaše koji žele da biju, a na sve to su začinili da okače kukasti krst ispred Narodne skupštine, koji je zakonom zabranjen da se koristi.

Takođe, je narativ počeo da se primenjuje da su svi neistomišljenici koji su protiv vlasti nacisti, i ja stvarno sada moram da vas pitam jel to najpametnije što ste mogli da smislite. Da li je moguće da vi izjednačavate građane koji ne misle isto kao i vi, sa nacistima i tako vređate žrtve, svi oni koji su stradali od nacista, vi stavljate neistomišljenike u isti koš sa njima. Pa, da li ima neko dno da niste probili? Jel, umete da se zaustavite u svom beščašću i u svojoj besramnosti?

Evo, pošto sami ne znate granicu, građani Zaječara i Kosjerića su vam rekli dosta. Uložili ste silne pare, sve ste radili isto kao 2023. godine, lagali, varali, kupovali glasove, i izgubili ste izbore, i to vi znate, da ste izbore izgubili. Onda obmanjujete narod i pokušavate da tvrdite kako su i ovi izbori čisti kao suza, suština je da vi znate da ste gotovi, i to znaju građani Srbije, jer, evo, svako malo, svaki sat iskaču dokazi šta ste sve radili. Tamo vas u Zaječaru prozivaju da im niste platili za glasove. Ja sam bila posmatrač na jednom od biračkih mesta, to šta ste radili je sramotno. Zloupotrebljavanje ljudi koji ne mogu da ustanu iz kreveta da glasaju za vas, to je ispod svakog ljudskog nivoa. Na sve ste spremni da zadržite vlast i ja se samo pitam kako vas bre nije sramota.

Ono što je najtužnije što ste građane ove zemlje doveli do prosjačkog štapa. Osiromašili ste ih i dovodite ih u situaciju da im svaki put pred izbore dajete neku crkavicu da bi jadni mogli da prežive i to im predstavljate kako je to u njihovom interesu, kako je to najbolje za njih, jer ako ovi drugi dođu biće katastrofa. Sram vas bilo.

Ono što hoću za kraj da kažem, kraj vam je došao, vi to znate, i samo je pitanje vremena koliko ćemo se još mrcvariti dok ne raspišete izbore. Ali, ono što je sigurno da treba da se spremite da odgovarate, jer građani ove zemlje zaslužuju, pre svega, pravdu a morate da budete kao odgovorni kažnjeni zato što nikada više ne sme da se ponovi neko kao vi, da uzurpira državu i da radi na štetu građana Srbije.

PREDSEDNIK: Reč ima Milenko Jovanov.

MILENKO JOVANOV: Dve stvari samo kratko, ovo drugo nije vredno komentara.

Dakle, kažemo građanima da su naci, ne, mi kažemo vama da ste naci, ne kažemo građanima, vi ste naci, a ne građani. Sa građanima nemamo komunikaciju tog tipa.

Drugo, ne pada mi na pamet da po treći put objašnjavam i dokazujem da je više glasova pobeda na izborima, a manje glasova poraz na izborima. Mi smo došli u jednu paradoksalnu situaciju da onaj ko je osvojio više mora da dokazuje da je pobedio, jer oni koji su osvojili manje sami sebe proglasili pobednicima.

Sve okrenuli naopako, i sve okrenuli u ogledalo, dakle sve je obrnuto i suprotno od onog što jeste.

I, živite vi u tom vašem balonu u kom smo mi gotovi, u kom smo mi izgubili, u kom nama dolazi kraj, itd. pobeđujte vi tako i dalje, na narednim izborima i svim izborima.

Ne znam gde ćete vi i gde ćete biti svi zajedno kontrolori na nekim biračkim mestima, pošto neki kandidati biti nećete, a to je očigledno, i to već sada znamo, tako da se pripremajte dobro za kontrolu izbora.

Što se tiče toga kako ste pobedili, dabogda tako pobeđivali i narednih 100 godina, ja nemam ništa protiv, nek sve te pobede budu vaše kao u Kosjeriću i Zaječaru, ne bih ništa u tome ni dodavao ni oduzimao. Hvala.

PREDSEDNIK: Šta je sada bilo?

Ko hoće povredu Poslovnika?

Izvolite, narodni poslaniče.

BORISLAV NOVAKOVIĆ: Dakle, povređen je član 109. opomena se izriče ako se upotrebe psovke i uvredljivi izrazi.

Predsednice, dakle, gospodin Jovanov je direktno rekao da nas, svoje kolege i koleginice poslanike, smatra nacistima, ili šire, opoziciju koja stoji naspram ovog režima. Vi ste bili dužni po članu 109. da ga opomenete.

Ovo je zaista ispod svakog nivoa. Mi možemo upotrebljavati te izraze, ali onda izlazimo iz kruga civilizovanog i pristojnog ponašanja. Dakle, toga smo se nagledali prethodnih dana, i pokušavamo da napravimo napor da se približimo normalnoj atmosferi.

Dakle, ako predsednik poslaničke grupe nas naziva nacistima, a upravo je to uradio i rekao je da on misli na nas, a ne na građane, ili misli na one građane i studente koji su protiv ovog režima, onda to zaista izlazi iz svih standarda. Znam da povremeno u emocijama toga ima i na jednoj i na drugoj strani, i ne mislim da je jedna strana u pravu ili nije, ali ako ne bude napora jedne i druge strane da se ovde pristojnije govori, a osnovni ton političkoj kulturi ne može davati manjina, nego većina. Osnovni ton ne samo političkoj kulturi nego i pravnoj kulturi moraju da daju oni koji su na vlasti, a ne oni koji su u opoziciji.

Mi se nećemo približiti ni kao država ni kao društvo onim vrednostima i idealima kojima bi trebali da težimo, a ova Skupština mora biti ogledalo i mesto gde se demonstrira upravo ta vrsta političke kulture.

Ja vas molim da vodeći sednicu obratite pažnju na ove stvari. Hvala.

PREDSEDNIK: Hvala vama, jer ja vidim jednu spremnost da se ide dalje u ovoj političkoj kulturi, te očekujem da sada osudite ovu karikaturu u Šolakovom tabloidu Danas, koji je ponovo nacrtao Aleksandra Vučića kao Hitlera.

Evo krenite vi, pa ćemo slediti i mi, pošto ga svaki dan nazivaju Hitlerom, svaki dan i svaki dan ga crtaju kao Hitlera, Aleksandra Vučića, predsednika Republike Srbije, čime direktno vređaju dva miliona i 300 hiljada građana Republike Srbije, koji su glasali za njih. Jeste se oglasili jednom?

Niste. Što? Aleksandra Vučića mogu da zovu kako god žele, narkotrafikant, Pablo Eskobar, Adolf Hitler, evo super, što se ne oglasite jednom?

Milenko Jovanov, izvolite.

MILENKO JOVANOV: Kratko samo, ja mogu da razumem da se neko ljuti i da mu ne prija što mu se kaže, ali kada taj neko sedi u stranci čiji poslanik u Skupštini Vojvodine, članovima Pokrajinske vlade i poslanicima SNS, dakle članovima Pokrajinske vlade iz SNS, poruči, a evo ga živ svedok Milimir Vujadinović, ovde jer je bio direktor Garancijskog fonda Vojvodine – „svi ćete vi u put za Jasenovac“, citiram. „Svi ćete vi biti2, kako reče, „transportovani u Jasenovac“?

„Svi ćete u Jasenovac“, dobro. A šta je to , kako se to kvalifikuje, jel ima neki eufemizam da iskoristim, nek mi neko pomogne, jer ja nisam sposoban da ga nađem. Taj čovek se pojavio u Kosjeriću na dan izbora, dakle, oni se njega nisu odrekli, oni njega i dalje angažuju. Kako to drugačije nazvati, a mogu da se ljute koliko god hoće.

PREDSEDNIK: Nastavljamo dalje. I konačno samo jednu izuzetno važnu stvar, nije ispred Narodne Skupštine bio transparent sa svastikom, nego sa precrtanom svastikom. Nije fažizam, nego antifažizam, velika je razlika. Tako da ogromna je razlika između te dve stvari.

Idemo dalje.

Po Poslovniku, Aleksandar Jovanović.

ALEKSANDAR JOVANOVIĆ: Član 104. gospođo Brnabić. Tu piše da ako se neko uvredljivo izrazi itd, evo šta god da kaže o meni bilo ko od vas, evo ja se ne ljutim. Nikakav problem, bio sam ekološki taliban, fašista, vi ste mi govorili svašta, a ja ću vama da nastavim da govorim svašta, ali to će da traje do jednog trenutka, a taj trenutak se odražava na ulicama. Šta god mi govorimo jedni o drugima, samo da znate to neće da smiri besan narod na ulicama, ajte malo da dođemo sebi.

Nastavite slobodno da pričate o nama šta god vam padne napamet, nikakav problem, evo ja prihvatam da sam sve što kažete za mene. Hvala.

PREDSEDNIK: To je baš bila povreda Poslovnika, onolika.

Idemo dalje.

Reč ima Marijan Rističević.

MARIJAN RISTIČEVIĆ: Zahvaljujem.

Dame i gospodo narodni poslanici, ima izreka - Ne treba prekidati protivnika kad pravi greške. Ja ću da prekršim to pravilo, čisto zbog Zakona o zagađenju vazduha.

Zakon o zagađenju vazduha garantuje i da će pčele da ostanu u životu, da nećemo imati pomor pčela. A pčele su u Srbiji postale jedinstvene. Obično su neki ljudi alergični na pčele. Ali, u Srbiji su se pojavile prve pčele koje su alergične na neke ljude, bolje reći na trutove. Običaj pčela je da kad trutovi više nisu potrebni, da ih uklone. Tako imamo 5.000 više pčela radilica u Zaječaru i Kosjeriću nego trutova. E, sad, trutovi misle da su pobedili, iako su ih pčele eliminisale. Zašto ovo govorim?

Ovi što se bore za kvalitet vazduha čine veliku grešku. Ja moram da ih ubeđujem da sam ja neki ekolog, nikada ne bih stavio balvan na put, odsekao drvo i stavio premijeru Vučeviću na Fruškoj Gori na put. Ja onda nisam ekolog. Ja nikada ne bih odsečeno drvo stavio na put u Kosjeriću ili Zaječaru, da blokiram ljude da izađu na izbore, jer onda nisam ekolog. Ja nikada ne bih bio protiv litijuma, ako sam ekolog i ako se borim za čist vazduh.

Glavni neprijatelj čistog vazduha je, a izašao onaj večiti student poljoprivrede, student svih generacija koji je 23 godine studirao i na podsmešljiv način govorio o mojim sposobnostima u poljoprivredi i ja njega povremeno hranim, on jede moju hranu koju ja proizvodim. Ja od njega nisam dobio ništa, nikakvo znanje a 23 godine čekam da taj čovek završi fakultet i da me unapredi, da unapredi moje znanje, moje imanje, itd. A od njega nema koristi. Verovatno tu imate ono - pčele, pčele su loše, po njima, a trutovi su kao dobri. I onda svi ti trutovi odu da posmatraju šta rade pčele.

Gospodo trutovi, niste vi posmatrači, vi ste više za neko posmatranje, ali ono specijalističko, a ja baš nisam stručnjak za tu vrstu. Ali, bože moj, zamislite ekologa koji je protiv litijuma, koji reči nisu rekli o evropskoj podršci projektu u Jadru. Evropa je to podržala. Jer, Evropa vidi, a oni se kobajagi zalažu za Evropu, Evropa vidi ono što oni ne vide, da je to dobro za čist vazduh a čist vazduh nema granicu. Staklena bašta nema granicu. Trebaju da znaju da poljoprivreda, recimo, učestvuje u zagađenju vazduha sa 25%. I u poljoprivredi imate motore sa unutrašnjim sagorevanjem.

Najveći neprijatelji čistog vazduha su poljoprivreda i fosilna goriva. Zamislite onog ko se zalaže protiv litijuma, taj se automatski zalaže za upotrebu fosilnih goriva, taj se praktično zalaže i za zagađen vazduh. A onda izađu ovde i pričaju. Moj savet im je, iako ih prekidam u toj grešci, da počnu da pričaju da je litijum dobar, da je to zelena tranzicija, da je dobar za čist vazduh, da je dobar za građane, da to treba da podrže, da pritiskaju Vladu da se što pre realizuje projekat u Jadru. Onda bih ja smatrao da su to pravi ekolozi. Međutim, nisu.

Po pitanju elektronskih medija, oni se žale da elektronski mediji nisu slobodni. Moje je mišljenje da su mediji u Srbiji preslobodni. Sloboda kad je prevelika nekad ugrožava slobodu, verovali vi ili ne. Dakle, ako su mediji preslobodni, a mi političari imamo tendenciju da želimo, mi smo ono što mediji objavljuju o nama. Zato ja baš nisam popularan previše u medijima, pa ni u narodu, jer ne mogu da se branim, nemam svoje medije, a u politici mi smo ono što mediji pišu i objavljuju o nama. Ja verujem da mi imamo potrebu da fotošopiramo svoje političko lice.

I previše slobodni mediji žele onoj drugoj strani da naude, pišu i objavljuju sve i svašta. S jedne strane, ta prevelika sloboda dovodi do nedostatka kvaliteta, ali borba za gledanost i apsolutna sloboda mogu da naškode. Sloboda u principu treba da bude dužina lanca. Ne možete previše opasne zveri staviti da budu apsolutno slobodne a da nekog ne ugrizu. Tako da je sloboda, morate to da shvatite, dužina nekog povoca i lanca. Ako je previše slobode, onda neko može da strada. Nema apsolutne slobode.

Ono što je kod nas u medijima problem, ono što je Jovanov juče govorio, samo ću ja to malo bolje reći, da bog poživi N1 i Novu S. Razmišljajte malo, nisu one slučajno ostale tamo, one selektiraju opoziciju. To je politička selekcija opozicije. Pitajte Jeremića kako je ispao iz parlamenta ovde, zato što su ga eliminisali iz N1 i Nove S. Pitajte onog njegovog advokata Gajića zašto danas ne sede ovde u parlamentu a sedi Mika harmonika? Ili, sede one britve, gospođe, traže demokratiju britvama, pa samo na britvama me možete odneti odavde, ja se borio za uvođenje demokratije a vi je rušite.

Vi ste na određen način iz člana 72. Zakona o izmenama i dopunama Zakona o medijima, o vama ne bi trebalo u medijima da se… Zato što se ne mogu objavljivati terorističke poruke po ovom predlogu koji ja podržavam, o izmenama... Dakle, ne možete britvama napraviti demokratiju i osvajati slobodu britvama.

Morate da budete neki kvalitet, a vi to niste, jer vam to mediji nisu dopustili. Vi trebate Šolaku i tim medijima kao nadničari koji će štititi njegove nezakonite poslove. Njegovi mediji nisu zakoniti u Srbiji. Vi trebate da dižete galamu. Imate tu vrstu preterane slobode i oni sami da dižete galamu i da štitite njihov biznis, ali njemu ne treba neko pametan ko bi mogao i nama da škodi.

Da li je tako, gospodine Jovanov? Njemu trebaju poslušni da dižu tu galamu, a on vas politički selektira takve kakvi jeste. On vas selektira pri tome da mu služite, ali vi ne shvatate da na takav način služite i nama, jer ne možete nikad da nas pobedite tako selektirani. Naprosto, N1 televizija neće dopustiti nekog pametnog da selektira, i „Nova S“, jer to može da bude opasno po njih, jer taj će prestati da služi njih i može da počne da služi narodu, a to je onda opasno za Šolaka i njegov biznis, a sada ću vam reći i zašto.

Postoje dve vrste medija. Jedini su iz nadležnosti Republike Srbije. Oni plaćaju sve RATEL-u, REM-u, doprinose, poreze itd. Druga vrsta medija su, neko je već govorio, mediji koji reemituju program i radi se o Konvenciji o prekograničnoj televiziji koja je ovde zakonom potvrđena. Potvrdom tog zakona to postaje i naš zakon, a u tom zakonu stoji da, recimo, sve da reemituju program, a luksemburški regulator meni je odgovorio da nema emitovanja programa u Luksemburgu za širu javnost, pa šta se onda odande reemituje? Bez vakcinacije, nema revakcinacije. Bez emitovanja početnog u Luksemburgu za širu javnost, ovde nema reemitovanja. To je zloupotreba prava reemitovanja.

Iz člana 24. BIS, one konvencije i onog zakona o kojem vam govorim, kaže – sve da reemituju program, taj program sadržinski pretežno ili u potpunosti ne sme biti namenjen zemlji prijema i piše doslovce – to se smatra zloupotrebom prava i izbegavanja jurisdikcije u zemlji u kojoj se vrši prijem takvog signala. To upravo radi N1 i „Nova S“. Vi im dajete podršku tom bezakonju.

Još nešto, mediji iz nadležnosti Republike Srbije po Zakonu o oglašavanju imaju pravo na marketinško tržište Republike Srbije, ovi drugi nemaju, jer ništa i ne plaćaju, ali gde čuda ti vaši podržavaoci, medijski sponzori terorizma ovih dana u Srbiji, kada je u pitanju marketing, oni se ponašaju kao da su domaća televizija koja je registrovana u Srbiji, kada su u pitanju prava, a kada su u pitanju obaveze ništa ne plaćaju, kaže – mi ne reemitujemo program. Malo devojka, malo baba više ne znam šta. Činjenica je da vas podržavaju, a onda prihode od nezakonite reklame i pretplate ispumpavaju plaćajući reemitovanje koje ne postoji, a to se zove krivično delo pranje novca. Dakle, zbog toga oni vas podržavaju da im služite i trebate im takvi kakvi jeste da zaštite njegov biznis i da zaštite to pranje para.

Da ne bude da samo pričam, pre tri, četiri godine sam podneo krivičnu prijavu ove sadržine koja nije odbijena, ali Zagorka Dolovac, politički obojena, kao i vi, čuva i njegov biznis i vas.

Ja sam na kraju, da kažem, dao zakletvu da ću čuvati ovu državu što znači da ću kopati i štititi vazduh, a vi ste dali zakletvu tamo negde da ćete potkopavati državu. Ja sam dao zakletvu da ću čuvati ovu državu po svaku cenu. Bolje da me zbog vernosti države kazne, nego zbog izdaje nagrade. Hvala.

PREDSEDAVAJUĆA (Elvira Kovač): Zahvaljujem.

Sledeći na listi govornika je narodni poslanik Peđa Mitrović. Izvolite.

PEĐA MITROVIĆ: Dame i gospodo, građani Republike Srbije, danas raspravljamo o izmeni Zakona o medijima koji će dodatno osnažiti medijski mrak u Srbiji zato što će legalizovati kontrolu „Telekoma Srbije“ nad drugim medijima. Ko se jutros probudio u Srbiji, ima samo režimske medije, nije mogao da se informiše da vaš režim noćas, jutros priveo profesore i asistente Filozofskog fakulteta i Akademije umetnosti u Novom Sadu Nikolu Jocića i Veroljuba Naumovića zato što su bili redari na blokadama u Novom Sadu. Da vas pitam - koga ste priveli zbog toga što ste spomenik prirode Pionirski park u prethodna dva meseca pretvorili u deponiju smeća i potpuno ga devastirali? Koga ćete privesti zbog toga što ste Trg Nikole Pašića pretvorili u „Prokletu avliju“ punu bitangi i kriminalaca, ako privodite profesore Novosadskog univerziteta?

Takođe, ko ima samo vaše režimske medije nije mogao da čuje da ste priveli jutros i dekanicu Medicinskog fakulteta u Novom Sadu prof. dr Snežanu Brkić zato što nije poštovala vašu protivustavnu i protivzakonitu Uredbu o platama kojom ste vi praktično ukinuli naučno-istraživački rad univerzitetima u Srbiji.

Takođe, ko ima režimske medije samo, vaše medije, nije mogao da čuje da ste smenili i dr Dragana Nikolića jutros sa funkcije upravnika Urgentnog Centra u Novom Sadu. Samo da podsetim javnost, Dragan Nikolić je u tragediji 1. novembra 2024. godine operisao preživele koji su bili ispod nastrešnice na Železničkoj stanici u Novom Sadu i operisao je kao vaskularni hirurg Teodoru Martinko koja je takođe preživela. A, zašto ste ga smenili? Smenili ste ga zato što je podržao proteste. Vaši medijski zakoni, poštovana gospodo, produbiće ovaj medijski mrak u kome mi danas živimo? Vaši medijski zakoni će da produže vašu represiju, ali ne zadugo.

Sa druge strane, veliko mi je zadovoljstvo da je među nama danas profesor Bojan Dimitrijević, kao vaš član Fiskalnog Saveta. Ja ću samo pročitati nekoliko citata profesora Bojana Dimitrijevića. Samo da podsetimo šta je Fiskalni Savet? Fiskalni Savet je nezavisna institucija koja treba da da ocene na rad i na fiskalnu politiku Vlade Republike Srbije.

Nisam uspeo da nađem u poslednjih pet godina neki naučni rad profesora Bojana Dimitrijevića, ali pročitaću ono što sam uspeo iz njegovog javnog nastupa da nađem - ekonomijom vladaju satanisti, Vavilonsko bratstvo i demonske strukture. Među direktorima najvećih svetskih banaka ima najviše Hazara, predstavnika „crnog plemstva“ koji vladaju britanskom krunom, ali tu nije kraj iznad njih su 22 hijerofanta koji potiču od Starog Egipta i Vavilona, a iznad čak i njih postoje dodatni vrhovi, šefovi, nečastive sile koje mi možemo da zovemo palim anđelima, vanzemaljcima, demonskim struktura koje nisu u ljudskom obličju. Bojan Dimitrijević se zahvaljuje svom izuzetnom doprinosu fiskalnoj politici.

Da vas pitam onda, poštovana gospodo, pošto vi pravite cirkus od ove države, pošto postavljate kadrove kao da institucije uopšte nisu važne, pošto rušite ovu državu, hoće li možda profesor Bojan Dimitrijević ili će to možda hijerofanti iz Starog Egipta i Vavilona ili će to „crno plemstvo“ da vam kaže zašto je saobraćajnica Beograd-Zrenjanin-Novi Sad poskupela sa 600 miliona evra na milijardu i 600 miliona evra? Da li će možda to „crno plemstvo“ i Hazari da nam kažu zašto je Moravski koridor poskupeo sa 700 miliona evra na dve milijarde i 150 miliona evra i da li će te nečastive sile da nam objasne zašto je saobraćajnica Ruma-Šabac-Loznica poskupela sa 467 miliona evra na 911 miliona evra?

Poštovana gospodo, samo ovim poskupljenjima, a danas na dnevnom redu glasamo o zajmu za saobraćajnicu Novi Sad – Zrenjanin – Beograd, mi smo izgubili 5,5 milijardi evra od kada je SNS na vlasti. Zbog poskupljenja radova saobraćajnica, brzih autoputeva, magistralnih puteva i železnice građani Republike Srbije su izgubili 5,5 milijardi evra. Zahvaljujem.

PREDSEDAVAJUĆA: Zahvaljujem.

Reč ima narodni poslanik Goran Spasojević.

Izvolite.

GORAN SPASOJEVIĆ: Zahvaljujem se predsedavajuća.

Uvaženi ministri, kolege, koleginice, narodni poslanici, poštovani građani Srbije, ja bih pre nego što kažem bilo šta vezano za zakone, ali prosto ne mogu da se otmem utisku kakva bi ova sednica juče i danas bila da su oni stvarno pobedili. Ja ovo stvarno moram da kažem vrlo iskreno, jer sam viđao neke kolege i u Zaječaru, a čuo sam da su mnogi bili u Kosjeriću. Imali smo prilike i da komuniciramo i ja mogu da kažem da podržavam stav predsednika Aleksandra Vučića da moramo da vodimo dijalog, da moramo da pričamo sa svima, i sa opozicijom, i sa studentima, i sa blokaderima, i sa svima. Između ostalog, to i jeste naša politika – razgovor sa svima, da razgovaramo i sa istokom i sa zapadom, i sa Kinom i sa Amerikom i sa Rusijom. To je politika SNS, neutralna, nezavisna, državotvorna.

Da nije toga i da nije tako, ne znam da li bi Siniša Mali, ministra, imao danas preko 140 zemalja, preko 400 gostiju, a možda i više, iz svih zemalja predstavnike na prezentaciji EKSPO-a. To je ogromna i velika stvar za našu zemlju. Ja ne znam kako bi se mi predstavili danas i juče da je ishod izbora u Zaječaru i u Kosjeriću zaista bio drugačiji.

Bio sam u Zaječaru, i to mogu da kažem ponosno, i moram da vam prenesem utiske i da kažem nekoliko stvari, šta sam čuo od Zaječaraca. Oni su nas pozivali, kod njih je bio veliki strah kako će na ovim izborima proći, kako će izaći, jer im je prećeno sa svih strana. Tamo su bile horde ljudi koje su pratile ljude. Imali smo pozive ljudi da ne smeju da izađu na izbore, plašeći se od komšije koji misli drugačije, plašeći se od ljudi koji su u crnim kacigama i motorima kružili kroz grad. Nisu izašli. Verujem da bi ova pobeda bila ubedljivija i veća da je mogao da izađe, jedan broj ljudi sigurno nije izašao, sigurno je podlegao tom pritisku i nisu bili u situaciji da izraze svoje pravo, osnovno pravo, a to je da glasaju.

Moram da vam kažem još jednu informaciju. Mnoga deca i mnogi unučići su zabranili svojim babama i dedama, svojim roditeljima da izađu na izbore, i to su rekli vrlo iskreno – mi vas podržavamo, mi volimo i predsednika Vučića i volimo ovu zemlju i svesni smo šta se dešava i vrlo nam je jasno u kom pravcu stvari idu i šta radi opozicija i jedan deo tih blokadera, ne svi studenti, ne svi građani, naravno. Oni nisu smeli da izađu na izbore. Nisu čak imali ni svoja dokumenta. To je istina. To je istina koju vi znate. Istina je da su ljudi praćeni motorima do biračkih mesta, provocirani, slikani i snimani.

Tu ću se osvrnuti na medijske zakone, a gde moram da zamolim Ministarstvo informisanja i Vladu Republike Srbije da razmotrimo u narednom periodu kako da zaštitimo ljude od snimanja. Ljudi se unose telefonima u lice, plaše vas, slikaju, snimaju, hoćete li da odete, da vas pokažu, da vas objave na društvenim mrežama gde ćete da preživite pakao. Jeda od ljudi, od prijatelja mi je rekao da su napisali svakakve gadosti za svoju decu. Nije mogao dva dana da se smiri zbog toga. Naravno, tu nema nikakve istine, ali kakve su konsekvence, nikakve. Moramo da poradimo na tome da Ministarstvo informisanja i Vlada Republike Srbije donesu nekakav zakon da se ljudi ne slikaju, ne snimaju, ne objavljuju, da onaj ko to radi krši zakon, da čini krivično delo.

Nije ovde pitanje, meni je jasno zašto ste vi protiv ovih zakona - znamo da imate problem da mediji koji vas podržavaju, koji su vama naklonjeni, to je jasno i očigledno, ne mogu da dobiju ono što žele i da se bore, ali ne možete da kažete da je u Srbiji medijski mrak. Ne možete da kažete bar 10 pisanih i dva, tri medijske institucije koje non-stop pišu negativne stvari o SNS, o predsedniku Vučiću, o svima nama pojedinačno, da unosite represiju i strah. Obični se ljudi najviše plaše toga - neću da me neko slika, neću da me neko objavi, zašto ja moram da mi bude neprijatno sutra u prodavnici, a toga mnogo ima. To ponašanje, taj način nastupa. Ljudi su doživljavali neprijatnosti od mladih kad krenu u prodavnicu, u običnu kupovinu na pijac doživljavali su neprijatnosti, jer ih je neko slikao da su razgovarali sa nekim članom SNS ili na štandu, gde sam ja posetio u Zaječaru zajedno sa koleginicom, žao mi je što je izašlo odavde, gde smo vodili normalan dijalog, pa mi je danas i zaličila Skupština na nešto normalno da možemo oda radimo, da možemo da funkcionišemo, da možemo da razgovaramo, da možemo čak i od opozicije da čujemo neke dobre i kvalitetne predloge, sa kojima se ja slažem i kojima treba da korigujemo određene zakone, posebno ovaj Zakon o Alimentacionom fondu, gde naravno dete koje nije dobijalo alimentaciju treba da nasledi taj dug od neodgovornog oca ili od neodgovorne majke i na tome svi zajedno treba da rade i tako treba da funkcioniše Skupština.

Ali ste videli kad pojedini, ja neću nikoga da imenujem danas ovde da ne bi neko koristio pravo za repliku i da pravimo od ove skupštinske debate ili od ove diskusije da pravimo sada ovde političke debate, ali ste videli kada pojedini, opozicioni, kolege opozicioni poslanici uđu u ovu salu da se odmah napravi nenormalna atmosfera, da ne kažem počinje politički govor i prozivanje, dobacivanje, vređanje i onda naravno se ljutite kada dobijete odgovor sa suprotne strane. Pa da naravno, znamo da odgovorimo na sve, znamo i ne bojimo se i ne plašimo se i spremni smo da se borimo i za zemlju i za sve ovo što vi radite i niste, naravno da nisu građani Srbije nacisti, naravno da nismo, da ne mislimo na sve druge, ali veliki deo i vas opozicionih poslanika, ali i veliki deo ovih blokadera se ponaša tako, uskraćuje ljudima pravo na kretanje, uskraćuje pravo na mišljenje, uskraćuje pravo da možete slobodno da izlazite, a da nemate strah. To je suština.

Razgovarali smo i sa ljudima dole i ja moram da zamolim ministarstvo i da još jednom razmisli, ovaj sjajan Zakon o pomoći mladima da dođu do prve nekretnine i mladim majkama koje ne mogu na drugačiji način da reše. Postoje objektivni problemi gde nisu isti svi u svim lokalnim samoupravama. To uknjiženje i upotrebna dozvola kao uslov, stvara velik problem. Mnogi ne mogu da iskoriste to prava, pa dođemo u situaciju da neke lokalne samouprave i neki gradovi ili delovi Srbije, to mogu da koriste, a neki apsolutno ne. To znamo i po broju iskorišćenih ovih subvencija.

Zato molim Vladu Republike Srbije da razmotri još jednom sve te nedostatke koji su važni u funkcionisanju, da mogu svi to da iskoriste. To je sjajan zakon. Odličan je za mlade, za normalne mlade, za mlade studente koji žele da uče i koji žele da rade i da žive i da ostanu da žive u ovoj zemlji.

To je suština našeg posla, da njima omogućimo da ostanu ovde da žive i da rade. Zbog toga sve ovo i radimo i ja sam zaista ponosan i ovo je možda jedan od najboljih zakona koje smo u prethodnom periodu usvojili i vidim po reakciji mladih, osim onih koji sve što se uradi dobro u ovoj zemlji vide kao loše. Verovatno im je neka druga bolja ili u nekoj drugoj žele da žive. Ja nemam ništa ni protiv toga, ali imam protiv toga da se zaustavlja život, imam protiv toga da se blokiraju ulice, imam protiv toga da se blokiraju institucije koje su od životne važnosti za sve građane Srbije i zato upućujem apel svima, posebno opozicionim kolegama da razgovaramo, da pričamo o svemu otvoreno, da se ne vređamo, da se ne svađamo. To je tačno, prenosimo to i na građane Srbije. Oni počinju između sebe da se svađaju i počinju da prenose negativno sve ovo što se dešava u ovom parlamentu. Mi nosimo malo veću odgovornost nego što to oni imaju u ovom trenutku.

Molim vas da nastavimo da radimo, da se borimo za zemlju i čuo sam poziv kolege, kaže sledeći su Negotin i Mionica, i ja jedva čekam da dođu, i ja jedva čekam da se i to desi, i nadam se da se ni na to više nećete pozivati da opet nešto nije u redu.

Malopre čujem koleginicu koja kaže, ja znam podatak da su opozicione liste imale duplo više posmatrača nego što smo mi imali u Zaječaru, recimo. Govoriću o Zaječaru, znam tačno, pa mi nije jasno kako je došlo do toga da ponovo vam izgovor bude da je nešto neregularno jer su svi potpisali sve liste.

Sad čujem da je i ona bila posmatrač, što ne znam da li je u skladu sa zakonom. Neću da kažem da li sam baš potpuno u pravu. Ali, koliko znam, neko ko je na štandu, ko propagira listu, ko je stao iza te liste ne može da bude posmatrač, ne može da čuva glasova i da ih donosi. Nije u skladu baš to, bar ne u moralnom smislu, a možda formalno i jeste, ali ja mislim da nije. To govori o vama da vi ne možete ni da nađete ni svoje ljude u svojim redovima da vam to isprate i kontrolišu. Time se bavite.

Ja jedva čekam izbore da se ponove i u Negotinu i Mionici i da nastavimo tim putem, demokratskim putem i na biralištima vidimo šta građani misle o svima nama pojedinačno. To će biti jedino merilo. Nemojte ni vaš ni naš sud. Naše je da vodimo ovu zemlju u dobrom pravcu, da budemo nezavisni, da ne dobacujemo jedni drugima dok govorimo. Ne znam da li ste ikada primetili da sam, vi ste jedan od poslanika kome je moglo da se dobacuje kad god ustane, jer vaše diskusije zaista nisu bile primerene, ali ja nikada vam nisam dobacio, ako ste to primetili.

Tako da, evo i to je razlog. Dajte da budemo parlamentarni. Dajte da od ovog doma ne pravimo da ne kažem šta i da svi zajedno radimo u interesu Srbije, vi na vaš način, onako kako vi mislite da treba, mi na naš, a građani neka sude ko treba da je vodi i u kom pravcu. Hvala.

PREDSEDAVAJUĆA: Zahvaljujem.

Reč ima narodna poslanica Irena Živković.

Molim vas da se prijavite.

Izvolite.

IRENA ŽIVKOVIĆ: Poštovane kolege, poštovana predsedavajuća, na ovoj sednici imamo izmenu Zakona o zaštiti životne sredine.

Čitala sam izmene zakona. Međutim, ne vidim potrebu, niti koliko je bitno to da imamo i dajemo izmene i dopune zakona koji se i ovako postojeći apsolutno ne primenjuje, zato što nemamo primenu, nemamo kontrolne mehanizme i nemamo institucije koje slobodno mogu da rade svoj posao.

Imamo izmene Zakona o medijima, o skandaloznom način na koji se došlo do ovih izmena Zakona o medijima. Pričaćemo o amandmanu koji smo podneli, ali to se desilo ukidajući transparentnost, ignorišući sve preporuke novinarskih i medijskih udruženja, kao i ukidanjem javne rasprave za koju tvrdite da se desila, a nije.

Govorićemo o tome po amandmanu, ali sada bih pomenula deo kojim se predstavlja navodno postojanje slobode i demokratije kao nekakva kozmetika za možda EU u kojoj se kaže da niko u javnom prostoru ne može se označiti krivim u javnom prostoru i u medijima za neko delo bez dokaza.

Tako piše i u ovim izmenama koje ćete usvojiti, a šta se u realnosti dešava? Dešavaju se sve ove naslovne strane koje gledamo već mesecima gde se jedan deo naroda naše države, naš narod, označava kriminalcima, ološima, blokaderima, od skora i nacistima. Dakle, najveće svetsko zapamćeno zlo, sinonim za svetsku mržnju, nacizam, sa time vi poredite deo našeg naroda.

U te svrhe ste postavili i kukasti krst u sred glavnog grada naše države.

Po sličnom principu se radi i ovde u Narodnoj skupštini. Zamislite da nekog u Srbiji, sem možda nekih par desetina ljudi, stranačkih ljudi raznih stranaka koji po mrežama vode po više naloga pa botuju za svoje političke opcije, da nekog drugog sem njih zanima to što ovde jedni druge vređate, jedni druge optužujete, urlate, vršite samoporomociju, govorite laži, usput se ubace i neke duhovite pošalice, kao da se ovde ne donose najozbiljnije odluke koje utiču direktno na živote ovih ljudi.

Van ove sale sede ljudi koji sede, gledaju i čekaju da se reše njihovi životni problemi. Alimentacioni fond to je najbitnija tačna, smatram, na celoj ovoj sednici. Bravo što je konačno da dnevnom redu, ali nije mi drago što se ovoliko dugo čekalo i što je jasno da se čekalo zato što je Alimentacioni fond predlagala opozicija.

Glasaćemo za Alimentacioni fond zato što treba, ali kakve veze ima čiji je to predlog? Čujem da sada mnogi, što mi je takođe vrlo drago od srca, pominju i Zakon roditelj-negovatelj koji je usko vezan za Alimentacioni fond i koji je možda, po mom mišljenju, neophodniji i hitniji. Drago mi je da čujem da i drugi pričaju o tome, ali mi nije drago što se ovoliko dugo čeka.

Juče je jedna koleginica rekla da se čeka na ovaj zakon dve godine. Nije istina. Na ovaj Zakon roditelj-negovatelj čeka se ukupno 12 godina. Ja sam majka deteta sa težim smetnjama u razvoju. Moj sin ima autizam i određen mu je 100% invaliditet i to na trajno, dakle do kraja života, mog ili njegovog. Znam o čemu pričam.

Godine 2013. još roditelji dece sa težim smetnjama predali su Narodnoj skupštini 61.000 potpisa da bi se ovaj zakon našao na dnevnom redu. Da li se po tome reagovalo? Nije. Godine 2018. i 2017. mi roditelji vodili smo svi zajedno kampanju da zaštitimo 33 grada Srbije, tražili smo Zakon roditelj-negovatelj. Lično sam poslala i lično potpisala, imenovala svaki koverat od ukupno 250 koji smo poslali svakom poslaniku tadašnjeg saziva, pojedinačno. Mnogi od vas su bili u tom sazivu 2018. godine. Da li je neko reagovao? Niko. Tada smo čestitali Novu godinu i pozvali na mrvu empatije.

Svim roditeljima dece sa smetnjama nije bitno to što i meni smeta i što vidim da se radi ovde u ovoj Skupštini, da se čak i ovde i po ovom pitanju raspravlja ko je to prvi rekao, ko je prvi podneo, čiji je predlog. Većina ovih porodica živi zaključano u četiri zida, izopšteno iz sveta, po ćoškovima, na marginama ovog društva, ne vide nigde nadu, nemaju ni od koga pomoć, njihovo dete nema nikakvu šansu, a nekoga ovde u ovoj sali, svejedno pozicija ili opozicija, zanima čiji je predlog.

Ja vas molim, videla sam u Strategiji plana socijalne politike, koliko sam razumela, da planirate Zakon roditelj-negovatelj za 2027. godinu. Ponovo molim, ovako javno, građane da vrše pritisak i sve vas kolege, kojoj god političkoj opciji pripadali, da donesemo ovaj zakon barem godinu dana ranije, do kraja ove godine da se donese i početkom 2026. godine da počne sa primenom. Ne sme više da se čeka ni dan, jer ovo ne sme da bude višestranačko pitanje, bez obzira kojoj opciji pripadate, zato što je životno. Hvala.

PREDSEDAVAJUĆA: Zahvaljujem.

Reč ima narodna poslanica Snežana Jovanović.

Izvolite.

SNEŽANA JOVANOVIĆ: Zahvaljujem, predsedavajuća.

Uvaženi ministri sa pomoćnicima, dame i gospodo narodni poslanici, na početku bih govorila o nečemu što je naša realnost, a bilo je reči i sa strane opozicije i sa strane vladajuće većine, a to je nažalost nasilje koje mi trenutno živimo.

Smatram da je jako licemerno sve ono što dolazi sa moje desne strane, jer su upravo ovi ljudi u ovom domu nedavno sprovodili nasilje i povredili tri narodne poslanice. Nijedno izvini mi nismo čuli. Naprotiv, dok su se neke od njih borile za život, oni su ovde bili vrlo raspoloženi, mirno su ručali u skupštinskom restoranu, pa su čak i pevušeći završili svoj radni dan u Skupštini Srbije. Takvi ljudi treba da nam drže predavanja ovde?

Zaista ne znam koga su oni predstavljali tog dana, ali sam sigurna da našu zemlju i naš narod nisu, jer sam sigurna da niko zdravog razuma ne može podržati sve ono što su radili toga dana. Pa, čak smo imali prilike da vidimo i neke generale i neke opozicione narodne poslanike koji se diče svojom 63. padobranskom brigadom, a koji se baš i nisu pokazali onda na terenu kada je za to bilo prilike. Tada su se krili, ali zato su u ovom domu bili na visini zadatka. Dakle, da drže pušku i komanduju vojskom ne umeju, ali zato odlično umeju da se gađaju jajima i da povređuju žene. Verovatno da to i jeste njihov maksimum. S obzirom da je tih dana bila aktuelna priča o ekspertskoj Vladi, pretpostavljam da je to bio svojevrsni kasting za najboljeg eksperta za ministra odbrane u toj njihovoj ekspertskoj Vladi.

Elem, mi danas na dnevnom redu imamo Zakon o Alimentacionom fondu, Zakon koji predviđa formiranje samog Alimentacionog fonda za privremeno izdržavanje dece ukoliko dođe do zastoja u naplati alimentacija. Ovaj zakon predstavlja brigu naše države o našim građanima, a ponajviše o našoj deci.

Podsetiću da smo mi nedavno u ovom domu usvojili Zakon o finansijskoj podršci porodicama sa decom, kojim se roditeljski dodatak podiže na istorijski maksimum. Takođe je veoma značajno da naša zemlja finansira neograničen broj pokušaja vantelesne oplodnje, a to ne čine mnogo razvijenije zemlje koje takođe imaju nisku stopu fertiliteta.

Mi smo i juče i danas mogli da čujemo od predstavnika opozicije da je ovo zapravo njihov predlog i da nije usvojen zato što nije postojala volja vladajuće većine, a zapravo je istina potpuno drugačija. Nije usvojen zato što su postojale razmirice unutar opozicije i zato što je sam predlog imao manjkavosti. Ali, mnogo bitno pitanje je zašto oni to nisu usvojili pre 2012. godine?

Ovde u ovom domu sedi polovina opozicionih poslanika koji su bili deo zakonodavne ili izvršne vlasti do 2012. godine. Zašto oni tada nisu usvojili ovaj zakon? Sigurna sam da su oni i tada razmišljali o ovom zakonu i o mnogim drugim zakonima i merama, ali je razlika u tome što mi tada nismo imali državu koja je mogla to finansijski da iznese. Meni se čini da smo mi jako brzo zaboravili tu zemlju. To je ona Srbija koje se današnji studenti i ne sećaju.

U mom Kraljevu je u periodu od 2000. do 2012. godine gotovo 5000 ljudi ostalo bez posla. Isti oni koji danas govore da su nezadovoljni sistemom i koji iznalaze brojne mane vladajuće većine su oni koji su bili u stanju da u jednom danu u mom gradu otpuste 2000 ljudi. Oni su se bogatili, a moji Kraljevčani su grcali. Takav sistem im je odgovarao. Ti ljudi su uvek bili pogubni po ovu zemlju, i onda kada su zatvarali fabrike i kada su ostavljali ljude bez posla, a i danas kada svojim nasiljem i svojim performansima žele da unište našu zemlju i naše institucije.

Ovaj zakon zapravo predstavlja nešto što je bitna razlika između onih koji brinu o našoj deci i onih koji istu tu decu koriste kao oružje u političkoj borbi, kao alat u ostvarivanju svojih političkih ambicija. Nije problem da bilo ko u ovoj zemlji ima političke ambicije, ali je problem da naša zemlja bude žrtva nečijih ambicija, da trpi naše obrazovanje, da trpi naša ekonomija, da se ozbiljni udarci zadaju našoj zemlji. Mogli su svih ovih meseci da predstavljaju svoju politiku, da nam pokažu šta je to što oni nude, da vidimo koga oni to nude, da su hrabri kao što nisu. Umesto toga su odlučili da blokiraju našu zemlju, da blokiraju naše institucije, da se klanjaju onima koji sve najgore misle našoj Srbiji, da se stide i ćirilice i slave i svega srpskog i, što im je očigledno najvažnije, da se šetkaju od grada do grada. Što bi naš narod rekao – ko nema u glavi, ima u nogama.

Mislim da smo svi videli šta je zapravo politika tih blokadera, a to je apsolutno politika koja je u skladu sa fašističkom ideologijom, gde se zabranjuje okupljanje onih koji drugačije misle, gde se sprovodi nasilje nad njima. To smo i te kako imali prilike da vidimo u mom Kraljevu, gde mi mesecima nismo mogli da održimo gradski odbor, a da pritom ne trpimo nasilje svojih političkih neistomišljenika. Mnogo naših aktivista je zadobilo ozbiljne povrede, a to ko nas je gađao kamenicama, ko nas je gađao jajima, ko je sprovodio nasilje nad nama, to su opozicioni političari, to su vaši ljudi, ljudi iz vaših gradskih odbora. Nisu to nikakvi nezadovoljni građani, to su opozicioni političari.

Lično se sramim u ime svih nasilnika iz mog grada koji žele da normalizuju nasilje nad političkim neistomišljenicima, nasilje nad imovinom institucija ove zemlje i nikada nikakva sila ne može biti zamena za institucije i nikada, sigurna sam, ti nasilnici neće rukovoditi ni mojim gradom ni ovom zemljom. Da, uspeli su da poseju mržnju, da nam podele decu, da zadaju duboke rane ovom društvu, rane koje ćemo lečiti, ali ćemo ih izlečiti. Sigurna sam da je njihov kraj jako blizu.

Znate šta bi se desilo ukoliko bi se dogodili ti izbori koje oni sad toliko traže? Dobili bi novi Dan pobede nad fašizmom, nad ovim fašizmom koji je napao našu zemlju.

Na kraju, moram da prokomentarišem izlaganje glavnog roštilj majstora blokadera, diplomiranog ekonomiste iz Trstenika, koji je pokušao da objasni da Srbija ima problem sa javim dugom, predstavljajući ga isključivo u apsolutnom iznosu. Jedno klasično izlaganje lošeg đaka, ne mogu da kažem studenta, pretpostavljam da taj čovek student nikada nije ni bio.

Naravno da ne mogu isti javni dug da imaju, recimo, SAD i Somalija. Naravno da se on mora uporediti sa BDP-om, ali se morala pročitati makar nekakva literatura iz oblasti javnih finansija da bi to bilo jasno.

Počela sam sa onim što je naša realnost, a time ću i da završim, a realnost je da smo i pored višemesečnih pretnji, pored nasilja, pored terora, pored dresiranih aktivista blokadara i opozicionih političara, a oni se za razliku od onih pčela mogu dresirati da napadaju ljude, pobedili i u Kosjeriću i u Zaječaru. Realnost je da je Srbija uz svog predsednika i uz politiku koja vodi ovu zemlju. Zahvaljujem.

PREDSEDAVAJUĆA: Zahvaljujem.

Reč ima narodni poslanik Borislav Antonijević, koji nije u sali.

Reč ima narodni poslanik Ana Krstić.

Molim vas da se prijavite.

Izvolite.

ANA KRSTIĆ: Hvala.

Poštovane koleginice i kolege, osvrćući se na tri godišnja izveštaja o radu Poverenika za informacije od javnog značaja i zaštitu podataka o ličnosti, koji su se takođe našli na dnevnom redu, moram da istaknem nekoliko stvari.

Kao prvo, na sednici Odbora za pravosuđe i kada se raspravljalo o ovoj temi, ostalo je nejasno zašto ovi izveštaji nisu razmatrani pravovremeno. Koliko sam mogla da primetim, svake godine su uredno dostavljeni. Poverenik ih je blagovremeno slao Skupštini, a obaveza je bila da se oni blagovremeno i razmatraju.

Zatim, što se tiče same sadržine ovih izveštaja, vidimo da se iz godine u godinu ponavlja jedno isto i jasno upozorenje – drastičan i nenormalan priliv predmeta u oblasti slobodnog pristupa informacijama od javnog značaja.

Izveštaji beleže enormne skokove broja žalbi, i to iz godine u godinu. Poverenik dosledno ističe uzrok – ukidanje instituta zloupotrebe prava izmenama zakona iz 2021. godine, kao i promene stava Upravnog suda u vezi sa obavezom nadoknade troškova koje potražuju advokati u prekršajnim postupcima.

Dakle, imamo situaciju gde pojedinci, pa i advokati, koriste zakonske mogućnosti da organima vlasti šalju desetine, pa i stotine zahteva. To naročito pogađa najslabije karike u sistemu – mesne zajednice, škole, domove zdravlja koji nemaju kadrovske, pravne, ni tehničke resurse da se nose sa tim. Kada te ustanove ne odgovore na zahteve, što se sve češće dešava, podnose se žalbe Povereniku, a onda i prekršajne prijave i onda uz kazne te institucije plaćaju troškove prekršajnog postupka, uključujući i troškove advokata.

Zbog uvećanog broja predmeta, kancelarija Poverenika postaje preopterećena, a jedna od posledica je da građani, novinari, nevladine organizacije i svi oni koji zaista traže informacije u javnom interesu sve duže čekaju na reakciju ove institucije. Sistem ostaje zakrčen.

Dakle, da uprostimo kroz jedan primer. Pera Perić iz Ljiga traži od lokalnih ustanova podatke koji su gotovo izvesno besmisleni. Ustanove ne odgovore, sledi prekršajna prijava i onda ne samo da te ustanove plaćaju kazne, nego još i troškove advokata. Tako neko zarađuje enormne cifre iz državnog budžeta, na račun slabosti zakonskog teksta.

Poverenik je više puta isticao koja su moguća rešenja za ovu situaciju, a kao jedan – ponovno uspostavljanje instituta zloupotrebe prava. Ali uprkos tome što smo svi sa time upoznati i što znamo da se ovo stanje ponavlja već nekoliko godina, zakon još uvek nije izmenjen. Na sednici Odbora za pravosuđe donet je zaključak kojim se poziva Vlada da intenzivira aktivnosti na pripremi odgovarajućih izmena i da ih blagovremeno utvrdi. Ali moram da primetim da to nije dovoljno, blagovremeno bi bilo juče, jer ovo pitanje nije novo.

Podsećam da je Ministarstvo državne uprave i lokalne samouprave još ranije priznalo da je stanje postalo neodrživo i zajedno sa Poverenikom formiralo Radnu grupu za pripremu izmena. Čak su i one bile predložene u februaru, ali predlog se nije našao pred parlamentom. Ovo je jasan i nedvosmislen primer zakona koji se pokazao u praksi kao manjkav. Ako neka situacija zahteva hitno postupanje, onda je to ova. Nema više prostora za odlaganje, izmene zakona moraju što pre pred narodne poslanike.

Dakle, apelujem da se pitanje izmena Zakona o slobodnom pristupu informacijama od javnog značaja hitno stavi u središte pažnje. Ne smemo ostati na nivou deklarativnih zaključaka i opštih mesta. Sada je krajnji trenutak za konkretne korake, a unapređenje zakonodavnog okvira je ipak osnovna nadležnost ovog doma. Hvala.

PREDSEDAVAJUĆA: Zahvaljujem.

Reč ima narodna poslanica Dubravka Filipovski.

Molim vas da se prijavite. Izvolite.

DUBRAVKA FILIPOVSKI: Poštovane koleginice i kolege, uvaženi građani Srbije, veoma je važno što posle sedam meseci maltretiranja i terora mi raspravljamo na ovoj sednici o setu zakona koji su veoma važni za život svakog građanina i građanke Srbije.

Izdvojila bih Predlog zakona o Alimentacionom fondu, koji je ogromna podrška porodicama, samohranim roditeljima, da ostvare svoje pravo na alimentaciju za svoje dete. Za mene su tu najvažnije tri odredbe ovog zakona. Prva je da je država opredelila sredstva iz budžeta od 500 miliona dinara za njegovu realizaciju, druga je da se sve radi izvršnim postupkom, bez birokratskih bilo kakvih opterećenja i da se ovim zakonom obuhvataju i ranije pokrenuti postupci.

Zatim, Predlog zakona o izmenama i dopunama Zakona o subvencionisanju dela kamate za mlade, za kredite za mlade, za rešavanje njihovog stambenog pitanja, koje pokazuje ozbiljnost države da je spremna da pomogne mladima da na jedan siguran, a veoma povoljan i jeftin način obezbede svoje stambeno pitanje, i to u kontinuitetu.

Što se tiče tri medijska zakona koja su na ovoj sednici na dnevnom redu, za mene je najvažnije da je bila javna rasprava, da su ova tri medijska zakona usklađena sa Evropskom komisijom i da mi ovim predlozima zakona želimo i dalje da unapređujemo medijski prostor Srbije, a ima nas koji se veoma dobro sećamo kako je izgledala sloboda medija za vreme onih koji su sada opozicija, a nekad su bili na vlasti i kako bi medijska slika Srbije i dalje izgledala u Srbiji, jer su to pokazali blokaderi i oni koji ih podržavaju, svojim odnosnom na lokalnim izborima prema novinarima u Kosjeriću i u Zaječaru. Uprkos svemu što radite, ne možete da zaustavite dalji napredak i razvoj Srbije, veliki infrastrukturni projekti Srbije menjaju Srbiju na bolje, otvaraju nova radna mesta i dovode veliki broj investitora.

Navešću samo jedan primer koji ilustruje ovo što sam rekla. Do kraja godine u Srbiji će biti izgrađeno 170 kilometara novih saobraćajnica. Trenutno se u Srbiji gradi 504 kilometra auto-puteva, brzih saobraćajnica koje građane povezuju, omogućavaju njihovu bolju povezanost i jačaju našu ekonomiju.

Ako ste, uvažene kolege koje ste prekoputa mene, posle sedam meseci blokada i agresije shvatili da je propao pokušaj vašeg uličnog prevrata i nasilne smene vlasti, onda je to dobro. Ako to niste shvatili, onda su vam lokalni izbori u Kosjeriću i u Zaječaru to veoma dobro pokazali. Ali moje mišljenje je da ste prevazišli sebe u svakom smislu reči, zato što ste državne univerzitete doveli na korak do kolapsa i do bankrota.

Govorili ste protiv nasilja, a svakodnevno ste samo izazivali nasilje. Puna su vam usta bila vladavine prava, a svakodnevno ste kršili Ustav Srbije i vaši predstavnici, oni koji vas podržavaju, nažalost, to je prof. Jovo Bakić na Filozofskom fakultetu u Beogradu, koji sam i ja završila, koji je javno rekao da ćete nas juriti po ulicama i da ćete nas kuvati i dinstati.

Ali, ono što je za mene najgore u celoj ovoj situaciji je što ste posejali zlo mržnje i što će nam trebati dugo vremena da to ispravimo, ali kao što je koleginica rekla – uspećemo u tome, i što ste se za sve ovo vreme predstavljali kao borci protiv korupcije, a završili ste snabdeveni elektronskim brojačima novca, saznaće se jednom i čijeg.

Međutim, sada je vreme da Srbija nastavi da se razvija i da nadoknadi sve ono što je prepušteno. To veliki broj građana Srbije i traži i očekuje i vrlo dobro zna ko je Srbiju izvukao od pretećeg bankrota, iz situacije koju smo imali sa poplavama i iz korone. Ja verujem da ćemo mi to u narednom periodu, zajedno sa građanima koji su većinski uz nas, i pokazati.

U danu za glasanje podržaću ovaj set predloženih zakona.

PREDSEDAVAJUĆA: Zahvaljujem.

Na listi govornika nema više prijavljenih narodnih poslanika.

U skladu sa članom 87. Poslovnika Narodne skupštine, sada određujem pauzu u trajanju od jednog časa. Sa radom nastavljamo u 15 časova i 15 minuta.

(Posle pauze)

PREDSEDNIK: Nastavljamo sa radom.

Završili smo po listi i vraćamo se na ovlašćene po grupama.

Da li neko želi reč?

Slavica Radovanović. Izvolite.

SLAVICA RADOVANOVIĆ: Dobar dan i hvala predsedavajuća.

Pošto je naravno, jedna od tačaka dnevnog reda Alimentacioni fond, zaista se radujem da smo mi napokon u ovom sazivu uspeli da napravimo dogovor, odnosno da se usaglasimo za jednu ovako važnu temu i da smo svi saglasni da jedan ovakav zakon treba da usvojimo i nažalost, da nam je trebao i pre mnogo godina.

Ono sa čime ne bih mogla da se složim, a to je da se pripisuje to jednoj grupaciji ljudi, ili jednom čoveku, zasluga za ovakav zakon. Predlagali smo mi i pre zakone, predlagali smo mi i pre mnoge amandmane koji nažalost, nisu usvojeni. Govoriti o tome zašto nešto nije usvojeno jer je neko bio poslanik i u prošlom sazivu, mislim da nije korektno, jer ovde ima poslanika koji su poslanici po 15, 20 godina, pa komotno može i da se postavi pitanje, zašto pojedini zakoni nisu usvojeni i tada.

Smatram da nema mesta ni prostora govoriti kada su ovakve teme u pitanju, ko je predlagač, zašto je neko predložio, a zašto neko nije, ili usvojio, najvažnija je stvar da ove kategorije našeg društva budu zbrinute kao što su u ovom slučaju deca.

Meni je žao što nikada niste usvojili amandman kada sam predlagala da se jedna ovakva donacija da i deci čije su majke ubijene u porodičnom nasilju. Znači, deca čije su majke žrtve femicida, i ta deca takođe zaslužuju da imaju neku nadoknadu od ovog društva. Takođe, mi je žao što nikada niste usvojili moj predlog kroz amandmane da napravimo jednu kuću, odnosno hitno zbrinjavanje žrtava nasilja u porodici.

Ja sam to videla, i ova država me poslala da vidim kako to funkcioniše u drugim zemljama, i zaista sam to želela, kao pripadnik MUP da vratim svojoj državi te posete u inostranstvu, da to ne budu turističke posete, nego posete koje će doneti doprinos i neku blagodet našem društvu. Niste imali saglasnost i niste imali razumevanje, a znam koliko je to važno i znam koliko je to potrebno.

Juče smo čuli da imamo 67 sigurnih kuća. Da, imamo ih, ali nažalost, samo na papiru. Od 67 sigurnih kuća samo su šest do sedam u funkciji i to delimično. Od toga spomenula bih najpre sigurnu kuću koja je među prvima formirana u Somboru. Te 2002. godine, kada smo dobili nasilje u porodici kao krivično delo, Sombor je bio pionir u radu svih institucija i funkcionisanju svih institucija. Mi smo odlazili tamo po taj model da vidimo kako da ga implementiramo. Nažalost, došli smo do toga i to je ono što kod nas najviše boli ove Srbe, i što najviše Srbiji smeta i koči razvoj, a to je, uvek se oslanjamo na pojedince.

Imamo zakone, imamo predloge, imamo institucije, ali nažalost, samo tada kada imamo dobre pojedince koji prepoznaju u čemu je problem i koji prepoznaju u kom smeru treba delovati, to zaživi. Onog momenta kada taj pojedinac ode na neko drugo mesto, od svega toga nema ništa.

Tako da bih zamolila ministarku za rad, socijalna pitanja u čijoj nadležnosti se nalaze ove sigurne kuće, da zaista obiđe te sigurne kuće da se izdvoje sredstva i da se te sigurne kuće ponovo vrate u funkciju, ali na način na koji treba, ne samo da se žene ili dete smesti, ne, nego da se sa njima tamo radi, da im se pruži psihološka pomoć, da im se pruži ekonomska podrška, da se te žene prekvalifikuju, ili obuče za neki rad, kako bi mogle da nastave svoje živote normalno.

Drugo, ne mogu zaista da pređem preko događaja koji se desio, a to je isticanje jednog sramnog znaka kao što je kukasti krst. Mi znamo koliko je ta nacističko fašistička organizacija uništila ljudi, naroda i nacija. Pa, bih vas zato samo podsetila da Zakon o zabrani manifestacija neonacističkih ili fašističkih organizacija i udruženja i zabrane upotreba neonacističkih i fašističkih simbola i simbola, u članu 1, 2. i 3. reguliše da je zabranjeno isticanje takvih simbola i uopšte koji se odnose na neonacističke ili fašističke organizacije i udruženja, zabranjuje se isticanje takvih simbola, opet kažem neonacističkih i fašističkih organizacija. Što je najvažnije u članu 3. kaže – zabranjuje se proizvodnja, umnožavanje, skladištenje, veličanje ili na bilo koji drugi način širenje propagandnog materijala, simbola ili obeležja kojima se propagiraju ili opravdavaju neonacistički i fašističke ideje i organizacije.

Evo, ga zakon, prema tome, ko će da odgovara za ono što je urađeno i ono što se zaista desilo i u Beogradu i u Nišu, da mi ovde u sred Beograda i Niša imamo kukasti krst, a evo ga zakon koji to reguliše. Neko mora da snosi odgovornost za to što se desilo.

Ono što bih volela dalje da vam prezentuje, to su muke građana koji se nalaze u bloku 4. Evo, pogledajte slike, šta ste dozvolili. To jest ljudi u gradu Beogradu šta su dozvolili da se gradi. Ljudima koji žive u zgradi koja se gradi potpuno su zatvoreni prilazi terasama, ja sam tamo bila. Ne moguće je da vi stojite na terasi i da vi gledate, gledate u beton, gledate u stepenište, gledate u ljude. A pogledajte ovo nisu ljudi iz Srbije, ovo su ljudi koji su došli da rade iz ko zna kojih zemalja. Oni čak ne koriste ni osnove Zakona o zaštiti na radu. Oni nemaju ništa zaštićeno. Pa, nije ni čudo što nam malo, malo neko padne sa neke terase koja se gradi ili zgrade i šta se dešava? Niko ne snosi ni za to odgovornost. Kako mogu ovi ljudi da budu pored svega što ste učinili ovim ljudima u bloku 4. još da budu ovako neobezbeđeni i da prave jedan ovakav objekat.

Pogledajte koliko je to blizu. Da li možete da zamislite sebe da živite u zgradi i da gledate komšije koji vam se šetaju ispred vas, znači, zagrađena vam je terasa, zagrađen vam je prozor, a konkretno stan koji je u ovoj situaciji najugroženiji u tom stanu se nalazi porodica sa dvoje dece i ti ljudi zaista govore da njihova deca nisu bezbedna i da su čak morali da stave šipke kako im ne bi ti radnici ulazili, jer kada su se pobunili taj glavni preduzimač je preskočio terasu i ušao bez problema u kuću da se raspravlja sa takvim ljudima.

Ja vas zaista molim, okej, pravimo zgrade i radimo zgrade, ali mi ne možemo ugrožavati živote drugih ljudi. Konkretno, u ovom slučaju, u Bloku 4 stanari nemaju pristup objektu sa javne parcele i nemaju zemljište za redovnu upotrebu objekta. Zatim, parcela ne zadovoljava uslov da bude građevinska jer nema pravilan oblik. Predmetna parcela svojim oblikom ne zadovoljava uslov da bude građevinska, ima oblik šupljeg trapeza a pravilnik ne prepoznaje takve parcele.

Ovde se sve gradi i na zelenoj površini, te vas ja molim da u ime stanara Bloka 4 stambene zgrade prekinete gradnju ovog objekta i završite jednostavno sa maltretiranjem ovih ljudi.

Imam još par pitanja.

Ovo je bilo za vreme junskih izbora u mojoj zgradi. Umesto kluba penzionera, napravljen je bokserski klub. Tu su se pronašli vaši kol centri, listići, spiskovi za glasanje. Ovaj bokserski klub i danas dani nije bokserski klub, tako da vas molim da mi odgovorite za šta služi objekat u Lipama, kada nije bokserski klub a bio je kol centar? Hvala.

PREDSEDNIK: Hvala vam.

Reč ima narodni poslanik Aleksandar Pavić. Izvolite.

ALEKSANDAR PAVIĆ: Poštovani narodni poslanici, na dnevnom redu je, između ostalog, i Zakon o zaduživanju kod francuskih banaka u vrednosti od 1,9 milijardi evra, za kompletiranje kupovine, avansne kupovine "Rafala", što je inače nešto što je protiv uobičajenog načina kupovine, gde se sve plaća avansno pre nego što je išta isporučeno od borbenih aviona.

Ja ću ovde da, pošto sam član i Odbora za odbranu i bezbednost, međutim, ni ja, ni još neke kolege nismo uspevali na Odboru da dobijemo neke najosnovnije odgovore na pitanja vezana za "Rafale", da iskoristim priliku da javnost bar čuje ono što smo mi hteli da dobijemo kao informaciju a nismo dobili. Pogotovo je paradoksalno što mi, evo, kupujemo od jedne NATO države borbene avione, i to ne bilo koje NATO države, od NATO države koja se otvoreno meša u izbore u susednim zemljama, u Rumuniji, a mi postajemo sve zavisniji od Francuske. Dok se Afrika oslobađa kolonijalnog ropstva francuskog, mi sve više padamo u ropstvo koje je vrlo slično afričkom i sad ispada da mi još treba da se ugledamo na afričke narode. Pa i treba, u tom pogledu. Uopšte, današnja Francuska mnogo više podseća na Višijevsku Francusku nego na onu Francusku De Gola, pogotovo danas kada je predsednik u Odesi, iako je dobio prilično diplomatsko upozorenje iz Moskve da ko hoće da sarađuje sa Rusijom treba da razmisli da li je na strani istine ili na strani neonacizma. To je sve u sklopu ovoga što kažem kakva je Francuska danas, koja aktivno učestvuje u ratu. Sad će da gradi i vojne fabrike u Ukrajini i mi se oslanjamo na njih za jedan tako važan borbeni sistem kao što su "Rafali".

Sad ću da postavim ta pitanja na koja nismo dobijali odgovor mesecima na Odboru za odbranu i bezbednost.

Jedan, na osnovu čega je doneta odluka o kupovini višenamenskih borbenih aviona tipa "Rafal"? Osnovno pitanje, još uvek čekamo odgovore.

Da li je ikad urađena studija o tehničkom opremanju RV i PVO novim borbenim avionima i da li je u njoj naveden "Rafal"?

Tri, da li je rađena studija nabavke i opremanja i ako jeste, koji tipovi aviona su uzimani u obzir?

Četiri, da li su i koliko opitnih pilota letelo borbenim avionima tipa "Rafal" i koji je uporedno avion prikazan i uziman u obzir za alternativu?

Pet, da li je, ako su piloti leteli "Rafalom", napisana analiza uporednih karakteristika, prednosti i mana alternativnih aviona?

Šest, ako nije, zašto nije? Ili je to stvar isključivo političkog dogovora, bez pitanja struke?

Sedam, zašto ranije nije izvršena nabavka novih borbenih aviona iz Rusije ili Kine? Uopšte, da li je bio u opticaju kineski avion "J-10-S" koji se izvanredno pokazao u nedavnom indijsko-pakistanskom ratu, koji je jeftiniji, a ispada da je delotvorniji od "Rafala"?

Osam, da li je i kada uopšte uziman u obzir ruski ili kineski avion i koji tip?

Devet, koliki su ukupni troškovi za avion "Rafal" bez naoružanja?

Deset, koliki troškovi otpadaju na naoružanje "Rafala"?

Jedanaest, koliko će koštati prilagođavanje aerodromske infrastrukture za prijem i smeštaj aviona "Rafal", kao i poletno-sletna staza?

Dvanaest, osim aerodroma Batajnica, da li će se vršiti prilagođavanje aerodromske infrastrukture na vojnim aerodromima Niš i Lađevci?

Trinaest, koliki su ukupni troškovi obuke pilota, koliko će trajati smeštajni kapaciteti i ko to plaća, Srbija ili kompanija "Daso"?

Četrnaest, obuku zemaljskog osoblja vrši kompanija "Daso". Koliko traje i koliko košta po osobi?

Petnaest, kako će država sprečiti odlazak mehaničara i električara, s obzirom da osim vojnih dobijaju i civilne sertifikate?

Šesnaest, da li je rešeno tehničko održavanje, remont jedan, dva, tri i da li će se nešto vršiti u Srbiji ili sve u Francuskoj?

Sedamnaest, kolika je cena remonta dva motora, radara i elektronike?

Osamnaest, kako je rešeno pitanje rezervnih delova za avione "Rafal"?

Devetnaest, da li je konačno poznato šta od raketa "vazduh-vazduh" i "vazduh-zemlja" dobijamo?

Dvadeset, spominje se i navodna integracija domaćeg naoružanja za borbenu avijaciju, da li je to medijska spekulacija ili istina? Ako jeste, zašto onda nije jeftinija nabavka "Rafala" nego skuplja?

Dvadeset jedan, da li će i koliko integracija softvera biti dostupna nama ili će samo biti dostupna pod ograničenim uslovima? Evo sad Indija već pravi problem oko toga zato što hoće da ima ključ za taj softver koji oni upotrebljavaju na "Rafalima", upravo zbog načina na koji su se pokazali u ovom nedavnom sukobu.

Dvadeset dva, kolika je cena sata leta borbenim avionom "Rafal"?

Dvadeset tri, za koliko godina ćemo znati ekonomsku opravdanost kupovine aviona tipa "Rafal"?

Dvadeset četiri, šta planiramo sa postojećim MiG-29 u periodu posle 2030. i 2033. godine?

Dvadeset pet, da li smo nabavili polovne MiG-29 iz Mađarske za rezervne delove i da li planiramo da ih osposobimo za let, da ostanu operativni bar do 2035. godine, ili će se koristiti za postojeće MiG-ove?

Dvadeset šest, da li imamo dovoljno pilota za let na avionima tipa "Rafal"?

Dvadeset sedam, da li s obzirom na ovu kupovinu planiramo nabavku novih školsko-borbenih aviona?

Dvadeset osam, kakva je uloga Makrona, s obzirom da je Vlada Srbije vodila razgovor sa kompanijom "Daso" u ambasadi Srbije u Parizu?

Kakva je uloga bila ambasadorke koja se sastajala sa direktorom kompanije "Daso"?

Dvadeset devet, da li se stručno analiziraju nedavna iskustva Indijsko Pakistanskog rata i pogotovo činjenica da su jeftiniji kineski avioni po dostupnim izveštajima, pokazali su superiornost u odnosu na "Rafale".

Ministar odbrane nas obaveštava da je nemoguće doći do takvih podataka, osim iz sredstava javnog informisanja i to je meni direktno govorio na nedavno zatvorenoj sednici i to nije nikakva tajna, to postavljam javno to pitanje na koje nema odgovora, i čemu onda nama obaveštajne službe ako sve moramo da čitamo iz medija, pogotovo o jednom tako važnom pitanju, kada je reč kao što je nabavka borbenih aviona?

Trideset, da li se prate letovi Hrvatskih "Rafala" uz granicu sa Srbijom?

Trideset i jedan, da li imamo informaciju o Hrvatskom opremanju raketama "Vazduh-vazduh", velikog dometa i krstarećim raketama?

Trideset i dva, da li je bilo reči o vazdušnom patroliranju na prostoru nekadašnje SFRJ, pošto samo Hrvatska i Srbija imaju borbenu avijaciju, svih eks ju republika, i da li su nabavljeni "Rafali"da bismo zajedno sa Hrvatima za račun NATO, patrolirali nad tim prostorom i to je nešto što se stalno provlači, kao nešto što je vrlo pod velikim oblakom sumnje, da li se ustvari mi spremamo za jednu tihu integraciju NATO bez članstva i da mi ustvari u nekoj budućnosti zajedno sa Hrvatima obavljamo patroliranje nad nebom bivše Jugoslavije, za račun NATO, pošto imamo iste avione?

Kao poslednja vest je da je Azerbejdžan upravo sada prijateljska zemlja posle indijsko-pakistanskog sukoba rešila da nabavi dodatnih 40 kinesko-pakistanskih lovačkih aviona kineske proizvodnje JF-17C Blok 3 za oko 4,2 milijarde dolara ili 100 miliona dolara po letilici.

Pošto smo mi mnogo bogatiji od Azerbejdžana izgleda, mi možemo da plaćamo više nego duplo po letilici, a imamo, to jest imali smo do nedavno odlične vojne odnose sa Kinezima i sve mi to dovodimo u pitanje.

Ja bih mogao da se kladim, dok mi budemo dobijali možda taj prvi „Rafal“, da će situacija u svetu biti potpuno drugačija, da će Francuska biti definitivno na stani poraženih zemalja u ovom ratu, a mi ćemo biti vezani za tu Francusku i već ćemo potrošiti unapred 2,8 milijarde dolara za ovaj borbeni avion.

PREDSEDNIK: Hvala vam.

Samo privodite kraju. Prošlo je vreme.

ALEKSANDAR PAVIĆ: Nama je ostalo još šest minuta od poslaničke grupe.

PREDSEDNIK: Ne može to sada.

ALEKSANDAR PAVIĆ: Ne može da se koristi?

PREDSEDNIK: Ne.

ALEKSANDAR PAVIĆ: Dobro.

Da li sam iskoristio onda svo vreme?

(Predsednik: Da.)

Hvala.

PREDSEDNIK: Hvala vama.

Reč ima narodni poslanik Aleksandar Jovanović.

Izvolite.

ALEKSANDAR JOVANOVIĆ: Dobar dan svima.

Zakon o Alimentacionom fondu, gospođo Brnabić.

Jučerašnji dan moja koleginica Danijela Nestorović je stavila neke primedbe na taj zakon oko koga smo vi saglasni. Ne postoji niko ko je normalan ko nije za to da žene, uglavnom su žene ostale bez alimentacije zbog neodgovornih muževa, dobiju tu alimentaciju.

Problem je u izvršnoj ispravi takozvanoj.

Da li me slušate, gospođo Brnabić? Vama se obraćam, predsednice Skupštine.

Dakle, juče ste ovde, nakon izlaganja Danijele Nestorović, odmah iskoristili priliku da kažete svima ovde da ona nije čitala zakon, a ona je rekla samo jednu stvar, a to je činjenica, da bi došli do izvršne isprave, da bi te mučene žene dobile taj novac, neophodno je da to bude rezultat nekakve sudske presude. Dakle, da se povede sudski postupak da bi sud presudio u korist tih žena, a pošto ste pokrenuli jedan dobar zakon, i sasvim je nebitno da li ga je pre tri godine pokrenula opozicija ili vi, hajde da konačno te žene dobiju ono što zaslužuju i onako su sluđene i nije im lako, ali vi ste iskoristili odmah priliku, gospođo Brnabić, da Danijelu Nestorović optužite da ona nije pročitala zakon.

Hajde stanite vi kao država, pošto ste moćni, kao stranka i budite pravni zastupnik tih žena i povedite postupak, umesto njih, da bi na kraju sud presudio i da bi se na kraju desilo to što treba da se desi, da one dobiju to što zaslužuju, da im bude lakše u životu.

Da, mi jesmo za taj zakon, ali ovo šta vi radite, vi odmah iskoristite priliku da nekoga nalepite, pritom ona nije bila tu, da nije pročitala zakon. U tome je problem, gospođo Brnabić - kako se mi odnosimo jedni prema drugima, a kako se mi odnosimo jedni prema drugima, tako se i građani odnose jedni prema drugima. Hajde da prekinemo više sa tim.

Ima i drugi zakon koji je ovde na dnevnom redu, a to je Zakon o zaštiti vazduha i super je što je Sara Pavkov ovde, nova ministarka. Mi se znamo od ranije, i sa Odbora i tako dalje.

Kada pričamo već o Odboru za zaštitu životne sredine, evo tu je predsednik Odbora Milimir. Kada smo poslednji put, Milimire, imali Odbor mi? U oktobru mesecu prošle godine je poslednji Odbor održan, ne računajući ovaj poslednji, pred donošenje ovog zakona, usvajanje ovog zakona.

Srbija, bre, gori, deponije gore, ljudi se masovno truju, pune onkologije, a ti se, Milimire, češljaš.

Milimire, Odbor za ekologiju ne sme da stane. To važi i za tebe, Saro.

Ako hoćete stvarno nešto da menjate u ovoj zemlji, Srbija je tempirana ekološka bomba, na teren Saro. To isto važi i za tebe, Milimire.

Ja sam bio predsednik tog Odbora.

Evo, vidite, gospođo Brnabić. Vama je to smešno. Pa smo bili u Majdanpeku, pa smo bili u Rakiti. Saro, Rakitska reka je još uvek u cevima po kom to zakonu? Ti si odgovorna sada za to. Nemoj da bude kao i sa tvojom prethodnicom, da ne radi ništa. Tu je problem. Ta žena je bila tu da ne radi svoj posao, a ne da radi, isto kao ovaj „mileram“. Stavili ga da bude na mesto predsednika Odbora, a on osam meseci ne zakazuje Odbor. Za to vreme gore deponije, nestaju šume, narod se truje. Baš tebe briga, bre, Milimire, šta se dešava. Ti se ne baviš svojim poslom.

Bavite se svojim poslom. Radiš jedan odgovoran posao.

Ljudi, ekologija je tema koja će da izvede ponovo ljude na ulicu i vi to vrlo dobro znate, besne ljude na ulicu. Zašto? Zato što se domunđavate sa „Rio Tintom“.

Gledam ovu Evropsku komisiju. Vi ste od Srbije napravili ćacilend, a oni od ove zemlje hoće da naprave „ćapilend“ zajedno sa vama. Ćapate, bre, šta stignete i baš vas briga za narod.

Ja vam kažem, ljudi u Gornjim Nedeljicama su na ivici nerava. Cela Srbija će ponovo da vam se digne, isto kao što se digla zbog nepravde. Ne možete vi da se dogovarate sa bilo kim, da ovde uništavate sve živo.

Evo, Slavica Radovanović malopre pokaza sliku. Po kom to zakonu, bre, neko može da dođe i da zazida žive ljude?

Hajde da vidim vas, gospođo Brnabić, da neko krene vama na Dedinju u Jovankinoj vili ili u vašem privatnom stanu da vam na dva metara od vaše kuće digne osam spratova, da ne vidite više nebo? Da li je to normalno? Po kom to zakonu?

Što se tiče EU i Evropske komisije, ona se pokazala kakav odnos ima prema Srbiji kada govorimo o poštovanju ljudskih prava, poglavljima itd. To što radi EU, to može da radi ovde, a i zbog vas jer ste se dogovorili da sprovedete to poglavlje koje treba jedino da se ispuni, a to je dajte, brate, litijum i sve vam je dozvoljeno. O tome se radi.

Dakle, ja mogu sada ovde svašta da vam kažem. Meni je muka više da se svađam sa vama.

(Marijan Rističević: Kopaćemo.)

Šta ćete da kopate? E, pa kada hoćete da kopate, šta čekate? Krenite odmah.

Evropska komisija je stavila projekat Jadar u svoje prioritete, a mi imamo jedan samo prioritet na toj listi prioriteta, a to je kada se pojavi mehanizacija „Rio Tinta“ gore u Gornjim Nedeljicama da ih dočekamo lepo, da im više nikad ne padne na pamet gore da se pojavljuje.

Prodali ste, bre, sve živo. Sve ste živo prodali. Najzapadnija kineska provincija je Bor i Majdanpek. Kinezi su zaboli 40 kineskih zastava.

Gore kada ste ljude tukli po Starici jasno ste stavili do znanja čija je to zemlja. To što se desilo Majdanpeku i Boru, to sada čeka ceo prostor Zaječara, patriote.

Patriote, bre, zemlju ste prodali.

Tražili smo prijem kod generala Mojsilovića. Pazi, general koji ćuti. Ruši mu se Generalštab, ruši mu se mesto gde je nastala srpska vojska, a on ćuti. General Mojsilović, Bata Gašić, doživotni ministar odbrane.

Prodali ste, bre, Generalštab. Poništili ste državu. Pazite šta ste vi uradili. Vi ste poništili instituciju koja se zove Zavod za zaštitu spomenika. Po kom ste to zakonu doneli odluku da se ukine status kulturno zaštićenog dobra na prostoru Generalštaba? Po kom to zakonu?

Kukate da vam neko drugi ruši državu, farbate svoje biračko telo obojenom revolucijom, a prodajte svetinje, prodajete istoriju i onda vam je neko drugi kriv? Pa, kakva ste vi to država kada vam studenti buše bezbednosne sisteme, kada vam ne radi sudstvo, kad vam ne radi školstvo? Kakva ste vi to država?

(Radoslav Milojičić: Ne studenti.)

Nego ko? Strani faktor, jel?

Pa, ajde, recite ko je taj strani faktor?

Što se medija tiče, gospođo Brnabić, a i to je na dnevnom redu. Ja sam u oktobru mesecu prošle godine na pisarnici predao jedan zahtev upućen vama, a on glasi da mi se skine imunitet. Znate zašto? Zato što je onaj vaš glasnogovornik „Informer“, Vučko, između ostalog, prvo rekao da hoću da silujem decu, odmah nakon tragedije u „Ribnikaru“, to je prvo rekao, a onda je rekao da hoću da uletim u „Informer“ i da pobijem sve novinare u „Informeru“, a tome ste se pridružili i vi, gospođo Brnabić. Tome ste se vi pridružili.

Pošto sam ja terorista, silovatelj dece, fašista, neprijatelj svoje zemlje, skinite mi imunitet, ako se desi da bilo šta uradim što je protiv. Ne želim da se pozivam na imunitet. Ne treba mi vaš imunitet. Ja sam običan građanin, a vi nastavite samo da radite to što radite, odnosite se prema ljudima tako kako se odnosite, gazite sve živo, gazite ljude, gazite prirodu, gazite institucije, imaćete pobunu. Ja ne želim da se ovde desi bilo kakvo zlo, ali kako ste krenuli bićete zgaženi vi, a ne država koju ste zgazili, jer se odnosite prema ljudima kao prema krpama. To je osnovni problem, gospođo Brnabić. Eto toliko i hvala što ste me saslušali.

PREDSEDAVAJUĆA(Nevena Đurić Nikitović): Zahvaljujem.

Reč ima narodni poslanik Milimir Vujadinović, replika, pa potom Ana Brnabić.

MILIMIR VUJADINOVIĆ: Hvala, predsedavajuća.

Dosta je rečit naš šef poslaničke grupe. Milenko Jovanov je pre neki dan rekao kada bi im dali jednu nacrtanu kravu i nju bi izgubili, a zamislite da vam daju državu. Nismo im dali jednu nacrtanu kravu, a prošli mandat smo im dali Odbor za zaštitu životne sredine, da ga vode, i videli ste u šta su ga pretvorili. Zamislite samo situaciju kada bi državu i njene institucije vodili onako kako su vodili Odbor za zaštitu životne sredine. Prema tome, zato i jeste bivši predsednik.

Nikada nećemo dozvoliti da bilo koji odbor, pa ni Odbor za zaštitu životne sredine bude pretvoren u šator za cirkuske predstave, kao što je to nažalost bio slučaj u prethodnom mandatu, a radi građana Republike Srbije samo dve stvari ću vam predočiti.

Kada su odlazili u tu čuvenu Rakitu, to je opština Babušnica, u zonačkom kraju, to je potez od nekoliko sela gde živi nacionalna manjina, pošao ih je ceo autobus odavde opozicionih poslanika i članova Odbora za zaštitu životne sredine sa namerom da tamo upadnu na privatni posed i Bog zna razbiju mini hidroelektranu. Kada je taj autobus stigao u Babušnicu, bilo je očekivati i u svim normalnim nekim okolnostima da im se bar neko pridruži. Nijedan građanin Babušnice u toj Rakiti im se nije pridružio nijedan, nijedan jedini građanin. Toliko o radu na terenu. To je samo jedan od događaja cirkuskih predstava koje su izvodili dok su vodili Odbor. Da u cirkus pretvore državu i Narodnu skupštinu, to nećemo dozvoliti.

Inače, sednice Odbora se održavaju uvek kada je to vreme, kada god je koji zakon i zahvaljujem na ažurnosti, ministarka, ekološki bio u parlamentu, sednice Odbora su održavane. Održavani su još i sastanci sa tzv. „Zelenom stolicom“. Da bi vam bilo jasnije, to je skup Udruženja građana koji pomaže Odboru u njegovom radu. Na ta dva sastanka za koja su sami insistirali, jednom u oktobru mesecu su se pojavila dva poslanika opozicije, a sami su insistirali na njemu, a na drugom nijedan.

Ja ne znam šta drugo da vam kažem, poštovani građani i poštovane kolege poslanici, radi vas dva slikovita događaja, pa sami sudite. Ne sumnjam da će biti dobra presuda kao u Zaječaru. Hvala vam.

PREDSEDAVAJUĆA: Hvala.

Po replici reč ima Ana Brnabić.

Izvolite.

ANA BRNABIĆ: Ne idem po replici, nego kao ovlašćeni po zakonu.

Hvala vam što se mi sada objasnili da u vašoj poslaničkoj grupi ne postoji samo jedna osoba koja nije pročitala Predlog zakona o Alimentacionom fondu. Postoje najmanje dve. Pošto ni vi niste pročitali Predlog zakona o Alimentacionom fondu. Sad možda postoji i više, ali možda ste samo vas dvoje, ali smo neumitno utvrdili da vas dvoje niste pročitali zakon, odnosno Predlog zakona o Alimentacionom fondu, jer da jeste, valjda bi znali.

Dakle, nema, imate sudsku presudu da je neko razveden ili sudsku presudu da imate utvrđeno očinstvo, imate sudsku presudu da neko treba da plaća alimentaciju, i to je sve što treba. To je ta izvršna isprava, i to je sve što treba, i to je sve što treba, sa tim i neplaćenom alimentacijom javljate se Ministarstvu za brigu o porodici, ono aktivira Alimentacioni fond, nakon 15 dana imate isplatu.

Molim vas, kumim vas Bogom pročitajte Predlog zakona, nije komplikovan, nije kompleksan, nije čak preterano ni opširan. To je prva stvar.

Druga stvar, s obzirom na to da se sa te vaše visine tu obraćate svima kako svi treba da se bave svojim poslom, pa se bavite svojim poslom, i vi se bavite svojim poslom, i vi ljudi svi se bavite samo svojim poslom, kada ćete vi da počnete da se bavite svojim poslom? Imamo jedan dan zasedanje, jedan dan, ne 101, jedan, vi taj jedan ne možete da odsedite u Narodnoj skupštini. Taj jedan, sedam sati. Jel mnogo za ono što građani plaćaju, jel mnogo sedam sati da odsedite? Jedan dan, pa ja kada bih čekala da odgovorim na vaše primedbe, da čekam da ste vi u Skupštini ovde, pa ja nikada ne bih odgovorila, ja nikad ne bih odgovorila. Vi kažete šta hoćete da kažete i izađete, odete, ljudi, baš vas briga. Odgovaram građanima Republike Srbije zato što širite lažne vesti. Da hoću da odgovaram vama, nikad se ne bih javljala da vam odgovorim, pravo da vam kažem, zato što mi je to potpuno uzaludan posao, uzaludni poslom se trudim da se ne bavim.

Konačno, još jednom, poštovani građani, dakle, ništa od ovoga nije tačno. Imate sudsku presudu koju morate da imate kada se razvodite ili sudsku presudi da se utvrdi kod koga će biti dete, ko je staratelj. To je sudska presuda. Bez toga ne možete da naplatite alimentaciju, jel tako? Tako je, 99,99% stanovništva to zna. Imamo dva poslanika ovde koji to ne znaju, a od kojih je jedan pravnik. Zabrinjavajuće, ali je tako. Dakle, imate tu sudsku presudu. Ne plaća se alimentacija po toj sudskoj presudi, odmah obavestite Ministarstvo nadležno za brigu o porodici. Ono aktivira Alimentacioni fond, u roku od 15 dana isplaćuje se alimentacija iz Alimentacionog fonda. Hvala lepo. Ne morate sad više ni da čitate predlog zakona. Možete da idete kući, pošto ste već 45 minuta ovde u Narodnoj skupštini. Dosta, ako je od vas. Ćao.

PREDSEDAVAJUĆA: Nemate više prava na repliku, nema replike.

Reč ima Zdravko Ponoš.

Izvolite.

ZDRAVKO PONOŠ: Hvala, predsedavajuća.

Narodni poslanici, ovde ima nekoliko tema koje su ovih dana na dnevnom redu. Nešto je manji broj tačaka nego inače, a krenuću od onoga za šta mislim da je najvažnije, a to su ovi medijski zakona, tj. izmene i dopune medijskih zakona. Mi imamo zakone i oni se, naravno, ne poštuju i pitanje - zašto se ne poštuju i zašto se menjaju ako su takvi kakvi jesu ovoj vlasti išli na ruku i omogućavali da dobije dosadašnje izbore uz pomoć takvih zakona? Jasno je da ima dva razloga.

Jedno je što više ne radi, i to se pokazalo u Kosjeriću i u Zaječaru, taj mehanizam gde se koriste dva načina za izbornu krađu. Jedan bih nazvao tvrdim alatima, a to je manipulacija spiskovima tj. zapisnicima, a zatim ucene i pritisci. Drugo, nazovimo to meki mehanizmi, to je funkcionerska kampanja i medijska zloupotreba, odnosno sve ono što omogućava da se medijski blokira opozicija, da se ocrni i da se manipuliše dezinformacijama. Kad ste to znali da pakujete na odgovarajući način, imali ste pametnu izbornu krađu. Vi to ne možete i ono što vam je sad preostalo je bahata krađa, i to se videlo u ova dva grada i čak i uz tu bahatost, a manjak pameti, definitivno, to ne daje rezultat. To je jedan od razloga zbog čega vi ovo hoćete da menjate, kad bi se igrali, naravno. Nije to pravi razlog. Pravi razlog je u tome što znate da je to jedina način da deblokirate onih 47 miliona evra evropskih para.

Drugi razlog je što je već imidž toliko loš i ne može da se dokupi, ništa više, što je imalo da se proda prodalo se. Za dokupljivanje za evropski imidž ostalo je da se nešto uradi sa Klasterom 3 i zato treba da se poprave ovi zakoni. Tu stvari stoje jako loše kao što znate. Nije više Crna Gora samo ta koja pretrčala Srbiju.

Gospođo Brnabić, možete samo malo da radite svoj posao, molim vas? Možete. Hvala.

Sada imamo problem i sa Albanijom. Pretpostavljam da je svima vama, pa čak i ovoj vlasti jasno da je to jako, jako loše za imidž ove zemlje i za vas da nas u ovoj situaciji pretrči i Albanija. Pokazalo se da to što je Edi Rama u svakoj prilici kada je Vučića ugošćavao bio uljudan i trezan, za razliku od domaćina, jedan obrazac ponašanja koji on primenjuje u svakoj prilici za dobrobit svoje zemlje i zato je Albanija u ovom momentu u mnogo boljoj poziciji.

Mi pokušavamo, izgleda da sustignemo stvar sa tim trećim Klasterom i zato se vama gospođo Brnabić žuri, jer ste jedan od zaduženih za to, da se to obavi što pre da bi stigli u julu, da bi uspeli da uskočimo u taj voz zajedno sa Albanijom i Crnom Gorom. Ako propustimo taj voz, čekaćemo onaj sa Moldavijom, a do tada ko živ, ko mrtav i ko zna šta će biti. Jasno je da se o tome u stvari radi.

To što ćemo mi imati bolje medijske zakone, mi iz opozicije znamo da to ništa ne mora da znači. Vi ovaj zakon možete da usvojite i bez nas i možete da nastavite krađu izbora i dalje i bez nas.

Ono što mi moramo da radimo, moramo da vas sprečimo. Ako mislite da i ove nove zakone koristite na način na koji je to predsednik države uradio pre neko veće na RTS-u a, izgleda da će to biti taj obrazac ponašanja, znači sasvim neprimeren, onda je to ono sa čime ćemo se mi dalje sretati. Ja mislim da to znaju i ljudi u Briselu, kojima vi pokušavate da ćete ovo da zbrzate do jula i da vam se otvori taj Klaster. Svima ste to obećali.

Ovo što je urađeno na RTS-u pokazuje da to neće da funkcioniše. Kao što znate ja u ovakav RTS više ne verujem. Ja mislim da to ne može da se popravi, da to mora nanovo da se pravi. Mi smo evo godinu i nešto opozicija u Skupštini. Nijednom nismo bili na RTS-u. Ja nisam bio, kolege iz naše poslaničke grupe i ne samo oni, nisu bili na RTS-u u toj funkciji narodnih poslanika. To je nepopravljivo.

Ne može neki žuti Bujke, kako ga vi zovete, ni braon Neša Stefanović da se promeni. To je nepopravljivo. To više nije za lustraciju. To je za nešto drugo. Ali, ja se i dalje nadam da tamo ima neko od integriteta da sledeći put kada mu dođe Vučić i onako se ponaša da ga uhvati za uši i izbaci napolje, jer je ono neprihvatljivo u bilo kojoj domaćinskoj kući, bilo od koga ko je tu gost, pa makar bio predsednik države.

Druga tema o kojoj se ovde radi, to je ova kupovina „Rafala“ o čemu je već bilo reči. Nemam nikakvu dilemu oko toga da je došlo vreme, ako se nije i zakasnilo sa zanavljanjem borbene avijacije Vojske Srbije. To svakako treba.

Međutim, ovo kako se radi, to je ono kako ne treba. Ovo nije posao koji je sklopljen da bi popravio borbenu moć Vojske ove zemlje, nego da bi popravio imidž njenog predsednika. Da se vodilo računa o ovoj drugoj stvari, verovatno se ne bi kupovalo po ovim parama. Da se kupio „F-16“, onda bi taj posao bio rađen između ljudi od struke. Onda bi ljudi od struke sa ove strane učestvovali u tom poslu, a ne bi isključivo ministar Mali i Baća iz Ministarstva odbrane, pa onda na kraju dobijemo ono što dobijemo. A, šta smo u stvari dobili? Dobili smo zajam koji će biti sa kamatama, otići će na preko 2,3 milijarde evra.

Srbija ima milion i 897 hiljada ljudi u radnom odnosu, što znači zaduživanje svakog zaposlenog za još hiljadu evra, kada prevedemo na ovaj jezik koji običan čovek razume. To to znači. Da ne bude manipulacije. Naravno da nam treba borbena avijacija. Treba li nam za ove pare? Mi ne znamo koliko će to na kraju koštati, zato što vi kupujete platformu. Gde su hangari? Gde je obuka? Gde je borbena tehnika na tome? To nije ugovoreno. Ne zna se šta će da se kupi i ako dobijemo te „Meteore“ koliko će to da košta? To će doći na četiri milijarde.

Da ne dođemo u situaciju da sa ovakvom situacijom, sa ovakvim pristupom, koji je političko trgovački, da nam to na kraju i stigne i da nemamo rakete i da nemamo obične pilote, da nam se ne desi da na tim avionima, na „Rafalima“ lete penzionisani francuski piloti. Nemojte to da radite na taj način.

Sledeća stvar, na kraju oko tih „Rafala“ rekao je kolega da ima još nekih stvari koje se tiču načina upotrebe i iskustava koja su se desila tokom ovog sukoba Indije i Pakistana. Mi smo na Odboru za odbranu i unutrašnje poslove pitali ministra. Ministar nam je rekao da on o tome ne zna ništa. Da se u Vojsci niko sa tim ne bavi i da to ako nas interesuje čitamo. On je čovek potpuno nekvalifikovan za taj posao. To što je taj Odbor zatvoren za javnost to ne znači da tamo ministar odbrane sme da lupa gluposti. On potpuno lupa gluposti. Bio je potpuno nekvalifikovan, a sa njim nije bio niko ko je u stanju da odgovori na takva pitanja.

Ovde imate još dve teme, rekao bih. Jedna se tiče potvrđivanja Sporazuma o ukidanju viza za diplomatske i službene pasoše. Obratili ste pažnju, pretpostavljam, bar kolege iz opozicije, spisak zemalja sa kojima ste napravili taj aranžman – Sao Tome i Prinsipe, Togo, Maldivi, Burundi, Gvineja, Bisao, Uzbekistan, Gana, Nepal, Kongo, to je ona lokacija gde je onaj pametni ambasador koji javlja o stanju u zemlji, ilustrujući to u jednoj rečenici, da nema više običnog jogurta nego samo voćni jogurt na rafovima, zatim Tadžikistan, Kraljevina Esvatini, svaki put Kraljevina Esvatini, to ne može da se obiđe. Pretpostavljam da ovo nisu destinacije na koje nameravate vi iz vlasti da putujete turistički. Znam da imate istančaniji ukus. Meni ovo liči na onaj spisak zemalja koje su podržale našu kandidaturu za EKSPO i koje su verovatno najavile učešće na tome.

Ako je ovo sva investicija, to je u redu, ali ovo svakako nisu diplomatski, a ni ekonomski prioriteti Srbije, bar ne bi trebali da budu. Ja ne očekujem nekakvu spektakularnu ekonomsku razmenu sa ovim zemljama, ali ni da će nam rešiti naše geopolitičke prioritete.

Imate ove redovne, u stvari vrlo neredovne izveštaje povereništava za 2023. i 2024. Ne znam da li je to do sada bila praksa. Prvi put sam narodni poslanik. Ali, zar je takva stvar po prirodi da ne može dve godine da stigne na dnevni red i ovako neće izazvati neku veliku diskusiju? Neko nije radio svoj posao očigledno. Hvala.

PREDSEDNIK: Hvala vam.

Iskoristila bih takođe ovu priliku da zahvalim čitavoj opoziciji koja je podržala kandidaturu Beograda i Srbije za EKSPO 2027. Mi svakako ne bi mogli da dobijemo EKSPO. Tako da, hvala vam na tome, ali ne znam zašto sada to kritikujete kada ste tada podržali.

Reč ima Aleksandar Mirković.

ALEKSANDAR MIRKOVIĆ: Hvala.

Poštovana predsednice, vrlo kratko, žao mi je što juče niste bili prisutni na sednici. Čujem danas da ste bili u Briselu i verujte mi da mene i moje kolege niste fascinirali. Izvinjavam se, neki će sutra, neki su juče bili, ali manje je važno. Suština je da nikoga niste fascinirali time. Svi mi već dobro znamo da jedino gde pričate o Srbiji i to negativno jeste pred stranim delegacijama i to nije ništa novo.

Poštovani građani Srbije, i danas imate priliku da vidite da u redovima opozicije nema slaganja oko toga da li se u Kosjeriću i Zaječaru desila pobeda ili poraz, pa tako i u ovoj poslaničkog grupi.

Dakle, malopre je prethodni govornik rekao da i pored izborne krađe, kako on kaže, smo pobedili. Samo da vas obavestim da je juče vaš saborac rekao da ste vi pobedili. Sad, samo se dogovorite između sebe ko je pobednik. Građani znaju, rezultati to pokazuju, ali samo se vi dogovorite.

Što se tiče toga da li smo vas mi ocrnili ili neki mediji, najviše su vas ocrnili ti studenti kojima se uporno dodvoravate. Citiram njih i njihove plenume – sa opozicijom nećemo nigde i nikada više, jer su se toliko isprljali da mogu samo štetu da nam donesu.

Tako da, molim vas, ako već hoćete do istine, kažite nam ovde svima kada i na kom plenumu su to studenti odlučili da ih baš vi predstavljate.

Što se tiče izvlačenja ušiju, kako li ste rekli već, mislim da je to neprimereno, mislim da vam to ne stoji, ali ajde da vam to uzmem negde kao olakšavajuću okolnost jer ste jako besni, jer nakon sledećih izbora sigurno nećete sedeti ovde, ali da vam kažem još jednu stvar – lična percepcija i to što je možda vama Vuk Jeremić izvlačio uši jer nije bio zadovoljan kako ste mu nosili torbu, to nemojte da prenosite na druge. Hvala vam.

PREDSEDNIK: Idemo dalje.

Narodni poslanik Ahmedin Škrijelj ima reč.

AHMEDIN ŠKRIJELj: Poštovana predsedavajuća, koleginice i kolege narodni poslanici, zakonska rešenja koja su predmet rasprave u Narodnoj skupštini, a kad to kažem prevashodno mislim na zakone iz oblasti informisanja, još jedna su propuštena šansa da se Bošnjacima i drugim nesrpskim narodima koji žive van teritorije Vojvodine omogući korišćenje Ustavom garantovanih prava, odnosno prava na informisanje na svom maternjem jeziku.

Dakle, SDA Sandžaka nije zadovoljna politikom, merama, naročito zakonima kojima se uređuju status, položaj i ostvarivanje prava manje brojnih naroda u Republici Srbiji, koje sprovodi i predlaže aktuelna vlast. Ova vlast ne dopušta Bošnjacima da ostvaruju prava koja im garantuju domaće i međunarodno pravo.

Predlogom zakona o javnim medijskim servisima ponovo nema redakcije na jezicima nacionalnih manjina, što je, podsećam vas, obaveza utvrđena pravnim sistemom Republike Srbije. Režimski mediji konstantno i nekažnjeno negiraju identitet bošnjačkog naroda, bošnjačke nacionalne simbole, koji su, podsećam, priznati od državnih organa i konstantno u javnosti plasiraju mržnju, neosnovano etiketirajući bošnjački narod i njegove legitimne predstavnike kao neprijatelje Srbije i srpskog naroda i pretnju za sigurnost Republike Srbije.

SDA Sandžaka, kao parlamentarna opoziciona bošnjačka politička stranka, gotovo na dnevnom nivou je meta napada i stigmatizacije od strane režimskih medija. Ko god traži da bošnjački narod bude ravnopravan, da ostvaruje svoja prava, da se politički sistem i ambijent u društvu prilagode i potrebama Bošnjaka, nađe se na udaru režima i režimskih medija. Režimski mediji su očigledno iznad Ustava i zakona ove države, pa se postavlja pitanje koja je funkcija i svrha medijskih i drugih zakona.

Predlog zakona o izmenama i dopuni Zakona o elektronskim medijima ne predviđa krivične sankcije za laži, mržnju i netrpeljivost koji se sa režimskih medija konstantno plasiraju u javnost.

Zakonima bi trebalo na pravičan način urediti odnose u društvu, uvažavajući potrebe različitih struktura stanovništva i propisati adekvatne sankcije za svakoga ko krši norme i pravila propisana zakonom. Na istim načelima i principima potrebno je definisati temelje političkog sistema i državnog uređenja Republike Srbije.

Šta vrede zakoni koji se ne sprovode? Koja je svrha zakona koji nemaju adekvatne sankcije, a to se po pravilu dešava kada su u pitanju zakoni kojima se uređuju ljudska i manjinska prava, ali i druge oblasti društvenog života, kao što je informisanje?

U Srbiji se donose zakoni koji su mrtvo slovo na papiru, osim u slučajevima kada treba legalizovati diktaturu i korupciju, obesmisliti demokratiju i vladavinu prava ili kada treba uskratiti manje brojnim narodima mehanizme za ostvarivanje prava koja im garantuje Ustav Republike Srbije. U Srbiji danas nema slobode za građane i medije i ovim medijskim zakonima ništa se suštinski i značajnije neće promeniti.

Predloženi zakoni iz oblasti medija neće doprineti slobodi medija i u tom smislu neće promeniti bilo šta, niti su odgovor na društvenu krizu u Republici Srbiji. Isto tako, predloženi zaključci na Izveštaj Evropske komisije o Republici Srbiji za 2024. godinu ili zaključci na izveštaje regulatornih tela neće izbrisati činjenicu da su Bošnjaci, Albanci i neki drugi manjinski narodi nezadovoljni svojim položajem i da ne mogu da ostvaruju svoja Ustavom garantovana prava.

Kad smo kod toga, moram da izrazim naše negodovanje na činjenicu da su izveštaji regulatornih tela, namerno neću da kažem nezavisnih, za 2022. i 2023. godinu razmatrani tek ove 2025. godine od strane Odbora za ljudska i manjinska prava. Odgovor na nezadovoljstvo i obespravljenost Bošnjaka ne sme dolaziti preko režimskih medija, već je potrebna odgovorna politika Vlade, koja ima za cilj da izgradi Republiku Srbiju kao državu jednaku prema svim svojim građanima u kojoj Sandžak i Bošnjaci imaju odgovarajući pravni i politički status.

Bošnjaci iz Sandžaka jako dobro razumeju poruke koje im ovaj režim šalje, bilo da se radi o politikama i zakonima koje predlažu i sprovode ili preko medija koje uređuju i kontrolišu. Bošnjaci iz Sandžaka će na prvim narednim izborima ovom režimu dati adekvatan odgovor shodno porukama koje im šalje. Kapitulacija režima Slobodana Miloševića došla je iz Sandžaka i vas ne čeka ništa bolje. Pokušaj da se uspeh gradi na tuđoj obespravljenosti, diskriminaciji, uz korišćenje nasilja za postizanje političkih ciljeva unapred je osuđen neuspehom. Ne postoji oblast društvenog života u kojoj politika ove vlasti ide u susret potrebama bošnjačkog naroda.

Ako u obzir uzmemo stanje demokratije u Srbiji i stanje u medijima, slobodno možemo da kažemo da je ono na istom ili možda čak i nižem nivou nego za vreme vladavine režima Slobodana Miloševića. Nas ne čudi ovakva politika ovih struktura koje su svoj politički uspeh gradili na tezi da će za jednog Srbina ubiti sto Bošnjaka u trenutku dok je u Srebrenici vršen genocid.

Ista ta politika koja je odgovorna za genocid u Srebrenici, ratne zločine u Hrvatskoj, Bosni i Kosovu, organizovani državni teror i progon Bošnjaka u Sandžaku, sankcije, izolaciju i bombardovanje, politika koja nosi ključnu odgovornost za činjenicu da je Republika Srbija proglašena krivom pred Međunarodnim sudom pravde jer nije sprečila genocid, a mogla je, danas ponovo prodajom oružja i municije Izraelu učestvuje u genocidu koji Izrael vrši nad civilima u Gazi. Ista ta politika ovu državu svrstava na stranu nasilja i suprotstavlja je opšteprihvaćenim civilizacijskim normama. Tražim od Vlade Republike Srbije da odmah uvede zabranu prodaje oružja, municije i druge vojne tehnike i sredstava Izraelu.

Na kraju ponovo pozivam sve narodne poslanike koji se deklarišu i osećaju kao Bošnjaci da uskrate podršku ovom režimu, da ne budu korišćeni kao izgovor da postoje neki Bošnjaci koji podržavaju i opravdavaju štetno delovanje ovog režima, dok još za to nije kasno. Hvala.

PREDSEDNIK: Hvala.

Reč ima Aleksandar Mirković.

ALEKSANDAR MIRKOVIĆ: Poštovani, jako je teško i mučno odgovarati na sve ono što ste izrekli zarad nekoliko lajkova i aplauza koji vam dolaze sa desne strane. O položaju Bošnjaka možete pitati vaše sugrađane koji su i danas deo vladajuće većine, a bogami i kada su neki iz vaše stranke, pa i vaše okoline bili u vlasti niste tako pričali.

Ali ono zašto sam se ja javio jeste da vam poručim – ovaj dom to ne zaslužuje i verujem da bi neko drugi reagovao da ja to nisam sada uradio. U Srebrenici nije bio genocid, a srpski narod nikad neće biti genocidan narod. Hvala.

(Narodni poslanici opozicije dobacuju: Donesite zakon za promenu rezolucije.)

PREDSEDNIK: Hajmo dalje, bez nervoze.

Sada reč ima narodna poslanica prof. dr Jelena Jerinić.

Izvolite.

JELENA JERINIĆ: Hvala.

Evo već drugi dan slušamo o tome šta će sve kriminalna elita na vlasti da učini za samohrane majke, za mlade bez rešenog stambenog pitanja, za čist vazduh. U isto vreme, negde pri dnu ovog dnevnog reda nagurani su izveštaji tzv. nezavisnih državnih organa, neki za prethodne tri godine i u tim izveštajima je sve kao u onoj pesmi Branka Kockice „Sve je lepo, sve je nežno, sve se raduje“. U stvarnosti, Srbija je po korumpiranosti druga u Evropi, prećutkuju se ili proglašavaju tajnim informacije od javnog značaja, posebno kada treba da se otkrije pljačka naprednjačkih funkcionera, bezbednosne službe prosleđuju privatne podatke tabloidima, najranjiviji se uskraćuju za osnovna prava, diskriminišu se, a često su i žrtve torture.

U Srbiji te činjenice ne otkrivaju nezavisni državni organi, nego to čine istraživački novinari, organizacije civilnog društva, opozicioni političari i političarke, zato što su naprednjaci za funkcionere u nezavisnim državnim organima odabrali sebi ravne, od kojih neki saučestvuju aktivno i borbeno, a drugi to čine ćutanjem, u nadi da ih se niko neće setiti.

Jedino se za Poverenicu za zaštitu ravnopravnosti može reći da uglavnom i blagovremeno i adekvatno reaguje i za te izveštaje vredi glasati. Ostali, među kojima prednjači Zaštitnik građana, ali ne zaostaju mnogo ni Poverenik za pristup informacijama od javnog značaja, pa ni direktor Agencije za sprečavanje korupcije, praktično su pomagači i saučesnici kriminalne vlasti i za to su dobro nagrađeni.

Građani i građanke treba da znaju da ih Pašalić košta mesečno neto iznos od 560.000 dinara, za Damjanovića izdvajamo oko 630.000, a za Marinovića skromnih 311.000. Gospodo, ne dobijate ove velike plate da biste bili saučesnici kriminalne vlasti, dobijate da biste bili nezavisni kontrolori.

Vi treba da budete glas potlačenih, a ne da ćutite na primer, kada predsednik države drži dokumentaciju o padu nadstrešnice u Novom Sadu, kada šef policije pokazuje spisak potencijalnih žrtava za ubistvo u Ribnikaru, kada MUP i BIA nezakonito nadziru aktiviste i novinare, kada se javni resursi zloupotrebljavaju za kupovinu glasova i za kontra mitinge, kada se ubogom funkcioneru prijatelji plaćaju dečije školarine u privatnim školama, kada tužilac u slučaju Jovanjica ima dva stana u Beogradu na vodi, kada neko zaboravi da prijavi vilu u Trstu, kada direktor Puteva Srbije i potpredsednik pokrajinske Vlade zaborave da prijave račune u Švajcarskoj. Lista je predugačka. Zbog svega toga bilo bi prikladnije da mi danas raspravljamo o razrešenju ovih ljudi, a ne o usvajanju njihovih štelovanih izveštaja.

Dakle, kao što sam rekla, kao i ranijih godina ovde stvarno trijumfuje Pašalić, čovek koji gotovo osam godina zauzima poziciju Zaštitnika građana i mora se čestitati naprednjacima i njihovim koalicionim partnerima na kadriranju, zato što on stvarno jedinstvena pojava u sferi zaštite ljudskih prava. On je jedini Ombudsman u Evropi protiv koga su pokrenuti postupci za mobing, i to ne jedan, nego pet, tri su i dalje u toku, i sve su ih pokrenule žene.

Takođe, od 2017. godine, one je uspeo da iz institucije koju nažalost vodi, otera četrdesetoro ljudi, ne petoro, ne desetoro, 40 opet većinom žena. Izabrali ste čoveka koji na posao Zaštitnika građana dolazi naoružan, možda je bilo bolje da mu nađete neki posao u policiji, zato što on toliko voli policiju, da je do sada uspeo da relativizuje i da zataška skoro svaki veći slučaj policijske torture. Da ima oružje on je sam priznao, ali nije rekao da li je to legalno ili ne, navodno, je prijavio Agenciji za sprečavanje korupcije, naravno, građani to ne mogu da vide u javnom pristupu, i očekuje da mu verujemo na reč. Možda može da pomogne direktor Agencije za sprečavanje korupcije, ili će prosto da nastavi da mu pripomaže na isti način kao što od 2021. tobože, vodi postupak o vanrednoj kontroli Pašalićeve imovine. U kom to paralelnom univerzumu posao Ombudsman zahteva da se nosi oružje. Ja sam to pitala ministra Dačića dva puta, nije mi odgovorio, i što bi odgovorio, kada mu je Pašalić najbolji čuvar policijskih tajni.

Daću samo nekoliko primera o kojima sam već govorila na Odboru za pravosuđe. Ubistvo Dalibora Dragijevića pokušao je da prikrije svim silama, čak odbijajući da da informacije od javnog značaja. Onda je taj predmet otišao kod njegovog bivšeg kolege iz Prekršajnog suda, sada Poverenika Marinovića, i kod njega je taj predmet već drugi put, ali očigledno sada u fioci kao i mnogi drugi.

U slučaju višesatnog policijskog maltretiranja LGBT plus osoba, Pašalić je poverovao policiji na reč, iako oni koji su preživeli ovu torturu tvrde da postoje fotografije, da postoje snimci na kojima se vidi da ih policajci drže vezane, da ih fizički, verbalno zlostavljaju, upućuju homofobične uvrede i prete silovanjem.

Slično u slučaju Ilije Kostića, penzionera, čoveka koji ima 74. godine, kojem je odstranjen testis nakon što ga je policija tukla, Pašalić tvrdi da su mu ruke vezane jer Kostić nije dao izjavu. Postoji lekarski izveštaj, postoje izjave punomoćnika. Sedam meseci kasnije on i dalje ne dozvoljava da se izveštaj o tome objavi.

Na kraju, dozvolite mi da pročitam odlomak iz dnevnika Marije Vasić, koja je zbog montiranog procesa protiv nje i još petoro aktivista štrajkovala glađu i žeđu. Taj deo govori o njenom prebacivanju iz zatvora na Klisi u zatvorsku bolnicu u Beogradu i u njemu se pominjete i vi, gospodine Pašaliću.

Marija piše - Maricom prebacuju u zatvorsku bolnicu u Beograd, prvo na patosu, onda me vezuju za sedište. Nikog ne obaveštavajući o tome. Sledeća četiri dana ležim sa gomilom igala u sebi, o meni opet danonoćno brinu tri nove cimerke, pacijentkinje sa psihijatrijskog odeljenja, gde otkrivam da sam smeštena. Ombudsman dolazi, ali još brže odlazi, ispraćen mojim rečima da nemam šta da pričam sa njim koji je deo kriminalne bande koja je me je nezakonito za pritvorila. U potpunoj medijskoj izolaciji, niko me ne posećuje, ne čujem da napolju stotine ljudi viču moje ime, dok gorim od temperature sa upaljenim venama i trombom u ruci.

Ovaj Marijin jezgrovit opis najbolja je poruka za sve, ovakav Zaštitnik građana i građanki nam ne treba i treba što pre da ode. Posebno ne treba ženama prema kojima pokazuje posebnu netrpeljivost, jer zašto bi se inače toliko angažovao na suspenziji Zakona o rodnoj ravnopravnosti koji, podsetiću, predviđa mere za suzbijanje i sprečavanje svih oblika rodno zasnovanog nasilja, nasilja prema ženama i nasilja u porodici. Pre usvajanja institucija Zaštitnika građana dala je pozitivno mišljenje na ovaj zakon. Tri godine kasnije vi ste predlog za stavljanje zakona van snage podneli kao građanin Pašalić zloupotrebljavajući poziciju na kojoj se nalazite, na isti način kao što to čine vaši patroni SNS.

Nije institucija Zaštitnika građana vaša privatna firma, pa da preko nje sprovodite svoju ličnu mizogenu patrijarhalnu agendu. Mislite o tome i svaki put kada budete objašnjavali kako femicit ne postoji kada je u pitanju nasilje u porodici, jer nije to pitanje same terminologije, to je zapravo jedan sramni pokušaj da se pokaže da je femicit samo obično ubistvo i da kao takav ne zaslužuje da bude posebno krivično delo. U toku vašeg mandata, u femicetu je stradalo gotovo 250 žena u Srbiji. Verujem da oni koji su izgubili majke, sestre, prijateljice nemaju baš mnogo razumevanja za vaša delikatna terminološka smatranja.

Zbog svega ovoga Zeleno-levi front neće glasati za izveštaje Zaštitnika građana, Poverenika za informacije od javnog značaja i zaštitu podataka o ličnosti i Agencije za sprečavanje korupcije i nastavićemo da upozoravamo javnost na njihovo delovanje za račun režima. Hvala vam.

PREDSEDNIK: Hvala vam.

Aleksandar Mirković. Izvolite.

ALEKSANDAR MIRKOVIĆ: Hvala predsednice.

Dakle, nastavlja se retorika iznošenja gomile neistina i paradoksalnih informacija, ali i dalje mi ne rekoste koji blokaderi su to i na kom plenumu vas ovlastili da pričate u njihovo ime i da mi kažete konačno, da li ste vi pobedili u Kosjeriću i Zaječaru ili izgubili?

(Narodni poslanici opozicije dobacuju.)

Meni ne smeta, ja mogu da govorim.

Vidim da vas ovo pitanje boli, jer na njega nemate odgovor, ali da nastavimo dalje.

(Narodni poslanici opozicije dobacuju.)

Predsednice, ako mogu vreme da dobijem nazad.

Dakle, što se tiče dokumentacije samo mi recite, smeta vam što je predsednik Aleksandar Vučić pričao o dokumentaciji. Pa, zar jedan od studentskih zahteva nije bilo objavljivanje te dokumentacije. Dakle, opet ste priznali da su studentski zakoni ispunjeni, to jest zahteve blokadera.

Što se tiče toga da li je Zaštitnik građana ili ko već dolazio na posao sa pištoljem ili ne, ja to ne znam, niti me zanima i to možete videti sa njim, ali to odmah da rešimo.

Ono što znam, ja ne znam kojim zakonom je propisano da narodni poslanik sa lisicama dolazi u Skupštinu? To ste gospođo vi, tako da najmanje vi imate prava da pričate o tome.

I, što se tiče Marije Vasić, montiranog procesa ili kako ste to već rekli, ništa na onom snimku nije montirano i ljudi koji su želeli da se 15. marta prolije krv na ulicama Beograda, nisu ništa drugo do teroristi, a nikakvi aktivisti. Hvala vam.

PREDSEDNIK: Po Poslovniku, Vladimir Pajić.

VLADIMIR PAJIĆ: Član 107.

Zaista moram da reagujem, mislim da se ponašate nedolično. Vi nemate pravo kao narodni poslanik da bilo koga, a naročito ne Mariju Vasić, jednu profesorku, ženu aktivistkinju, majku, nazivate teroristom, ni u kom slučaju… To što dobacujete sada samo pokazuje da nemate argumente, da se radi o političkom procesu, da u tom političkom procesu vi ispoljavate sopstveni bezobrazluk na taj način što svoje građane nazivate teroristima. To je na vašu sramotu, svih vas koji sedite tu.

Ta je žena izdržala pritvor, vašu policijsku torturu, biće prilike da dobije slavu koju je zaslužila u prethodnom periodu. Nikako nije zaslužila da je nazivate teroristkinjom.

Sram vas bilo.

PREDSEDNIK: Hoćete da se izjasnimo u danu za glasanje? (Ne)

A zašto ste se vi ogradili od nje? Nekako mi to nije jasno.

Reč ima Zoran Pašalić.

Da li možete da pokušate da ga čujete?

ZORAN PAŠALIĆ: Poštovana narodna poslanice, u vašoj biografiji piše da ste završili prava, pa bih se samo na to osvrnuo.

Na skupštinskom odboru dobili ste sve odgovore na ovo što se ne mogu nazvati ni pitanjima, ni konstatacijama, nego nekim sklopom rečenica sa određenom namenom. Ja sam sve objasnio. Upozoriću vas, imate 28, 29, 30, 31. član zakona, pogledajte malo kad imate vremena, pa ću vas nekom prilikom preslišati da vidim da li ste nešto upamtili, da li znate nešto o tome.

Što se tiče svih ostalih pitanja… (Isključen mikrofon.)

PREDSEDNIK: Pašaliću, isključila sam vas, zato što vi ne možete da preslišavate narodne poslanike.

Možete da odgovorite narodnim poslanicima, ja vas molim da se setite kako ide po Ustavu i šta znači Narodna skupština.

Hajde ponovo i molim vas da ne govorite takve stvari.

ZORAN PAŠALIĆ: Poštovana predsednice, ja se nisam na taj način obraćao poslanici nego sam rekao - kad budete imali vremena. To je mnogo bitno i suštinski menja odnos. Ali, izvinjavam se i prihvatam vašu opomenu.

Na sve ovo što ste pomenuli, osvrnuću se samo na jednu stvar za koju mislim da je najnužnija, a to je da ste citirali nešto iz dnevnika gospođe Marije Vasić u ovoj fazi sada, osumnjičenu za delo koje joj se stavlja na teret.

Ono što je Marija Vasić u svom dnevniku navela apsolutno nije tačno prilikom posete zatvorskoj bolnici u Bačvanskoj ulici. Ako krenemo od toga da su izjave netačne, to je manje važno. Važno je ono drugo, da sam sve pritvorene posetio više puta, a nikoga nisam video drugog osim članova uže familije da su se njima pozabavili da bi im olakšali uslove u kojima se nalaze. To je ono što je u opisu Zaštitnika građana.

Sve drugo apsolutno mislim da u ovoj situaciji nije važno.

Ne bih oduzimao dalje vreme svim poslanicima republičke Narodne skupštine.

Što se tiče odgovora na vaša pitanja, mislim da sam vam sve rekao na Odboru. Hvala vam.

PREDSEDNIK: Reč ima Jelena Jerinić.

JELENA JERINIĆ: Hvala, predsednice.

Što se tiče izjave Marije Vasić, ja ću bilo kada, u bilo kojoj situaciji, uvek više verovati Mariji Vasić nego vama. Mislim da taj stav deli mnogo građana i građanki Srbije.

Što se tiče vaše posete pritvorenicima, da, to zaista jeste vaš posao, ali ne dolazite vi u zatvore i pritvorske jedinice da bi sa njima ćaskali zato što je njima dosadno jer im nedostaje razgovor, nego da biste nešto uradili povodom stanja u kome se oni nalaze. U tom smislu ne vidim šta ste uradili konkretno za Mariju Vasić.

Vrlo kratko, moram zaista da se osvrnem na ovo preslišavanje. Ja bih isto vas mogla da pitam sa kojim ste prosekom završili Pravni fakultet?

Takođe, javnosti možda nije poznato da ste vi pokušali da postanete predavač van radnog odnosa na fakultetu na kome ja predajem, ali nastavno-naučno veće je odbilo taj predlog, s obzirom da je, između ostalog, konstatovano da ne ispunjavate ni uslove za Zaštitnika građana a kamoli za predavača van radnog odnosa. Zahvaljujem.

PREDSEDAVAJUĆI (Jovan Janjić): Zahvaljujem.

Reč ima gospođa Ana Brnabić.

ANA BRNABIĆ: Hvala vam.

Pošto sam čula da imate beskrajno poverenje u Mariju Vasić i da joj verujete u svemu, hajte onda nam vi ovde objasnite ko je ispred Beogradskog univerziteta planirao vojni puč, pošto je to Marija Vasić izjavila? Svako pojedinačno u ovoj zemlji ne da ima pravo nego mora da zna sa kim je Marija Vasić bila u kontaktu sa Beogradskog univerziteta i ko sa Beogradskog univerziteta je planirao vojni puč na ulicama Beograda 15. marta?

Pošto imate puno poverenje u Mariju Vasić, onda verujete da je Beogradski univerzitet planirao vojni puč pa nam odgovorite svima.

PREDSEDAVAJUĆI: Niste pomenuti koleginice.

Reč ima Borislav Novaković.

PREDSEDNIK: A po kom osnovu je replika? Izvinite? Poslovnik?

Ko hoće još Poslovnik?

Izvolite Pajiću.

VLADIMIR PAJIĆ: Gospođo Brnabić, član 107. a ima i niz drugih članova. Vi ste dugo u politici već sada i trebalo bi da znate da sa ovakvim izjavama u ovim klupama direktno utičete na pravni proces koji je u toku, i to nemate prava da radite. Da li je Marija Vasić terorista ili nije, u ovom političkom procesu, ja verujem da će pokazati vaš namešteni proces koji tamo sprovodite.

Sa druge strane, pokazaće istorija. Ta žena nije ovo zaslužila ovde. Pored toga, vi govorite o osobi koja se ne nalazi u sali i koja nema javnu funkciju, jedno je kad se čitaju …

PREDSEDNIK: Hajde, ja vas molim da ne dobacujete..

VLADIMIR PAJIĆ: Drugo je da se raspravlja o njenom statusu da li je ona terorista ili ne i to je sramotno što radite ljudi i ne možete vi iz ovih klupa targetirati ljude da su teroristi.

Šta je vama? To ste radili devedesetih, pa mislite da ste se ponovo vratili u to doba, a mi smo to davno ostavili iza sebe, a studenti su vam pokazali da je budućnost ispred nas, a ne …(isključen mikrofon).

PREDSEDNIK: Dobro, pošto nemam od čega da vam oduzmem vreme, a ovo nije povreda Poslovnika, nego replika, samo ću vam oduzeti reč i to je to.

Pod dva, ja ne znam kako vi mislite da imate pravo da ljude nazivate lopovima, kriminalcima, da nazivate ubicama koje baš briga za ubijenu decu, ali da neko ne može da kaže svoje mišljenje, da je neko terorista ko je pozivao i planirao građanski rad.

Dakle, ovo je Parlament, hajde samo da nastavimo dalje, sa ubicama i krvavim rukama, da i vi, apsolutno, tako da idemo dalje.

Lazović, Poslovnik.

RADOMIR LAZOVIĆ: Tako je, predsedavajuća. Smatram da je povređen član 104, pravo na repliku.

Samo me zanima, ako kao predsedavajuća tvrdite, ako Ana Brnabić tvrdi da nije bilo prava na repliku, kojoj da verujemo, ovoj Ani Brnabić koja sedi dole u klupama i viče - a replika, a replika, nemate odgovor na ovo moje sjajno izlaganje ili ovoj Ani Brnabić koja je predsedavajuća, pa se sada čudi otkud vama pravo na repliku? Koja ste vi?

Dakle, navikli smo Aleksandra Vulina po pola, jer vi imate dve ličnosti.

Dakle, repliku da date molim vas mojoj koleginici ili nam objasnite koliko ličnosti u vama postoje?

Hvala.

PREDSEDNIK: Onoliko ličnosti koliko ste tražili, pošto sam uslišila vašu želju da trčim dole, pa opet gore, pa trčim.

RADOMIR LAZOVIĆ: I to je ispravno. Bravo! Bravo na tome.

PREDSEDNIK: Sada umesto da me pohvalite, vi me kritikujete.

RADOMIR LAZOVIĆ: Pohvaljujem vas ja za to, to je dobro. Bar smo to utvrdili u ovoj Skupštini. Bravo za napredak!

PREDSEDNIK: Lepo.

Narodni poslanik Marijan Rističević, po Poslovniku.

Izvolite.

MARIJAN RISTIČEVIĆ: Dame i gospodo narodni poslanici, član 104. član, 105, član 106, a zbog ovih arlaukanja postoje mere člana 107, člana 108.

Ja želim da ukažem na povredu Poslovnika zbog osporavanja prethodnog govornika u čijim prostorijama je promovisan terorizam. Znači, u prostorijama te političke stranke je neko promovisao terorizam i pozivao na krivična dela iz člana 308. i člana 309. Krivičnog zakonika. Ima tu i nekih nazovi advokata koji to mogu da znaju.

Ono što oni neće da kažu jeste da se oni u principu ne bore protiv terorizma, nego se bore u korist terorizma. Oni su sastavni deo i oni su se okupljali zajedno sa onim mladuncem, zauzeli sud…

Gospođo, postoje teroristi koji deo svoje terorističke grupe žele da oslobode otimanjem aviona ili otimanjem određenog broja ljudi. Oni su prvi koji su oteli zgradu novosadskog suda zajedno sa mladuncem da bi oslobodili vođu terorističke grupe, grupe u kojoj je polovina grupe u bekstvu u Hrvatskoj.

Moje pitanje - dokle ćemo da ih tolerišemo njih i tužilaštvo koje kao da je dalo zakletvu na „Hrvatsku kuharicu“, a ne na Ustav?

Hvala, ne tražim da se glasa.

PREDSEDNIK: Hvala.

Mada je realno bila replika, tako da ću oduzeti vreme od poslaničke grupe.

Narodni poslanik Borislav Novaković.

Izvolite.

BORISLAV NOVAKOVIĆ: Poštovani građani, poštovane koleginice i kolege, mi pred sobom imamo dakle set medijskih zakona, a da osnovna pretpostavka nije ispunjena, a to je bila pretpostavka da se otvori javna rasprava o svemu ovome, pogotovo u stručnim krugovima i da sve ono što je sporno i nesporno, o čemu postoji i saglasnost i nesaglasnost, bude temeljno kroz kvalitetnu argumentaciju prodiskutovano da bi u ovo telo došao pravni akt sa najmanjim brojem potencijalnih amandmana i sa najmanjim brojem korekcija. Nažalost, to je izostalo i mi sada pričamo u jednoj atmosferi koja je vrlo ružna.

Mediji su kiseonik demokratije. Mediji su noseći stub, a ne potporni i ne bočni stub demokratije. Tamo gde nema slobode medija, a u Srbiji nema slobode medija, ne može se govoriti o demokratskoj konstituciji društva. To naročito dolazi do izražaja sada kada imamo brojne povrede ljudskih prava i to u dva segmenta - kada je u pitanje ponašanje policije i kada je u pitanju ponašanje Bezbedno-informativne agencije.

Bezbednosno-informativna agencija u Srbiji je kriminalizovana i politizovana. Aktivisti ekološki, građanski, bilo ko ko protestvuje u ovoj državi privode se uz krivično delo da narušavaju ustavni poredak. Dakle, dovoljno je da se politički organizujete, da protestvujete, da iskažete nezadovoljstvo i da vas pozovu u BIA-u na bezbednosni razgovor, informativni razgovor i da praktično vrše uticaj na vaša politička opredeljenja.

Iz stenograma koje tužilaštvo koristi vidimo da Marko Parezanović kao prvi operativac Bezbednosno-informativne agencije praktično pregovara i razgovara sa kriminalcima.

Daću vam tri primera prekoračenja ovlašćenja i politizacije policije. Kada je došlo do koškanja ispred prostorija Srpske naredne stranke u Novom Sadu i kada su bili ugroženi policajci koji su stali između građana i aktivista i pripadnika Srpske napredne stranke, oni koji su reagovali, jer su bili ugroženi od strane pristalica SNS-a, su suspendovani.

U Futogu oni policajci koji su privodili izgrednike, koji su opet bili pristalice SNS-a, su takođe suspendovani.

Dakle, kada se privode građanski aktivisti, onda je to okej, a kada se policija nepristrasno i profesionalno, dakle, postavi i prema pristalicama SNS-a, policajci su suspendovani.

To je katastrofa.

(Predsednik: Hvala vam. Privodite kraju.)

To govori u prilog toga da imamo praktično i politizovanu i kriminalizovanu i javnu i državnu bezbednost i zbog toga je jako važno da raspravljamo o medijskim zakonima, da imamo slobodne medije, da bi sve vrste narušavanja ljuskih prava i sloboda mogli učiniti javnim.

Oprostite ako sam prekoračio.

PREDSEDNIK: Hvala vam.

Narodni poslanik Dragan Đilas.

DRAGAN ĐILAS: Svaki put kada sam govorio ovde, kritikovao sam predsednika i SNS. Dosta je bilo kritika, danas samo pohvale i čestitke.

Čestitam Srpskoj naprednoj stranci i predsedniku Aleksandru Vučiću na, kako je sam rekao, napretku koji su njegova stranka i njeni koalicioni partneri napravili na izborima u Kosjeriću i Zaječaru.

Pre samo godinu i po dana su SNS i SPS na parlamentarnim izborima u Zaječaru dobili 56% glasova. Sada su, kako reče predsednik, napredovali i dobili 50%.

Pre samo godinu i po dana u Kosjeriću su dobili 68%. Sada su napredovali i dobili 49%.

Kolega Janjić je uočio još jedan napredak. Lokalni izbori 2021. godine - 5.200 glasova, lokalni izbori pre četiri dana – 3.600 glasova. Ala napredujete, svaka vam čast. Siguran sam da će se trend napretka nastaviti i na sledećim izborima i da ćete napredovati još više.

Želim da čestitam predsedniku na još jednoj stvari koju pre njega niko nije uspeo da uradi. Mnogi već decenijama pokušavaju da ugase SPS, ali žilavi su socijalisti, nisu se dali i onda je na scenu stupio predsednik Vučić i uz nesebičnu pomoć Ivice Dačića uradio ono što su mnogi mislili da je nemoguće – ugasio je SPS. Spustio ih je na manje od 3%. Sa 7,5 koliko su socijalisti dobili u Zaječaru pre samo godinu i po dana, pali su na manje od 3%. Na nivou Srbije su tada imali 6,4%, što znači da danas na parlamentarnim izborima bi dobili samo 2,5%.

Kada se samo setim te 2012. godine, kada su bili u koaliciji sa onim mrskim žutima, imali su skoro 15% na nivou Srbije. to napominjem da bi se shvatilo koliko je težak zadatak imao Aleksandar Vučić. Trebalo je spustiti SPS sa 15% na 2,5%, ali predsednik je još jednom pokazao da za njega nema nerešivih problema.

To što mu je Ivica Dačić, čije je indijansko ime „onaj kome je bitno da ima funkciju i zabole ga za stranku“, zdušno pomogao da ugasi SPS, ne umanjuje uspeh predsednika Vučića i zato mu na ovome iskreno čestitam.

Mali uvod u sledeće čestitanje i zahvaljivanje Aleksandru Vučiću.

Juče je o meni ovde u sali lagao gospodin Kena. Rekao je da u Izveštaju Verice Barać piše da je štamparija „Big Prnit“, čiji sam bio suvlasnik, radeći sa beogradskim pozorištima prihodovala, pazite sad, 11 miliona evra. Evo ga Izveštaj Verice Barać. U njemu ne piše nikakvih 11 miliona evra, niti može da piše, jer nije istina.

„Big Prnit“ jeste radio za pozorišta. Za četiri godine štampanja reklama koje su kačili kada imaju neku premijeru prihodovao je 40.000 evra. Gospodin Kena je slagao samo za 11.960.000 evra. Za laž o meni navikli ste. Sledi istina o onome ko je lagao.

Ovo je jedna posebna zahvalnica koju smo spremili za predsednika Aleksandra Vučića. U ime cele demokratske Srbije Stranka slobode i pravde se zahvaljuje Aleksandru Vučiću što je u SNS primio gospodina Kenu.

Evo jedna zahvalnica za vas.

Time nas je zaista zadužio. Gospodin Kena nije bilo ko. Bio je predsednik Opštine Smederevska Palanka, koji nije plaćao struju za javnu rasvetu, pa su meštani Palanke skoro godinu dana ulicama hodali po mraku. Srećom da su imali mobilne, pa upale onu baterijicu. Inače bi, što kaže naš narod, izginuli ki Mančester.

Sa svojim partnerom Draganom Šutanovcem realizovao je projekat da se Dom Vojske Srbije sruši i da se ta lokacija proda jednom lancu za otvaranje supermarketa.

Ne treba da govorim da je taj posao bio vrlo profitabilan, ali ne za Palanku, nego za partnere.

Gospodin Kena je uradio nešto što se osim njega niko nikada nije setio. Pazite sad, registrovao je lokalni fudbalski klub kao komunalno preduzeće i svi treneri, fudbaleri su primali plate iz opštinskog budžeta. Svaki fudbaler je imao ugovor o radu. Recimo, radno mesto – levi bek. Opis posla – izbaci loptu što dalje od gola, ako ga neko pretrči, sruši itd, itd. Ne znam samo šta se dešavalo kada trener odluči da radnika angažovanog na poziciji tog levog beka prebaci na mesto polutke i da li je onda potpisivao aneks ugovora o radu. To mi nije poznato.

Mnogi ne znaju da je gospodin Kena, pre nego što je postao naprednjak, bio komunista. Naime, on je januara 2022. godine izabran za predsednika Komunističke partije umesto Joške Broza, partija koja je promenila ime u Srpska levica. U maju iste godine, gospodin Kena, poznat kao principijelan čovek, pozvao predsednika Vučića da uvede sankcije Rusiji i podržao stav Radeta Baste da Srbija treba energetski da se poveže sa zapadom.

Imajući sve ovo u vidu, iskrene čestitke predsedniku Republike što je prepoznao kvalitete gospodina Kene i angažovao ga u SNS na poziciji koja mu prirodno pripada.

Mislili ste da sam zahvalio sa pohvalama i čestitkama predsedniku Republike, e pa pogrešili ste. Imam još jednu. Čestitam predsedniku na sjajnoj ideji koje se samo on mogao setiti, on i niko drugi, na ideji o Alimentacionom fondu. Ostaće zauvek tajna kako se predsednik setio te sjajne ideje koje se pre njega niko nije setio. Znam da će neko reći da sam mu tu ideju rekao lično ja na konsultacijama o Vladi pre tri godine u prisustvu Marinike, Janka Veselinovića i Pavla Grbovića, tražeći njegovu podršku za usvajanje Zakona o Alimentacionom fondu i da će ti neki reći da je Stranka slobode i pravde još pre dve godine podnela Skupštini predlog tog zakona, ali nema veze. Svaka čast, predsedniče, kako ste se sami setili.

Da kažem i ovo pošto govorim uvek istinu. Tačno je da je 2022. godine bila ideja da ovaj zakon predlože sve poslaničke grupe i da neke opozicione to nisu htele, a da SNS to prihvatio, nisu htele da potpisuju ništa sa SNS, ali je tačno i da su 2023. godine SSP, PSG, Ekološki ustanak dali Predlog zakona o Alimentacionom fondu, podneli ga Skupštini i da vladajuća većina nije želela taj zakon da stavi na dnevni red. Isti zakon smo zajedno sa kolegama iz stranke Srbija centar – Zdravka Ponoša predali u novom sazivu parlamenta 4. jula 2024. godine.

Dakle, da je bilo sluha od strane vladajuće koalicije mogli smo odavno da usvojimo ovaj zakon i da već godinama majke sa decom, pre svega, imaju obezbeđeno finansiranje jer, gospodo, vi imate većinu u ovom parlamentu i mogli ste na svakoj sednici prethodnih godina da stavite naš predlog zakona na dnevni red i da ga Skupština usvoji.

Umesto toga, ukrali ste ideju, a i veći deo Zakona, a ljudi svašta kradu: neki kradu pare, neki kradu automobile, ima onih koji na mitinzima kradu plastične stolice i pakete vode, videli smo to, ima i onih koji kradu izbore i to više puta, ali do sada niko nikada nije čuo da postoje ljudi koji kradu zakon. Kako vas, bre, nije sramota da predložite zakon i kažete kako ste se sami toga setili, a imate Predlog zakona o Alimentacionom fondu koji SSP prvi put predao u Skupštinu pre skoro tri godine? Lažete, za Boga ne znate.

Zato za vas imam jedan konkretan predlog, da uvedemo jedan dan godišnje kada niko od vas SNS i vaših medija ne laže. Znamo, nije lako, neće biti lako. To će mnogo da boli. Neki od tih nazovi medija ostaće bez programa, portali bez teksta, ali probajte, pa ne tražim da jedan dan ne kradete. Znam da je to nemoguće. Tražim od vas da jedan dan ne lažete. Znate koliko bi taj jedan dan značio Srbiji.

Evo, predsednik se preko televizija sa nacionalnom frekvencijom u 2024. godini obratio 352 puta. Znači, 13 dana je ćutao, ništa nije rekao, sami tim ništa nije slagao. Izaberete jedan od tih 13 dana i sledite predsednikov svetli primer. Kada je mogao on da se žrtvuje da ništa ne slaže čak 13 dana u jednoj godini, pazite ko da je to malo, onda možete i svi ostali bar jedan dan, eto samo jedan dan. Polako, da završavam.

Sada kad završim predsednica Skupštine će dati reč gospodinu Jovanovu, nije tu, gospodinu Mirkoviću da on odgovori, pa će možda odgovarati ovi neki manje pametni od Mirkovića i Jovanova, što se SNS-u realno pokazalo kao potpuna isplativa, ali dobro to je vaša stvar. Objašnjavaćete po milioniti put da sam ja taj koji krade, to što sam dobio dve stotine presuda sudskih da je to laž, nije ni važno. U svakom slučaju, gospođo predsednice, neće biti neke koristi za građane od svega ovoga i ovoga što ovde pričamo.

Zato za kraj želim da predložim nešto što bi donelo korist zaista mnogima. Priča se da će u narednih mesec dana biti još jedan sednica Skupštine. Pozivam vas da na toj sednici na dnevni red stavite zakon roditelj-negovatelj, da ga usvojimo i tako pomognemo roditeljima koji imaju decu sa smetnjama u razvoju. Svakome od njih bi takav zakon mnogo značio. Svakome od njih bi olakšao život. Možete da stavite na dnevni red našu verziju zakona koju smo predali, možete vi da napišete svoju, nebitno. Bitno je samo da se pomogne ljudima i da im se olakša život. Verujem da bi za takav zakon glasali svi narodni poslanici ovog saziva Narodne skupštine. Zato pozivam vas, gospođo Brnabić, pred svima ovde narodnim poslanicima, pred građanima koji mogu da izdrže i da gledaju ovo naše zasedanje Skupštine da to i uradite. Pozivam vas da stavite zakon roditelj-negovatelj na dnevni red narednog zasedanja i da već za mesec dana učinimo život boljim desetinama, možda i stotinama hiljada građana ove zemlje. Hvala vam.

PREDSEDNIK: Hvala.

Reč ima Aleksandar Mirković.

ALEKSANDAR MIRKOVIĆ: Hvala, predsednice.

Dakle, uzimajući u obzir da se poznajemo više od 15 godina iz Gradske skupštine, toliko diskusija smo imali, tako da se neću osvrtati na sve ono što ste vi možda slutili da ću reći, već ću se držati suštine i današnjeg vremena.

Jako interesantno da nam o izbornim rezultatima govore oni, o Zaječaru i Kosjeriću, koji na tim izborima nisu ni učestvovali. Mi naš broj glasova znamo, ali nam vi kažite koliko ste vi glasova dobili, imenom i prezimenom. Nula.

Što se tiče druge jako interesantne stvari koja nije iznenađujuća, ponovo ste se istakli i promovisali za lidera, jer ste malopre u svom izlaganju rekli – u ime cele demokratske Srbije, samo ne znam da li to znaju blokaderi da ste im upravo vi, novi stari, lider.

Što se tiče Zakona o Alimentacionom fondu i svemu onome što ste vi pričali, koliko se ja sećam, vi ste bili vlast od 2000. do 2012, pa ste mogli nešto na tom polju i da uradite, 2013. godine, ali nažalost ništa niste uradili.

Dobro je da ćemo danas imati jedinstvo, ako ćete taj zakon podržati, ali nije dobro da opet na uštrb građana pokušavate da ugrabite neki jeftini politički poen i da se vratite u politički život kao najmoćniji predstavnik opozicije, kako ste sebe nazivali.

Za sam kraj, poštovani građani Srbije, nemojte brinuti, nemojte da vas zavaraju ovi govore koji više liče na performanse. Verujte u rezultate, a verujte da će i u buduće politika SNS i politika predsednik Aleksandra Vučića donositi samo dobre zakone i samo dobre stvari u korist svih građana Srbije. Hvala i živela Srbija.

PREDSEDNIK: Hvala.

Reč ima Radoslav Milojičić.

RADOSLAV MILOJIČIĆ: Hvala, uvažena predsednice.

Poštovani građani, dragi narode, još ste čuli dokaz da je predsednik Vučić u pravu. Niste čuli o mojim stanovima, vilama, nekretninama, skupocenim automobilima, jer toga nema, nema i zbog toga Aleksandar Vučić prima samo poštene ljude sa te strane, što znači da nikoga od vas neće primiti ovde. Nemojte džabe da mi šaljete poruke kada se završi Skupština. To je prva stvar.

Druga stvar, upravo ovaj gospodin me je 2014. godine stavio 25. mesto od 250 poslanika kada je bio poslanik te stranke koju je rasturio i molio me da budem poslanik, ali nisam mogao jer sam bio izabrani predsednik opštine do 2016. godine, pa me je zajedno sa Balšom Božovićem, Jankom Radakovićem i Dušanom Elezovićem molio da budem šef izbornog štaba za centralnu Srbiju, što sam i bio, tako da je to to.

On je govorio 10 minuta i za tih 10 minuta, poštovani narode, on je u svoje vreme i ja ću da ga pohvalim, i ja hvalim, bio toliko uspešan da je krao 1.200 evra za 10 minuta. Dnevno je otimao od vas, poštovani narode, 172 hiljade evra. Ukrao je ceo bulevar. Mi imamo nevidljive, kao stelt avione, stelt bulevare. Devet miliona evra je čovek dao da otvori most pre vremena, a most je dobio dozvolu tek 2019. godine.

Pohvaliću jednog njegovog rođaka koji ima 29 nekretnina, a o tome koliko koja nekretnina ima kvadrata, poštovani narode i poštovani građani, ću kasnije, jer ne želim da prekoračim vreme i ja zaista moram da pohvalim taj mašinski mozak iz Dajrekt medija. Daj Bože da svaki naš pošteni čovek kome su oni skinuli kožu sa leđa i ostavili ga bez posla može ovako da napreduje i ovako da se snađe u životu. Hvala.

PREDSEDNIK: Hvala.

Sada reč ima Dušan Bajatović.

Izvolite.

DUŠAN BAJATOVIĆ: Ja napisao govor, a Đilas ga prepravi. Ja se nisam setio da odštampam ove zahvalnice, ali hvala ti što si rasturio Demokratsku stanku. Hvala ti što si rasturio i uspešno rasturaš jedinstvo opozicije. Hvala ti što i dalje hoćeš da budeš gazda opozicije, a ovi ljudi svi tvrde da hoće da imaju svoju glavu, pa to nešto ne ide. Hvala ti što si održao svaku šansu opoziciji da je prepozna narod i studenti, jer ste svi prevideli da ste zajedno sa nama sa vlasti pali kada je narod izgubio poverenje u politiku koju smo vodili i kada je zahtevao nacionalnu politiku koja će štititi nacionalne interese Republike Srbije.

Mi ne moramo da se slažemo oko svega, ali jednu stvar znam. Neki su tražili da se bombarduje Beograd da bi otišao Slobodan Milošević. Sada neki traže da propadne Srbija da bi otišao Aleksandar Vučić.

(Radomir Lazović: Ko?)

Na primer ti.

Znate zašto se meni sviđaju ovi Zeleni? Znate, prvo oni su hteli da zamene socijaliste, a onda su ih preuzele korporacije, pa su postali biznis varijanta političkih elita koje su sad iselile iz Amerike u Evropu i onda ova gospođa što je sišla sa šipke, njihova ikona, njihova ikona, ucenom Merca, novog ratnog sekretara Nemačke, postade gazda sveta, tj. predsednica Skupštine Ujedinjenih nacija. To su bre zeleni. Pitanje je i ko vas sada finansira? Vlast opozicija ili stranci? Kladim se da je ovo treće.

Nego da se vratim na ovo što smo ovde govorili. A evo, drug Đilas i ja smo pokušali da uspostavimo nacionalno jedinstvo, ali nije išlo. Prošli put si mu zviždao. Još me glava boli, ne galami brate. Pa moraš da ideš u školu, pa onda ideš dalje.

(Bogdan Radovanović dobacuje.)

Da se vratimo mi, čekaj nisam došao do njega, a on se već javio. Zna da ću da ga spomenem pa onda on mene, pa ja njega, pa dva sata. Neću da kažem koga.

Znači, ljudi hajde malo da se saberemo. Ja sam to i danas rekao. Imamo prvi i drugi i treći izvod bande koja je napravila 5. oktobar u koji smo mnogi verovali, još više parama na mađarskoj granici i znamo da smo upropastili društvo i industriju i školski sistem i reformu pravosuđa. Hajde nađite nam nešto što nismo upropastili. Nađite.

Šta će te da mi kažete da je reforma koju je provodila Malovićka i Slobodan Homen i Mesarevićka da je bila optimalna? Pa to danas vi iz vlasti treba da vidite. Mislim na ove moje iz SNS-a. Koliko ste promenili tih mangupa? Svi su rektori sedeli u vašim kancelarijama. A šta su danas - borci za vlast bez izbora.

Dakle, oni koji danas, mogu i da mi zamere, žele da dođu na vlast bez izbora tako što će praviti, kako su išli – deca, a ovde u parlamentu anarhija, jel tako, i agresija pa ste to preneli i na ulice, pa ste izmislili, kako se taj zove, aktivista, sveta krava. Aktivista – gde, za koga i zašto? Ali, nije bitno, bitno je da je naš. Kad ga uhapse, svi na sud, a ove sve ostale treba strpati u sud i sprovesti neku vrstu revolucionarne pravde. Šta ima da sude po zakonu? A ovi ne mogu da odgovaraju po zakonu.

Sledeći stepen u razvitku tih ličnosti koji su bili aktivisti, jel tako, su ekstremisti i sada gledamo ekstremiste. Nisu promenili ništa. I dalje je agresija. I dalje anarhija. Većina njih su anarhisti. Uostalom, žao mi je što nema ministra obrazovanja koji mora da zna, jel tu, dobro. Tončev, ti ne možeš da budeš ministar obrazovanja. To nije vazduh.

Znate ko je ostao u plenumima studentskim? Sve same stranačke ličnosti, stranački omladinci, desetine ubijaju mogućnost obrazovanja hiljada. Jel hoćete da ja to prihvatim? Bunt – da. Sve je okej. Ali, ko ste vi da blokirate državnu imovinu?

(Đorđe Pavićević: Dogovorite se jesu li studenti naši ili protiv nas.)

Nemojte da ja dovedem ove moje. Ima ih mnogo više. Vi dok bijete to je u redu. Kada treba da vas biju, onda đe je policija. Nešto mi nije baš jasno.

Ali, da se razumemo. Što manje ljudi ima na tim studentskim parlamentima, što više fakulteta shvata da nije rešenje da propadne godina, da li ona školska ili akademska, nije ni važno, sve su spremniji kompromisima, jer će oni izgubiti svoje titule, svoje novčane naknade, svoje plate, jer vlast neće da plati onoga ko ne radi, što mislim da je okej.

Dalje, nije mi jasno, ovi što su pripremali teroristički akt, oni su optuženi, a što beže? Imaju vas hiljade koji će doći ispred suda da obezbede pravdu. Dokazi nisu nelegalno skupljeni.

Ako je neko spremao terorizam, čekiće, da li je trebalo da bude 15. marta, ja zaista ne znam, neću nikoga da optužim, ali su to spremali, oni su o tome pričali. Uostalom, Novi Sad je, koliko ja znam, najekstremniji, što mi je žao. Ali, evo krenuli su i svi fakulteti u Novom Sadu i mi sada umesto da se bavimo dobrim zakonom, Alimentacionim fondom, mislim da je ova isprava u redu, da možemo da ostvarujemo svoja prava, odnosno majke da ostvaruju svoja prava, pošto smo uglavnom mi muškarci krivi, mi nećemo da slušamo, nećemo da čujemo ni šta je EKSPO.

Juče sam imao raspravu sa privrednicima koji treba da finansiraju neke naše projekte. Svi imaju problem, gospodine ministre, da li će biti investicioni rejting ili neće. Šta mi pokazuješ na sat? Imam još 13 minuta. Skratiću. Ko? Siniša? Pa ne daj Bože da nema. Šalim se.

Ali, mi imamo mnogo problema ljudi. Mi smo napravili ozbiljan investicioni rejting, povećali kredite na desetogodišnje, sa tri godine grejs perioda, ispod 2% je kamatna stopa. Naša ideja je bila da počnu da se javljaju mala i srednja preduzeća i da podižemo ono i da izađemo iz faze u kojoj nam ne trebaju više strane investicije koje ne prenose visoke tehnologije.

Šta sada radimo? Pričamo o Dejtonu, na 30 godina Dejtona, kako je Srbija važna zemlja, to kaže Mark Rute, pa to kaže i zamenik američkog državnog sekretara pa nas oni pozivaju da se u Republici Srpskoj, odnosno u BiH vratimo na Dejton, da probamo da suzbijemo ovaj Kurtijev terorizam i onda dođeš u Srbiju, a u Srbiji nezakoniti blokaderi. Ima samo jedan problem – nije uspeo generalni štrajk. Nije uspeo poziv da radnici, to je socijalna komponenta, da se priključe ovoj ekstremističkoj komponenti. To smo videli na GSP. Vozači su seli u autobuse iako su studenti bili ispred da idu da voze druge radnike na svoj posao, jer bez rada, bez investicija i bez ulaganja u obrazovanje nema budućnosti ove države.

Marijane, ako se ti slažeš sa mnom, oni će me odmah napasti.

Šta sam hteo da kažem? Što se mene tiče...

(Radomir Lazović: Ne znamo ni mi, teško je.)

Ja nisam ni do sada razumeo o čemu vi pričate. Nemate ideju, nemate program, nemate vođe, neće vas studenti, neće vas narod, jedino ne znam na šta bi mogli da odgovorite, pošto ste tako lepo opremljeni ovim, kako se zove, kombijima, biciklima, sredstvima veze, dobrom hranom po fakultetima. Ko to finansira? Narod? Ako vas narod ne podržava, sumnjam u to.

Nemoj, Marijane, stalno da finansiraju stranci. A nije realno, brate mili. Dobro, ja bih pitao nemačku i britansku obaveštajnu službu, ali neću dalje.

Ljudi, ako mene pitate, kao socijalistu, nemojte da se vi bavite SPS-om.

(Radomir Lazović: Koji si ti socijalista, čoveče?)

Kad si ti zadnji put nekome pomogao, dao stipendiju? Kad si ti nekome dao pare za lekove, lične svoje? Kad si nekog poslao na usavršavanje za svoje pare? Pa sram te bilo. Ljudi, da vi niste 5. oktobra glasali za kapitalizam, bio bi i dalje socijalizam, a vi ste izvod tih koji sada ovde, da izvinete, prodaju ovom narodu rog za sveću. Pa da vi zamenite ovu vlast, pa vi bi bili još gori od 5. oktobra, jer ovde ima više od 18 rogova u vreći.

(Radomir Lazović: Ne znaš ti ništa.)

Kako ne znam, ja sam to sve prošao.

Šta je bila poenta cele priče? Ljudi, hajde da probamo malo da se prizovemo pameti. Kome koristi ovo što se sada radi, 20 ljudi blokira raskrsnicu, ovi ovde ne znam šta hoće da rade, ovi ovde pričaju protiv Rusije, ovi su za „rafale“, ovi su ovde za JC-10, kako se zove, Kineza ovoga. O čemu vi pričate?

(Narodni poslanici opozicije dobacuju.)

Ja sam dobro plaćen, to je tačno. Šta je problem? Za razliku od nekih od vas, nisam ukrao ništa. Šta da radim?

Dobro, da završim. Mi moramo, ljudi, da vodimo ozbiljnu međunarodnu politiku. Nije logično da imamo uspon Srbije u međunarodnim odnosima, da stičemo veliko poštovanje, da smo slobodarska zemlja, a da sada neko hoće putem blokaderstva da nas natera da kao 1945. godine idemo u četnike. Ja sam protiv toga.

(Narodni poslanici opozicije dobacuju.)

A nismo te uhvatili na vreme.

Ali ja vam to ozbiljno kažem. Dajte, ljudi, da vidimo šta je to što možemo zajedno da uradimo, nije to samo Alimentacioni fond. I ovi su zakoni popravka medijskih zakona.

Da završim, molim vas, treba da stignemo do šest.

(Narodni poslanici opozicije dobacuju.)

Ja vas samo molim, ostavite SPS na miru.

(\_\_\_\_\_\_\_\_\_\_\_: Ostavila je samu sebe.)

Brate, ko je tebe slušao, nije dobro prošao, a i poslednji put si ovde, ne sekiraj se. Nije to toliko ni važno, pustite vi SPS, on će imati svoju sudbinu i ne brinite, bićemo mi malo bolji nego što vi mislite. Nije to ideja. Moja ideja je bila da probate da razumete, da lomljenje Srbdije, a nije cilj da Srbija zastane, nego da Srbija nestane, ne može biti politički cilj sa kojim će se saglasiti SPS, bez obzira kolika je cena po našu partiju.

Usput, neću da vam ispričam šalu, prošli put je to bilo ovde, kako će poslanike da zamene androidi, pa je onda jedan napisao ovako – u budućoj Skupštini biće mnogo ove veštačke inteligencije i androida i bar 30 poslanika SPS-a. Ne brinite za nas. Mi nudimo da napravimo društveni konsenzus. Ja lično mislim da su ovi zakoni od Alimentacionog fonda, preko medijskih zakona, do sledeće sednice, možda grešim, ali oni su put u društveni konsenzus, ako ima onih koji žele da razgovaraju. Ako nema onih koji žele da razgovaraju, onda se snage moraju odmeriti na političkom krbanju, šta da radimo. Hvala.

(Radomir Lazović: Replika.)

PREDSEDNIK: Šta je sad, Lazoviću? Šta je sad, izvinite, zbog čega ste se javili? Pomenuo je Zelene? Pa oni su u koaliciji sa Zelenima Srbije. Pa ne držite vi monopol na reč „zeleno“. Sad kažem ja – ova narodna poslanica ima zelenu majicu i ti mi se javiš da kažeš da hoćeš repliku?

Jeste li ozbiljni, stvarno? Znači, vi držite monopol na reč „zeleno“?

(Radomir Lazović: Ne, ne, obraća se nama.)

A možda se obratio svom koalicionom partneru Zeleni Srbije, koji žele da preuzmu SPS kao dominantni partner. Možda se to desilo.

Hajde, Radomir, široko ti polje.

RADOMIR LAZOVIĆ: Hvala, predsedavajuća, za reč. Mislim da smo razjasnili da je mislio na Zeleno-levi front, a pošto je mislio na Zeleno-levi front, evo taj vic da ispričamo što nije hteo prethodni govornik da ispriča. Dušan Bajatović govori o socijalizmu. Kraj vica. Eto, nisam vam mnogo vremena oduzeo. Kao kad Siniša Mali govori o tome da je prvi stan teško obezbediti, ali sledećih 24 ide kao podmazano. Eto, kraj vica, ako je do viceva.

Ali nisu vicevi poenta, poenta je u tome, pazite šta piše u Programu SPS-a, ko nam govori o socijalizmu, o socijalnoj pravdi, u zemlji u kojoj ima najveće ekonomske nejednakosti ili među najvećim ekonomskim nejednakostima u Evropi, kao socijalista, govori čovek sa verovatno najvećom platom u zemlji, od 400.000 dinara.

(Dušan Bajatović: Ne, četiri miliona.)

Izvinjavam se, četiri miliona. Izvinjavam se, pa meni su te cifre astronomske, razumete li. Četiri miliona, čoveče.

Kaže Program SPS-a – socijalna pravda znači sloboda za sve, da budemo svi jednaki pred zakonom. Pa kako da budemo svi jednaki pred zakonom? Aktiviste i studente hapse, a ove što ih gaze kolima puštaju posle jedan dan, ovi provode vreme u zatvoru po dva meseca. Kaže isti taj program da svi treba da imamo iste šanse, da temelji socijalne pravde isključuju privilegije pojedinaca i slojeva, a treba dati podršku onima koji su ugroženi. Pa jel stvarno vi nama govorite 2025. godine, posle 13 godina vlasti sa SNS, da se za ovo borite, ljudi? Pa zato je smešno što postojite u ovom domu. Nazivate sebe socijalistima, nazivate sebe nekim ko se bori za socijalnu pravdu.

PREDSEDNIK: Dobro, prošlo je čak i dva minuta.

Sad kad mi se Ćuta prepozna u reči „vic“, pa traži repliku i svaki put kad neko pomene vic, onda moram njima da dam repliku.

Bajatoviću, ti još jednom i kraj. Idemo dalje.

DUŠAN BAJATOVIĆ: Nije mi teško.

Zamislite vi kad ta visoko moralna gromada, akademik Lazović, počeo čovek da izučava Program SPS-a. Pa ljudi, kraj vica. Zamislite, dragi akademiče, ja te molim da dopuniš taj program SPS-a, pošto vidim da nisi ništa razumeo i ja ti savetujem da ubuduće kad polemišemo počnemo ranije, jer sad moramo ipak da završimo nešto. Nemoj ti da čitaš Program SPS-a i nemoj ti da se brineš za nas, to ti ponavljam. A to da ćete vi Zeleno-levi front, za koji ne možete da objasnite ko vas finansira, ali znamo da malo radite protiv države Srbije, da budete konkurentni na političkoj sceni za levičarske ideje, to se sigurno neće desiti. Hvala ti što izučavaš i čitaš Program SPS-a javno. Tačno je da bi neki naši funkcioneri trebalo da ga čitaju češće, a tebi zbog toga hvala.

PREDSEDNIK: Lazoviću, više se nego podrazumeva.

Izvolite.

RADOMIR LAZOVIĆ: Biću kratak da bi zaista nastavili dalje sa važnim temama.

Naravno, naravno da izučavam program SPS, naravno da izučavam tu pojavu u našem društvu zato što nas je ona mnogo koštala, pre svega.

Za mene ovo zaista ne predstavlja, ove reči koje sam čitao sada ovde koje govore o socijalnoj pravdi, jednakosti, možeš misliti, o jednakosti, o pravima pojedinca, pa suočena sa pravima zajednice, pa vi o tome imate mišljenje, ljudi koji su se uhlebili. Ne možete, bre, kao pijavice da nas pustite, 30 godina ste na vratu na ovog naroda. Dosta, bre, više.

Poručili su vam i u Zaječaru i u Kosjeriću – dosta, bre, više, 30 godina ste kao pijavica, isisavate beneficije, isisavate novac. Čoveče, imaš platu ne možemo da shvatimo koliko je velika. Za šta?

Jel dosta bilo? Jel bilo dosta onoga što ste propagirali, ratova, sankcija. Mladost mnogih ljudima, uglavnom moje i bliskih generacija ste uzeli. Dosta je bilo. Zaista je kraj toga.

Ovde ste u koaliciji sa SNS-om koja je devastirala ovo društvo. Gde je taj socijalista da kaže nešto o pravima onih koji nemaju? Kako možete vi o tome da govorite kad ne znate?

Eno predsednik države u obraćanju narodu drži trešnje. Zašto govorim trešnje? Zato što je 1.200 dinara cena trešanja. Vama to ništa ne predstavlja, ali građanima predstavlja, koji ne mogu da kupe osnovne namirnice zato što za platu za koju rade ne mogu da kupe ono što im treba. Gde je onda nešto što se naziva levičarski socijalistički, da kaže nešto protiv toga i da kaže – dosta bre?

Hajde da menjamo ovu vlast ako ne može da obezbedi ljudima da normalno funkcionišu i žive, ako ne može da obezbedi da smo svi jednaki pred zakonom, ako jedne koji su im politički nepodobni proteruje, a ovde pravi ovu tvrđavu batinaša i kriminalaca, ispred Narodne skupštine.

Zato ja proučavam program, zato što je to jedna, rekao bih, suprotnost od onoga što živimo.

Želeo bih da tako nešto više ne postoji u političkom životu Srbije, isto kao i SNS, da ne bude neke… (Isključen mikrofon.)

PREDSEDNIK: Ovde ste zaslužili da vas isključim.

Dakle, 2.06 je bilo.

Molim?

Prešli ste šest sekundi.

Da vidimo. Reč ima Života Starčević, Poslovnik .

ŽIVOTA STARČEVIĆ: Reklamiram povredu Poslovnika, član 107 – dostojanstvo Narodne skupštine.

Znate, kad nam, kako bih rekao, naslednik politike ili baštinik politike Joške Fišera ovde priča o nekim stvarima onda zaista vređa dostojanstvo.

Kad smo već kod viceva, evo i ja da kažem nešto. Radomir Lazović bilo šta izučava. Kraj vica.

Postoji nešto što povezuje SPS i Radomira Lazovića. Dok SPS ove godine slavi 35 godina postojanja i borbe za Srbiju Radomir Lazović slavi 35 godina studiranja, neuspešnog.

Hvala vam.

PREDSEDNIK: Da li želite da se izjasnimo.

ŽIVOTA STARČEVIĆ: Ne. Ne, naravno.

PREDSEDNIK: Dobro.

O povredi Poslovnika. Ne znam šta da vam kažem.

U sledećem sazivu možda vi budete predsednik Narodne skupštine pa ćete vi to tako tumačiti.

Dobro.

Pre zaključivanja zajedničkog načelnog jedinstvenog pretresa da li još neko od predsednika, odnosno predstavnika poslaničkih grupa ili neko ko nije iskoristio svoje pravo iz člana 96. Poslovnika želi reč?

Reč ima Radoslav Milojičić.

Izvolite.

RADOSLAV MILOJIČIĆ: Hvala.

Moraću da se osvrnem, kao dete koje dolazi sa sela, na tri dana slušanja o ceni trešanja. Kada bi izašao iz kruga dvojke prethodni govornik znao bi, ne mislim tu na kolegu Životu, znao bi da je ove godine Srbiju nažalost pogodio grad, mraz, da ne možete nigde da uberete jednu trešnju. Zbog toga je tolika cena. Ali, oni koji ništa ne rade u životu ništa i ne znaju, ali ovo je važno istaći zbog građana Srbije, kao što je važno što ovaj program gleda ogroman broj ljudi.

Što se tiče zakona o alimentacionom fondu, ja se zahvaljujem predsedniku Vučiću jer je jedini državnik u našoj istoriji koji brine o svakom detetu, o svakoj ženi, o svakom čoveku i zato je i inicirao ovaj izuzetno važan zakon.

Mi imamo 320.000 majki koje samostalno brinu o deci i mi kao poslanička grupa SNS ćemo biti odgovorni prema njima. Dakle, 320.000 majki koje samostalno podižu svoju decu ne dobijaju novac od supružnika, gledaju ovaj program, očekuju da mi za taj program i za ovaj zakon glasamo, očekuju da njima posvetimo pažnju.

Hvala i predsednici Skupštine Ani Brnabić koja je obrazložila na sjajan način ovaj program i predsedniku Vučiću koji ga je inicirao. Dakle, 90.000 očeva gleda i čeka kada ćemo usvojiti ovaj zakon.

Oko 200.000 roditelja samostalno podiže svoju decu, a vi ovde pričate viceve i šalite se. Zbog toga iz opozicije nikada nećete ni doći na vlast jer vam nikada nije stalo do srpske dece, srpskog naroda, srpskog života, koliko narod ima novca u novčaniku, goriva u rezervoaru i hrane u frižideru. Hvala Bogu, ima ga sve više i više i zbog toga molim naš narod da podrži ozbiljnu, odgovornu, samostalnu i suverenu politiku predsednika Vučića.

Ovo su sve dokazi da Srbija radi i zbog toga će minimalac od 1. januara biti 64.000 dinara, zbog toga idemo na prosečnu platu od 1.000 evra krajem ove godine. Zbog toga imamo plan Srbija 2027 gde će minimalac biti 650 evra, gde će prosečna plata biti 1.400 evra, gde će penzija biti 650 evra. Srbija želi da radi, Srbija želi budućnost. Srbija ne želi rat, Srbija ne želi blokade, Srbija ne želi neizvesnost.

Hvala.

PREDSEDNIK: Hvala vam.

Sada reč Dejan Damnjanović, direktor Agencije za sprečavanje korupcije.

DEJAN DAMNjANOVIĆ: Hvala vam.

Poštovana predsednice Narodne skupštine, poštovane dame i gospodo poslanici, poštovani ministri u Vladi Republike Srbije, cenjeni građani, čast mi je zadovoljstvo da sam ova dva dana proveo sa vama i znam da je tačka dnevnog reda bila razmatranje izveštaja o radu Agencije za sprečavanje korupcije u 2024. godini.

Samo bih da vas podsetim je Agencija samostalna, nezavistan organ i to preventivni organ koji svoju preventivnu ulogu ostvaruje na način koji joj je Zakon o sprečavanju korupcije dodelio. Mi imamo 17 nadležnosti koje sprovodimo i naša je pre svega uloga preventivna, a ne represivna. Tako da vrlo često vidim da su u javnosti spominje Agencija u kontekstu u kome stvarno ne bi trebalo da se dešava.

Stoga sam hteo još jednom možda ponudim da se svim poslanicima, s obzirom da imamo kapaciteta da održimo jedno predavanje o nadležnostima koje mi imamo i onome šta mi možemo i šta treba da radimo. Vrlo često, a evo danas sam pročitao, članak da nas spominju vezano za tramvaje koji se uvoze, a ja ne znam kako bi mi po Zakonu o sprečavanju korupcije mogli da pričamo o tehničkim performansama novih tramvaja.

Tako da vrlo često kažem naziv je takav i spominje se korupcija i onda uz svaki pomen korupcije smatra da je Agencija ta koja to treba da radi. Mi ne možemo da se mešamo u rad drugih organa, mi sarađujemo sa drugim organima. Mi sprovodimo svoju preventivnu ulogu i ja vas ne bih opterećivao brojkama jer ste ih vi pročitali u izveštaju, ali moram da vam kažem da smo mi ponosni na broj prijava i zahteva koje smo razmatrali, a na smanjen broj prekršajnih izjava i krivičnih, jer to znači da mi u potpunosti ispunjavamo svoju preventivnu ulogu upravo tako što javne funkcionere i sve one koji su predmet naših zakona, a sprovodimo tri zakona, mi pokušavamo da sa njima radimo kako bi oni mogli to bolje da shvate, kako bi oni mogli da ispune svoje obaveze prema Agenciji i da se to odrazi na jednostavno na broj koji će porasti u odnosu na prethodne cifre.

Ono što bih da vam kažem sam prekjuče imao jedan sastanak sa ministrom pravde na kome je on najavio da će se na jesen raditi sa setu novih zakona, odnosno nacrta zakona koje mi sprovodimo. Želim da vam kažem da sam ja šef delegacije Republike Srbije u Greku, prošle nedelje sam bio u Strazburu na stotom zasedanju Greka i mi sada radimo na petom krugu evaluacija koje trebamo da dostavimo Greku do kraja ove godine.

Imam obavezu da vam kažem da smo pokušali i obratili se GREKU, s obzirom da smo imali vreme koje smo proveli bez nove Vlade, a samim tim to znači da nije moglo da se raspravlja o zakonima i tražili smo da produžimo rok za podnošenje izveštaja. Taj rok smo dobili i produžili ga do aprila 2026. godine, a u junu ćemo taj izveštaj braniti.

Zakone koje agencija sprovodi, koji se tiču GREKA i koji se tiču preporuka ODIHR-a smo u potpunosti, vidim da me pomno pratite i drago mi je, znači, agencija je sve uradila što je bilo potrebno i mi smo svoju obavezu ispunili. Ti zakoni treba da prođu sada procedure koje su predviđene.

Ministarstvo pravde kao predlagač našeg Zakona o sprečavanju korupcije a Ministarstvo finansija kao predlagač Zakona o finansiranju političkih aktivnosti u svom domenu će uraditi ono što treba da urade, kako bi mi ispunili obaveze i mogli da prođemo peti krug evaluacija.

Planiran je šesti krug evaluacija, koji će krenuti već polovinom ove godine. Neće biti sproveden u Srbiji još uvek, otprilike se očekuje da će to biti 2026. godine, u drugoj polovini, gde će tema biti lokalna samouprava i gde će se kontrolisati gradovi. To će biti dva grada u Republici na kojima će se raditi uzorci i dati preporuke.

Što se tiče nekih stvari koje sam čuo ovde, dobili smo iz Glasa naroda, pitanje je bilo da li smo mi postupali u skladu sa prijavom koju su podneli. Prijava je podnešena 28. maja ove godine. Mi smo nju uzeli u rad a izveštaj o radu i finansiranju je u toku i mi ćemo te rezultate moći da damo tek do 1. februara 2026. godine.

Što se tiče profesorke Jerinić koja je rekla da treba da objavimo podatke, mi možemo da dobijemo samo podatke koji nisu javni, jer podaci o oružju nikako ne mogu da budu javni. Pre bih dao račun u banci, pa ko hoće nek ode do banke da proba da uradi, jer se oružje drži kod kuće, a samim tim bi mi te podatke dali i tačno bi se znalo ko šta poseduje.

Jednostavno, vodimo računa o svima vama, jer ste vi nama izuzetno važni. U svakom novom sazivu mi uvek damo roster, mi smo tu da pomognemo. Ja smatram da se mi nikada nismo oglušili o bilo koji zahtev koji je nama upućen, da li od strane vas u poziciji ili od opozicije, znam da smo na sve informacije od javnog značaja odgovorili, znam da smo rekli sve ono što se ticalo našeg rada.

Ne mogu da govorim o postupcima koji su u toku jer član 81. stav 1. Zakona kaže da dok postupak traje mi ne možemo davati informacije o samom postupku.

Radili smo sada vezano sve za izbore u Kosjeriću i u Zaječaru, imali smo posmatrače na terenu, odgovorili smo na sve prijave koje smo imali jer je zakon drugačiji kada je izborna kampanja u pitanju, rokovi su skraćeni. Znači, Agencija je, ja to odgovorno tvrdim, u potpunosti uradila sve ono što je bila naša obaveza. Hvala vam još jednom, uvek smo tu za šta god vama trebalo, jer ja znam da vi kontrolišete naš rad i mi vama podnosimo izveštaj o svom radu.

PREDSEDNIK: Hvala.

Replika, Jelena Jerinić. Izvolite.

JELENA JERINIĆ: Hvala, predsedavajuća.

Hvala vam na ovom izlaganju, trebalo vam je dva dana da nešto kažete.

Čitali smo izveštaje i jesmo raspravljali i na Odboru za pravosuđe, doduše, kad mi nije predsednik Odbora oduzimao reč svaki put kad pomenem nekog funkcionera SNS koji je ili lažno prijavljivao svoju imovinu ili je nije prijavljivao.

Dakle, neke od predmeta koje sam pomenula, kao što su na primer školarine za decu nekih ministara, neprijavljivanje računa u švajcarskim bankama itd, sve su to javni podaci i to su uglavnom javni podaci na koje Agencija zapravo nije odgovarala ili istraživačkim novinarima ili nekim organizacijama.

Što se tiče oružja, pošto ste vi sad ponovo pokrenuli to pitanje, ja sam upravo i rekla da to nije u javnom pristupu, da ne može da se vidi, i to zbog toga što je Zaštitnik građana na Odboru za pravosuđe rekao da je on sve prijavio i da je to javno. Ja sam prosto ispravila tu njegovu izjavu a vas sam pitala šta se dešava sa postupkom vanredne kontrole koji vodite od 2021. godine a odnosi se takođe na imovinu kolege koji sedi pored vas. Hvala vam.

PREDSEDNIK: Hvala.

Ministar Boris Bratina ima reč.

BORIS BRATINA: Zahvaljujem.

Uglavnom odoše svi oni kojima sam hteo da odgovorim na neke tvrdnje.

Kako je gospodin Novaković kazao da u Srbiji nema slobode štampe i uopšte medija, to je moguće izgovoriti, ali samo zato što vazduh baš kao i papir otprilike sve trpi.

To bi trebalo da onda omogući, kaže da je tu sada trebala da bude neka velika rasprava o medijskim zakonima, što čovek uvažava, ali ovde se radi o izmenama i dopunama koje su zaista male. Čak je i jedna poslanica iz nepolitičke opozicije izjavila da su to nekakav lagani tretman, lake kozmetičke promene itd, a da bi se za druge strane tvrdilo da medijski zakoni zapravo određuju to kako će oni uticati na određivanje ko će biti članovi Saveta REM-a. To naprosto nije tačno. Toliko o tome.

Što se rasprave dalje tiče, mi nismo ni smatrali da ovde treba voditi neku naročitu raspravu, obzirom da su doista promene male. Kada sam rekao da su rasprave vođene, rasprave su vođene 2023. godine, pre nego što sam ja bio ovde, i one su vođene, zaista, okrugli stolovi su organizovani na tu temu. Tako da, da je trebalo da bude rasprave, bilo bi je.

Druga stvar, hteo bih da odgovorim kolegi Miljušu koji nažalost nije tu, on je pitao o nekakvoj nekonzistentnosti šta se mislilo o tome, kada sam rekao da je RTS potrebno da izvrši ideološku diferencijaciju. Vidim da je stari izraz i gospodina Miljuša pogodio, jer smo to imali obično u onom nekadašnjem uređenju koje više ne postoji i postojala je zaista ideološka diferencijacija. Doista, tako nešto se pokazuje kao potrebnim i nužnim u RTS, koji ne može da se odluči da li je uz blokadere ili nije uz blokadere, naime iz pisma gospodina Bujoševića koji je meni poslao, on se žali na njihovu tešku situaciju, ali se ne žali ni na koga posebno, tako da je to nešto što je zapravo od odlučujeg značaja, i pokazuje ulogu kako je predsednik naglasio RTS, u ovom što se dešava oko nas.

Na dalje, moram da primetim da samo kad smo već kod RTS, žao mi je što niko iz predstavnika nepolitičke opozicije nije osudio tu osudu, RTS koji je bio u blokadi i ne samo u blokadi, to je bila više talačka kriza, nego što je bila blokada.

Konačno, pošto sam to video u dva izlaganja, neću navoditi ko je to rekao, ali neko ko je bio zelena leopardica ili tako nešto, ta zabluda, treba proterati odavde. Ministarstvo informisanja i telekomunikacija nema nikave veze sa REM i nikakve naše odluke koje smo do sada doneli, a više odluka i ne donosimo, ne utiču na izbore članove Saveta REM. To tako ostaje i ubuduće. Hvala.

PREDSEDNIK: Hvala vam.

Ministar Sara Pavkov.

SARA PAVKOV: Poštovana predsednice Narodne skupštine Republike Srbije, poštovani narodni poslanici, drage kolege, uvaženi građani Srbije, ja sam pažljivo slušala sve što je izneseno tokom današnje diskusije, a tiče se Predloga zakona o zaštiti vazduha.

Za razliku od prethodnih koraka, žao mi je što niste bili više uključeni kako u transparentan proces ranog javnog uvida koji nije zakonska obaveza, ali smo je ipak sproveli, niti tokom javnog uvida, javne prezentacije, niti tokom rada Odbora za evrointegracije, a nažalost ni tokom rada Odbora za zaštitu životne sredine i ja se najiskrenije nadam da će to biti promenjeno u narednom periodu, kako bismo mogli da budemo što konstruktivniji, jer ja ne smatram da je niko u svojoj oblasti ni najpametniji, ni najstručniji i zato upravo ova sala i služi, da možemo da razmenjujemo konstruktivna i konkretna mišljenja sa preciznim i tačnim informacijama i podacima, a ne paušalnim iznošenjima različitih informacija.

Što se tiče jučerašnje zamene mog prisustva u ovoj sali i učešćem ministra Đurića u predstavljanju osnovnih izmena ovog novog zakona, mogu samo da kažem da je to odraz sloge i zajedništva Vlade Republike Srbije i u tom kontekstu upravo potvrđujemo da možemo u jednom momentu da se bavimo i strateškim-geopolitičkim pitanjima, jer sam imala čast da kao izaslanik predsednika Vučića učestvujem na najvećoj konferenciji koja se tiče zaštite najvećih ekosistema na svetu, a to su okeani i održivog razvoja.

Verujte, pitaće se neko kakve to veze ima sa Srbijom, s obzirom da smo mi zemlja koja nema more i okeane, ali, evo, pripremila sam, znajući da će vas to interesovati i taj deo.

Iako nemamo direktan pristup otvorenom moru, Srbija preko svojih reka koje pripadaju Crnomorskom, Egejskom i Jadranskom slivu, u kontaktu je sa morima i okruženjima i deli zajedničku odgovornost koja predstavlja najveći, najproduktivniji ekosistem i u tom kontekstu prisustvo države Srbije na svetskoj sceni potvrđuje da mi možemo i hoćemo primere prakse da prenesemo u slatkovodne ekosisteme koji su nam od izuzetnog značaja i u tom kontekstu hvala ministru Đuriću što je juče izneo sve ono što je najvažnije za zakon.

Počeću od početka. Zakon nije menjan od 2009. godine. S obzirom da je dugogodišnja primena ovog zakona, a i donošenje promena drugih propisa, uputila da je neophodna potreba za unapređenjem teksta važećeg zakona, mi smo isto i pristupili i sproveli smo sve zakonske neophodne procedure o kojima sam malopre govorila. Ono što je suština je da je izvršena profesionalizacija procesa merenja posebne namene. Povećane su konsultacije i učešće javnosti u postupcima koji se odnose na donošenje kratkoročnih akcionih planova i ja vas molim da se uključite kada ovaj postupak bude bio predmet bilo koje jedinice lokalne samouprave.

Napravljena je distinkcija između onoga šta je informacija, a šta je podatak i volela bih o tome da u narednom periodu više da govorimo zato što paušalna iznošenja netačnih informacija ne samo da zbunjuje javnost i dovodi do jedne situacije straha u javnosti, već zaista otvara neke stavke o kojima ću kasnije, takođe, govoriti.

Proširena je kaznena politika i mislim da je to građanima Srbije najznačajnije, jer su dodate nove obaveze i zabrane, kao i to da su detaljno regulisane kaznene mere za sve obaveze i zabrane u tekstu zakona koje to do sada nisu bile precizno definisane i bolje i detaljnije je regulisana nadležnost inspektora, što omogućava bolje sprovođenje zakona.

Što se tiče broja dana koje su definisali članovi šire radne grupe, a to je kao što sam čula nešto što je zasmetalo, da je pet dana nedovoljno ili je dovoljno ili je dugo da bi se nadležni Zavod za javno zdravlje, odnosno Agencija za zaštitu životne sredine obratila jedinici lokalne samouprave, po novom zakonu, kada dođe do onih graničnih vrednosti koje su prekoračene ili onih koncentracija koje su opasne po zdravlje ljudi, ja vas pitam samo zašto nismo imali konkretan predlog koji je to broj dana koji bi se nekom svideo? Da, smo stavili manji broj dana, vi biste rekli da koristimo možda neke podatke koje nisu u uporištu Zavoda za javno zdravlje ili Agencije ili da je došlo potencijalno do ne daj nože nekakve manipulacije, tako da u tom kontekstu ne vidim da postoji bilo kakav problem.

Što se tiče amonijaka iz 2022. godine, želim da vas obavestim i građani Srbije sigurna sam da to znaju, ali da ih podsetim, tada je Ministarstvo za zaštitu životne sredine u saradnji sa Ministarstvom za unutrašnje poslove i Sektorom za vanredne situacije postupilo u skladu sa svim propisima i angažovalo Institut za rudarstvo i metalurgiju u Boru da izvrši uzorkovanje i ispitivanje vode u reci Nišavi kod Pirota gde je došlo do izlivanja amonijaka i što se tiče vazduha. Tada smo poslali mobilnu automatsku mernu stanicu, da može da prati iz sata u sat kakva je koncentracija zagađujućih materija na samom akcidentnom mestu. Tada smo obavestili građane, a sada podsećam, da prekoračenja amonijaka u vazduhu nisu zabeležena tokom akcidenta u Pirotu, iako, slažem se sa vama, to jeste akcident koji u širem kontekstu može da utiče na životnu sredinu, ali što se tiče zaštite vazduha, apsolutno nije bila prekoračena koncentracija amonijaka u vazduhu.

Čula sam da govorite da je ovaj zakon mrtvorođeni zakon, crni zakon. Neki utisak sam stekla da je vama crni vilajet generalno po pitanju nove regulative. Ja ne znam da li je to neko možda nasleđe iz prošlosti, ali ja se nadam da to tako neće biti zato što, kao što sam podvukla, Zakon od 2009. godine nije menjan i s obzirom da je više od 50 članova menjano, mi imamo u potpunosti novi zakon.

Zašto je to važno? Mi smo u okviru ovog zakona transponovali sedam direktiva i dve regulative iz oblasti koje su u sklopu pretpristupnih pregovora. To je za Srbiju izuzetno značajno.

Pitaćete zašto nismo transponovali kompletno direktivu o kvalitetu vazduha, ali da objasnim građanima. Direktiva o kvalitetu vazduha na nivou EU je doneta krajem 2024. godine sa rokom od dve godine da sve članice transponuju istu u svojim državama. To znači da će krajem 2026. godine, a verovatno sa prolongiranjem, to biti 2027. godina, kada će članice EU u potpunosti da transponuju regulativu. Mislim da u ovom momentu i šira radna grupa, koja je uključila i civilno društvo i akademsku zajednicu, vrlo je racionalno odlučila zbog čega je deo direktiva transponovan, a deo će biti predmet i daljih izmena koje sam sigurna da nas čekaju u budućnosti.

Što se tiče, takođe, još jedne informacije vezano za to što nisam juče govorila, volela bih da vas podsetim da član 70. Pravilnika o Vladi i član 89. u vašoj zbirci propisa koju sigurna sam da svi imate ispred sebe, jasno definiše ko je predstavnik Vlade i ko može da govori u Narodnoj skupštini.

Iznosili ste informacije o prevremenoj smrti po pitanju uticaja zagađenja vazduha. To su brojke koje se kreću od 10.000, preko 15.000 do 17.000. Molim vas samo da se usaglasite koji je to tačan podatak i koji je izvor tog podatka.

Zašto to govorim? To govorim iz sledećeg razloga. Svetska zdravstvena organizacija je u svojim studijama prikazala doprinos zagađenja vazduha kao jednog od činilaca koji doprinosi mortalitetu ljudi kroz prikaz procene doprinosa kvaliteta na zdravlje ljudi. Znači, to je u pitanju samo jedna preporuka SZO, a svi znamo da je preporuka nešto što nije obavezujućeg karaktera i ja sad samo postavljam pitanje da li mi više verujemo međunarodnim organizacijama sa njihovim preporukama ili našoj državi sa regulativom koja obuhvata niz podzakonskih akata u kojima vi učestvujete.

Zašto ovo govorim? Mi smo u strateškom dokumentu za zaštitu vazduha, a to je program zaštite vazduha sa akcionim planom jasno definisali šta je smernica i u odnosu na kakve modele smo napravili projekcije smanjenja zagađujućih materija do 2030. godine, tako da u ovom momentu Srbija ima strateški dokument, ima nadam se uskoro novi Zakon o zaštiti vazduha i te dve okosnice regulative nam otvaraju vrata da možemo da uskoro usvojimo tri ključna podzakonska akta koja nismo mogli da usvojimo dok ne usvojimo ovaj zakon, jer nije bilo pravnog osnova, a to se pre svega odnosi na granične vrednosti koje dolaze iz emisija velikih zagađivača, srednjih zagađivača i malih stacionarnih postrojenja. To je nešto što će da pomogne i operaterima koji znaju šta treba da rade u svojim studijama i inspekciji, ali i jedinicama lokalne samouprave.

Što se tiče da je važno da država ima namensku industriju, sigurna sam, nakon današnje diskusije, da tu nema dileme, ali ono što se tiče Zakona o zaštiti vazduha, moram da istaknem da, kao i u svakoj drugoj regulativi, tako i u vazduhu, namenska industrija je izuzeta iz zakona i ne može da se namenska industrija ni pod kojim leks specijalisom reguliše u okviru Zakona o zaštiti vazduha ili bilo kojim drugim zakonom.

Ono što smo mi radili i o čemu ću govoriti na kraju mog izlaganja, od 2021. godine smo sistemski i sistematično popisivali sve javne ustanove u Republici Srbiji koje imaju problem sa zagađenjem vazduha, a imaju ih, niko nije rekao da ih nema, niko nije rekao da je sjajna situacija, ali smo radili na sistematičnom popisivanju javnih ustanova i tada smo uvrstili i objekte koji pripadaju Ministarstvu odbrane, kao što su npr. ozbiljni zagađujući objekti, kao što je kasarna u centru grada Beograda, na Topčideru i mnoge druge u Nišu, Valjevu i da sad dalje ne nabrajam, i to će da bude predmet onoga sa čim ću završiti moje izlaganje.

Što se tiče Novog Pazara, moram da istaknem sledeće, u prethodne četiri godine, od 2021. godine, nadam se da me sluša onaj ko je pitao za Novi Pazar, uloženo je 122 miliona dinara u projekte zamene individualnih ložišta, zamene kotlarnica, pošumljavanja, čišćenja divljih deponija i dodeljivanja opreme za upravljanje otpadom. Ove godine, i to vrlo skoro, krećemo sa realizacijom, čini mi se, najznačajnijeg projekta za poboljšanja aerokvaliteta u Novom Pazaru, a to je zamena kotlova u centru grada Novog Pazara, a to je kotlarnica „Bor“. Mislim da će to da bude od izuzetnog značaja za građane Novog Pazara, a na kraju izlaganja ću reći šta je to za Novi Pazar što će biti dodatno vrlo veliki benefit.

Ako već govorimo o tom kraju Srbije, istakla bih samo da smo uložili ogromna sredstva u izgradnju transfer-stanice u Novoj Varoši, koja je važna za upravljanje otpadom u tom kraju gde treba da gradimo regionalni centar za upravljanje otpadom, koji treba da bude sa sedištem u Novoj Varoši. Krenućemo sa izgradnjom transfer-stanice u Sjenici. Do kraja januara 2026. godine treba da završimo pristupni put vodovod i dalekovod za transfer-stanicu u Novoj Varoši, kako bi ona mogla da bude u potpunosti funkcionalna. Mislim da je to izuzetno značajno i na tome, sigurna sam, nećemo stati.

Što se tiče Valjeva, pominjali ste i Valjevo, uskoro krećemo jako značajan projekat za Valjevo, a to je sanacija i rekultivacija gradske nesanitarne deponije u Valjevu. Zašto? zato što imamo osnov da to radimo, jer krajem godine puštamo u probni rad regionalni centar za upravljanje otpadom na lokalitetu Kalenić na Ubu ka kojem će upravo gravitirati Valjevo. Mi paralelnim postupkom zatvaranjem nesanitarne deponije i više nemanja potreba za bilo kakvim divljim deponijama, jer će Valjevo, pored 14 jedinica lokalne samouprave, da gravitira ka Ubu, a to su Lajkovac, Ljig, Koceljeva, Mionica, Osečina, Vladimirci, Obrenovac, Barajevo, Lazarevac, Ljubovija, Mali Zvornik, Krupanj i Loznica. Mislim da će to za zapadni deo Srbije da bude izuzetno značajno i zato za Valjevo radimo paralelne stvari.

Dobila sam informaciju za Krušik da se pregleda gas visokog pritiska i da se uskoro očekuje probni rad u jednom delu instalacija za Krušik. To je takođe značajno za Valjevčane, a što se tiče zaštite prirode, pokrenuli smo postupak proglašenja predela izuzetnih odlika Povlen koji obuhvata i Valjevo, kao grad, i Kosjerić kao opštinu i mislim da će taj deo Srbije biti značajan da se stavi pod zaštitu, kako bi mogao, ne da se promoviše samo deo koji se odnosi na aktivne mere zaštite i očuvanja biodiverziteta strogo zaštićenih vrsta i zaštićenih vrsta i staništa, već i za eko-turizam tog kraja, jer čini mi se da tom delu mnogi od nas nisu posvetili pažnju, niti smo posećivali.

Što se tiče NERP-a, to ste pomenuli, Nacionalni energetski klimatski plan, odnosno integrisani plan, on je usvojen 2020. godine, ali podsetiću građane da on traje do 2028. godine. Paralelno Ministarstvo rudarstva i energetike zajedno sa međunarodnim investitorima uložilo je ogromna sredstva u sisteme za odsumporavanje, kako u Kostolcu, tako u TENT-u. To su paralelni procesi koji još uvek nisu završeni do kraja, ali sam sigurna da hoće zato što je to, mogu da kažem, od najznačajnijeg interesa za energetski sistem iz kog dolazi velika koncentracija zagađujućih materija, pre svega sumpor-dioksida i PM čestica.

Gospodin Jovanović nije prisutan, ali se nadam da će poslušati šta sam rekla. Postavio je pitanje za nešto što nije predmet današnje diskusije, ali mislim da građani Srbije imaju pravo da čuju šta se konkretno dešava vezano za temu koju on otvara, a to je mini hidroelektrana na Rakitskoj reci. Prva i najznačajnija informacija za građane je da taj lokalitet se ne nalazi u okviru zaštićenog područja. Za taj lokalitet je 2018. godine pokrenut prekršajni postupak i to na osnovu izlaska inspektora iz životne sredine koji je utvrdio da uslovi zaštite prirode koji su dati od strane Zavoda za zaštitu prirode nisu u tački 2), konkretno, dispozitiva uopšte realizovani kako treba. U tom kontekstu je pokrenuta prekršajna prijava i to je sada deo sudskog postupka i gospodin Jovanović vrlo dobro zna da to više nije u ingerenciji Ministarstva zaštite životne sredine, jer sam mu rekla nekoliko puta da se stavljam na raspolaganje za sve ono što jeste u ingerenciji ovog resora i da sam spremna i da saslušam.

Pošto mi se gospodin Jovanović obraća sa ti, to ne doživljavam kao odraz nepoštovanja, već je za mene lično to potvrda bliskosti sa politikom Vlade Republike Srbije i oblasti zaštite životne sredine.

Na samom kraju, želim da vas izvestim da je danas za građane Srbije i Republiku Srbiju, čini mi se, napravljen važan iskorak u oblasti o kojoj bismo trebali mnogo više da govorimo, a to je zaštita vazduha. Ministar Mali i ja smo potpisali kreditnu liniju od 50 miliona evra sa Evropskom agencijom za obnovu i razvoj gde ćemo u narednom periodu da menjamo kotlove u Valjevu, Smederevu, Zaječaru, Nišu, Beogradu i Novom Pazaru za kapitalne projekte gde će sa uglja, mazuta i lož-ulja javne ustanove da se povezuju na daljinski sistem grejanja, na gas, na bio-masu, čak ćemo uspeti, nadam se, da iskoristimo industrijsku toplotu koju ćemo povezati na sistem daljinskog grejanja da prikažemo da cirkularna ekonomija jeste primenjiva i u ovoj oblasti.

Nadam se da sam sve teme iscrpela. Ukoliko ima nekih dodatnih pitanja, moj kabinet je na raspolaganju. Gospodin Jovanović to vrlo dobro zna. Hvala vam.

PREDSEDNIK: Hvala vam.

Ovim zaključujem zajednički načelni i jedinstveni pretres o predlozima akata iz tačaka od 1. do 46. dnevnog reda.

Završavamo za danas.

Sutra počinjemo u 10.00 časova i krećemo po amandmanima.

Hvala vam.

(Sednica je prekinuta u 17.55 časova.)